text:
9 FEBRUARY 2014(SUN)
係年初三嗰日,小豬媽專程入流浮山一轉,目的就係去買啲金蠔返嚟,等今日一家人齊齊開心嚟我屋企食飯煮俾我地食.
等左大約一星期,終於食到我地期待已久嘅 - 香煎蜜糖金蠔~
近依幾年,小豬媽都一定會入流浮山金蠔,不過今年依啲又真係比往年嘅又大粒又肥嘟嘟呀~
小豬媽話買金蠔最好就係買啲仍然有少少濕身,即係大半乾少少濕,當然要睇埋佢夠唔夠肥美啦!有齊晒以上條件,咁就係最好食.
依個煮法係那位售賣姐姐教,其實同我地之前整嘅都係大同小異,不過佢教我地加左少少簡單調品,咁就會更加好食.加左啲咩?咪就係每人屋企都有嘅沙糖啦!
好啦...我地開始煮啦!
依啲金蠔係經過一星期係冰格保存,所以要拎出嚟解凍先.由於解凍同埋啲金蠔本身都係濕濕地,所以係煮之前需要做一個步驟,就係焗一焗佢,等佢表面乾身返少少,咁煮嘅時候就唔會爛同易煮啲啦!
不過由於我冇焗爐,所以我就用光波機做依個步驟.先200度預熱5分鐘,之後就每邊光大約2分鐘~
光完之後個表面係會乾身晒啦~
之後就可以開始煎啦!售賣姐姐教我地先煮肚嗰個位置,即係肚位"突"出嚟嗰邊~
油燒滾嘅鑊中煎至大概金黃色,之後就係每一隻金蠔上面放少少沙糖再煎一煎,兩邊同樣做法.不過要小心啲,因為加左沙糖之後係會好易燶,所以真係要好小心,時間要教得好好呀~
煎好之後,將所有金蠔回鑊~
之後再加上蜜糖不停炒,等每一隻金蠔都有蜜糖包圍住.依個時候都係要小心同快手,因為蜜糖亦都係好易燶呀~
就係咁好似好簡單,又其實都幾考廚功嘅香煎蜜糖金蠔就完成啦~
粒粒金蠔都肥嘟嘟,再加埋小豬媽嘅精湛廚藝,真係好味都唔識形容呀!
我自問都冇小豬媽咁好廚藝(真估一成都冇),所以依個餸我都係做食嗰個啦...哈哈哈!
期待我地出年新年再入去買過靚金蠔,又可以再嚟食過啦!


c: text/html

text:
14 OCTOBER 2018(SUN)
海洋公園除左玩鬼屋之外,當然點可以少得今年主打嘅Sanrio家族玩轉海洋公園哈囉喂.3大活動就由Hello Kitty帶領佢嘅一班朋友,同大家齊齊玩住過哈囉喂~
小小豬第一個目的地就當然係去「Sanrio糖果村」~
入去時記得要拎個袋仔去拎糖糖呀~
沿路都會有Sanrio朋友同姐姐同我地玩遊戲,簡單玩完遊戲就可以有禮物,除左糖果之外,仲有磁貼,筆,閃燈戒指...好多唔同種類呀~
當然係每一個關卡與關卡之間都會可愛嘅Sanrio朋友同大家打卡呀~
基本上我地係依個糖果村行左三轉,所以小小豬收獲都非常豐富呢~
之後我地就走威威天地去玩 「Sanrio家族聯萌哈囉喂派對」,不過未去玩就已經有好多靚位俾我地打卡,因為好多可愛嘅Sanrio朋友,每一個都好有哈囉喂特式,真係超靚呀~
嚟到就當然係要去玩「Sanrio家族聯萌哈囉喂派對」,小小豬好留心睇下點玩哦~
原來個遊戲都好易玩,利用iPad嘅魔法救出其中三位Sanrio朋友就可以得啦~
其實除左玩之外,入面個場景都好靚呀~
當然....有得玩小小豬就咩都唔理,佢就好努力利用iPad嘅小遊戲救朋友仔啦~
成功救出三位朋友仔,就可以去下一個環節,小小豬就最鐘意玩係整蛋糕嘅小遊戲,佢仲玩左兩次添~
我就緊係鐘意同一眾Sanrio朋友影相,每一個場景都仔細,絕對係吸睛之作.不過因為每一節時間有限,所以既要玩遊戲又要影相都真係唔多夠(如果每節時間可以長多少少就好啦)~
嚟到就緊係唔可以唔同一眾Sanrio主角影相,每一個小時都有唔同朋友仔嚟同大家抱抱會,我地就同左梳乎蛋影相.原本我都想同我至愛玉桂狗影,不過小小豬又要去玩所以等唔到,都有丁點失望添~
玩到攰我地就去冰極餐廳食個豐富嘅Sanrio Characters哈囉喂全日祭套餐啦~
先嚟一個「蕃」轉梳乎蛋湯,其實佢就係甜椒蕃茄湯嚟呀~
再嚟一個XO與鬼怪森林,係一個香脆蟹餅配藍莓沙律汁嚟,佢個蝦餅都好脆口,小小豬話個XO造型餅乾都好好食呀~
Hello Kitty 尋寶之旅,即係焗海鮮南瓜飯配菠菜汁,除左有Hello Kitty樣嘅芝士之外,仲有南瓜,帶子,青口....好豐富呀~
Kuromi黑魔法哈「蝦」陣,依個係龍蝦竹炭漢堡配炸南瓜,佢個賣相真係超正,入面仲有啖啖龍蝦肉添~
嚟到我地嘅甜品,依個XO墓碑探險其實就係芝麻芭菲配牛油曲奇,芝麻芭菲我都係第一次食,估佢唔到又幾好味,好重芝麻味之餘又一啲都唔甜,所以話咁快就俾我同小小豬KO晒啦~
最後小小豬就嚟獨享Hello Kitty 哈囉喂橙汁梳打特飲~
佢仲大讚話好好飲添~
我地全日最後一個活動就係去水都餅店食甜品,先嚟Sanrio characters 馬卡龍,一盒有四個唔同主角嘅哈囉喂特別造型,真係可愛到唔捨得食呀~
仲有Sanrio Characters鮮果忌廉脆筒,我地ORDER左XO嘅藍莓紫薯味同Hello Kitty嘅雜莓朱古力味~
小小豬話個藍莓紫薯好好食,仲叫我下次入園要再買俾佢食添~
今年嘅海洋公園哈囉喂真心覺得係超正,一眾Sanrio Characters嘅佈置真係超級靚,所以就算係唔係Sanrio Fans都一定會入嚟不停影相.
有左今年成功經驗,唔知出年哈囉喂又會唔會見到Hello Kitty佢地呢.......當然係超級希望見到,到時一定要再嚟過玩哈囉喂呀!

robotstxt: allowed

filter: keep


text:
不過當你有興趣打波之後,你就會完全明白同理解我地點解會咁樣,其實原因好簡單(因為可以撇低個老婆/女友成日囉!),可惜而家都好多(跟得夫人同靚女)都學打波!一於睇到實,遲D我地可能要學D高難度活動,唔通要跳傘先掂?
講完笑,其實返大陸打波最好安排坐球會提供的穿梭巴士,因為有時覺得在國內搭的士冇乜安全感,特別係上高速公路,見到D的士大佬,駕住架老爺車開到130-140 km(如果可以最好揀 部新車坐)一唔小心就好容易出事! 如果係咁你地千期唔好怕唔好意思一定要出聲, 仲有就係大部份司機都係外省人,如果你D普通話好似 我咁上下水準就最好帶定枝筆或更新GPD地圖.
其實我在未打高爾夫之前,都好似你咁唔多明白D人咁有興趣去打一個唔識郁的波,亦斷估都唔會難得過會飛來飛去的網球同藍球?
當後來學打先知道原來咁鬼死難,十幾枝桿,又要什麼姿勢呀,set up呀,又要 chip shot,address,driver……等等, 唔好話打,淨係記住D名都頭暈.
咁都唔止,係練習場初學的時候唔單止連波皮都打唔到,仲連兩隻本來十分幼嫩的手都打到起唒水泡,真係冇癮.
到我學到有番上下(都成個幾月)就立即去book番場實戰一下,點知係練習場打得幾好都冇用,同真係落場完全兩件事!
可能大家係初學時都有個呢D難忙的經驗,就係成”鵬”人係發球區睇住你開波,而你就連個波都打唔到又或者將波打失,個種的心情真係用筆墨難以形容.之不過,當你撞彩打個好球,個種開心法又真係幾過癮,而你亦會完全忙記之前打得差的波.
後來我就開始研究同分析點解會在練習場打得唔錯,但落到場就亂哂籠呢?原來有幾個下列問題:1. 心情緊張(太多人睇實)
2. 用較難打的一號桿開波
3. 球場的地形有起伏而練習場就係平地,當你未能完全適應就會容易打失
希望記得要放鬆一下同將個打球姿勢配合一下地形,包你會打得好過以前.
另外一樣都幾緊要就係記住返大陸,一定要出門之前 check下有冇帶回鄉証,因為上次有個朋友同我去打波,點知去到碼頭先知…..惟有返屋企! 佢仲請成日假,真係冇哂癮 🙁
另外,各位在國內時要特別小心財物,在人多時(關口及車站等)要留意小偷/扒手.
落馬洲 – 皇崗返大陸打波好多時都會去落馬洲搭球會的穿梭巴士或黃巴士,駕車的可以停在附近停車場,停成日都係$100元,假日過夜就收$200左右. (附近有D車場仲會平少少不過地方比較多沙塵同離開黃巴站遠些少).
呢間就係我地通常在落馬洲黃巴站對面等人既地點 (茶水部),係到可以食個早餐先出發.
唔識點去落馬洲車站可以參考下面路牌.
1. 行大埔公路(三號幹線)直至見到下面的路牌就要靠左行….用9A出口.
2.跟住呢條路上斜路.
3. 盡頭轉右.
4. 轉左,行一分鐘就會到黃巴車站.
圖解:


text:
一個署名李安(Li An)嘅程式員喺科技網站Protocol爆料,揭露抖音母公司字節跳動(ByteDance)點樣利用程式喺互聯網做政治審查,以及禁止非普通話嘅內容.
李安話自己曾經喺字節跳動嘅中央技術團隊工作,專門研發技術公司喺中國境內境外做內容審查,包括抖音.技術團隊入邊有100個至150個程式員,此外仲特登請來自全國各地嘅2萬個審查去審查好似抖音咁嘅境內社交平台,部分審查工作會外判.
佢又話都試過收到指示話要自動偵測抖音嘅用戶幾時講維吾爾話,一講就會中斷直播,係因為佢哋唔識得普通話以外嘅語言.唔用普通話嘅用家會收到警告,要求改用普通話;再唔聽話,唔理講緊咩內容,都會俾管理員手動中斷直播.要研發呢啲程式係想避免為「分裂家」或者「恐怖主義」嘅內容負責.最終開發小組都冇咁樣做,因為系統唔夠維吾爾話嘅數據,而最多人睇嘅直播室長期有人嚴格監控,無須多此一舉.
事實上,政治內容只係佔刪除嘅 一小部分,因為中國網民本身都慣咗自我審查.字節跳動嘅眾多短片程式(抖音,頭條,西瓜,火山)都係圍繞娛樂,所以審查嘅都係中國政府認為有道德問題嘅內容,例如色情,淫穢嘅對話.
佢又話因為字母跳動係新公司,喺政府唔夠「關係」,所以特別重視政治審查,為免受牽連請成20,000人去審片,投入嘅資源係其他科技公司望塵莫及.
另外,佢又話每條片都會自動轉錄成文本,再拎去同「敏感字詞單對」嘅對比,咁就會提醒管理員去禁言甚至停止帳戶.喺每年10月1號(中國國慶),7月1號(共產黨黨慶)同6月4號(天安門屠殺紀念日),就會搵專人去睇住啲有影響力嘅頻道.
不過,都有啲特別受歡迎嘅KOL,佢哋會喺政府嘅「白名單」上面,只要「遵守規定,都唔需要受任何審查」.
佢仲話,理論上啲程式係用嚟偵測假新聞,但實際上主要功能係「清除一啲重大事件嘅集體記憶」.例如當武漢醫生李文亮警告有新病毒爆發嗰陣,好多中國科技公司就會積極「刪帖」,因為呢啲記錄同相片唔屬於中國政府批准嘅「集體記憶」.李安慨嘆話:「如果有任何社交平台當時可以拒絕政府審查嘅指示,保留李醫生同其他人嘅警告,咁幾百萬人就已經唔使死.」
上年3月,已經有廣州網友向港語學投訴,指近日喺大陸社交平台「抖音」上有主播進行廣東話直播期間,竟然俾抖音封禁;系統訊息更加列出「整改建议:请尽量使用普通话」.投訴信附上電話截圖,訊息指該主播「違反直播行為規範」.


text:
屌緊閪囡囡突然停低去睇同埋覆訊息
本帖最後由 rulebreaker007 於 2021-9-16 09:47 編輯
如題,我咪話囡囡唔重視我囉!咁樣好無癮呀嘛!
吹蕭時己經停咗2次去睇手機訊息架啦!
然後囡囡解釋話約咗下一個客15分鐘後到,聽到訊息咪即刻攞手機睇下,知佢早到咗咪跟住覆佢等等囉.
我同囡囡咋型,佢話「你唔係唔理解呀!」我真係堅嬲爆!
唔知各位師兄係咪都咁諗?
cap番張WhatsApp對話圖,唔係鳩噏,堅嬲!
有少少啦
C HING 你出左野或者要求轉POSE 時睇會好少少
如果覺得FEEL 唔好 咪下次唔好搵
如果佢唔催鍾 我自己會體諒0既
我講漏咗,吹蕭時都睇咗2次手機
仲未出,男上屌緊,咁樣停一停,差啲鳩縮添呀!
比我就無下次
可以幻想成屌緊人妻突然收到老公message要即刻覆
或者好過啲
幾年前試過有個舊傷口去左北角某商廈替,我上去,佢吹到我興起扯到行一行時,突然喺cctv見到有兩個人喺門口想開門,即嚇到鳩縮,傷口即隔住大門叫佢等陣,再叫我入廁所避避,原來原房揼骨大媽以為佢冇返工,就同個朋友返嚟想放低嘢,到佢哋走咗,我出返嚟,講笑話成件事好似捉姦,傷口即刻上身扮淫小三
或者好過啲
幾年前試過有個舊傷口去左北角某商廈替,我上去,佢吹到我興起扯到行一行時,突然喺cctv見到有兩個人喺門口想開門,即嚇到鳩縮,傷口即隔住大門叫佢等陣,再叫我入廁所避避,原來原房揼骨大媽以為佢冇返工,就同個朋友返嚟想放低嘢,到佢哋走咗,我出返嚟,講笑話成件事好似捉姦,傷口即刻上身扮淫小三
咁佢係要你抽番出嚟或者停咗所有動作比佢覆手機? 定係由得你一路插一路佢自己覆先? 後者我唔介意喎..
傷口呢,似熟賣熟,同佢吵咗.
之後無得食
果下唔識咁諗,淨係覺得無癮.
前者,停晒,唔使抽出,等佢覆完至繼續,中斷咗30秒.
即時我無出聲,因為想維持住,專心屌到完事.
之後至同囡囡講返.
佢塊嘢冇感覺
冇下次
搵第二個
搵第二個
佢咁答好似奉旨咁 ......
有幾多真係會同你享受做愛樂趣呀?
不過做緊中途覆訊息,相信幾好品都唔會高興,
道德L除外
不過做緊中途覆訊息,相信幾好品都唔會高興,
道德L除外
冇下次
呢個級數嘅傷口, 應該唔太難再揾到
當然 , 如果係因為樣貌或硬件而成為傷口就另計
呢個傷口有優點:乾淨企理,身材keep住fit嘅,口技好,有計傾可以講心事(佢比時間聽既話)
又有缺點:中超,講太多佢同其他客既野,成日都full book,叫我搞掂就走
漸漸都改變了:起初都轉2至3個pose,而家懶啦淨係男上叫我唔好轉,起初客客氣氣,熟咗就老奉咁,佢多咗熟客唔優做,而家約佢都成日無時間啦!
其實你可以補多句,諒解都要睇情況,
你宜家係為了唔得罪一個客而去得罪另一個客,
同類事件將來點處理會更好你自己諗下,明就明,唔明就黎明!
睇埋msg更加可以搵第二個啦
唔介意就pm 我邊位囡囡, 睇吓識唔識


text:
好耐之前已經聽過川流有得打邊爐,可惜就係未試過,近日夠凍,食呢度嘅新火鍋Menu是常識吧.
知道呢度嘅新Menu,全因C小姐極力推介,呢度新推出嘅貢布胡椒牛腩鍋.
如果你有睇過我去川流嘅食評就知,對於佢嘅貢布胡辣羹,我係愛不惜手,於是知道用呢一個主題去做火鍋嘅時候,非吃不可.
喺而家嘅情況底下,當然最好兩個人吃火鍋,唔好嘅當然係冇得食咁多嘢.
原來呢度嘅四川火鍋,除咗牛腩之外,仲有好幾個選擇,例如酸菜桂魚鍋,山城毛血旺,沙薑雞鍋,紅燒魚頭鍋,三十三香辣雞鍋 ,選擇之多實在令人頭痕,隻隻都好似好好食,不過最後我都係選擇牛腩,無辦法,貢布胡椒太吸引.
前菜還是那樣咁搶鏡.
反而配料嘅選擇就唔算太多,開頭我覺得係缺點,但係當個火鍋,嚟咗之後我就知道完全唔係一個問題.
你見到呢個鍋底之後,佢再送上一大碟牛腩,牛腩係好似平時你出去食牛雜粉麵店你叫剩牛腩嘅三碗份量 ,我同老婆見到個份量都真係嚇親,本身仲想叫一碟本地牛頸脊,即刻收返.
先試湯底,貢布胡椒香氣好重,當然冇平時飲開嘅貢布胡辣羹咁辣,飲一口湯,加上甜美嘅大蔥同冬菇,好正,淨係飲呢個湯都飲咗三碗.
將煮熟咗個牛腩放入去個湯度,吸進了個湯嘅甜味,好正,呢度嘅牛,不用多說,騸牯牛又點會唔好食,只不過份量真係太多,兩個人真係好難食得晒.
最正係呢度嘅混醬,唔同嘅辣椒油,再加上仲有得加貢布胡椒,好似我咁每一碗湯都加多少少,特別爽,驅寒一流.
當然要叫啲菜,川流食花生芽係不二之選.
老婆鍾意食魚,叫咗一碟桂魚片,又係份量夠,新鮮又厚身,超好食,加上胡椒湯又係另一番滋味.
最後點可以不加一個寬粉做尾,食完呢個真係飽到上心口.
差點唔記得,呢度一定要叫最正嘅甜品.
藤椒蘭香子意式雪糕,怪味大粬朱古力意式雪糕,同樣咁正,兩個都好難分高下,隨自己口味吧.
最可惜係人手唔夠,我意思係食嘢嘅人手,無論鍋底同配料都比想像中出色,下次如果夠多人食就可以試到唔同鍋底同配料,不過都唔知幾時先至有咁嘅機會.
當然如果你睇到呢度都好想試吓, 二人鍋加上少少配料都可以係一餐唔錯嘅選擇.
川流
灣仔太和街28號灣仔薈賢居地舖


text:
Le Creuset推出了Chiffon Pink這個新顏色. 之前係日本同台灣推出之後, 大家都已經熱烈討論, 心想sogo thankful一定會推.
點知真係估中左啦. 但知道個結果時既歡喜又憂心. 因為今次推o既係限定數量. 而pink pink 係好多人都會好喜歡, 一定會有好多人買, 但sogo個場好細, 一早就諗到慘過開倉了.
唱了等了又等好多次之後, 終於等到Sogo thankful week了. 真係一如所料, LC個counter好多人, 仲要好亂, 買左咁多次都係第一次係咁恐怖. 我都嚇親呢.
而家諗起我都仲驚緊.
不過唔講呢o的野. 最緊要買到心頭好呢.
第一眼見到呢個setting, 真係暈左. 之前係日本都見過, o個時都已經暈暈地, 因為chiffon真係好亮麗. 特別我係日本第一眼被chiffon 飛心迷得一陣陣呢.
之後望下個price list. pot list之前都知道, 係stoneware唔知... 不過真係唔平囉...... 幸好我係有台灣的LC補返數. 唔駛係香港出咁多血.
第一日恐慌完, 第二日LC已經改善左好多, 知道左原來係SOGO安排得麻麻, LC一早都傾左要搵地方排隊(例如係地下排隊拎籌), 點知SOGO都係安排係7樓排, 仲要未READY條line up , 搞到好混亂. 其實LC staff都好無奈. 不過見第二日LC同sogo反應左之後即時係另一邊搵地方俾LC專賣煲, 已經有所改善.
上午我冇去, 不過dating完夜晚去左巡視下, 真係有個場地sell 煲好左好多, 仲要有好多煲剩(第一日一早冇晒o既18risotto同16round都仲有貨, 係之第一日唔駛搶啦, ), 我同朋友等左一陣過左8:00就可以free返o的煲來賣, 幫朋友買左個18risotto之後就走lu.
18cm同24cm Risotto, 一大一細risotto. 真係靚到死
近鏡望下, 真係好亮麗, 好令有o的反光咁.
同Antique Rose比較一下, 愛粉色的人一定死左係chiffon度. 好多人都話chiffon同antique rose好似, 但我係日本見過後堅持係唔似, 到家下買左返家之後一比真係有分別架. 不過我都仍然好愛Antique Rose 呢.
隨左煲之外, 我仲買左少少stonewares. 因為係台灣週年慶係冇的. 同埋我只集色, 每色一隻夠了. hehe
今次thankful week之後, 真係要俾個荷包休息下先得了.


text:
IH (Inner Healer)
內在治療
IH前暗示
係電梯最底處,有一度大門 門後面係你嘅內在治療室 一個可以幫你改善你嘅問題嘅內在治療室
– IH
有一個白光球保護住你
個白光球會保護你不受任何負面影響,
令你好安全,好放心
係你前面有一度大門
門後面係你嘅內在治療室
度門係乜嘢顏色架?
度門係用乜嘢做架?
度門有幾高呀?
我會由1數到3,當我數到3嘅時候,
度門會自動打開,你會進入大門後面1,2,3,度門自動打開
你行入去門後面,你見到你嘅內在治療室.
話比我聽你見到D乜嘢?
你有冇D乜嘢感覺?有冇D乜嘢特別嘅氣味?
我會數3聲,你嘅真正內在治療者會係治療室出現,
你可能要拎轉面先見到佢
話比我聽你見到佢係邊到出現
你問佢係唔係你真正嘅內在治療者?
(我會數3聲,佢會返去佢應該存在嘅地方,你嘅真正內在治療者會係治療室裡面出現)
你問吓你嘅內在治療者...
- 疾病原因
- 恐懼
- 擔心
- 正面治療意見
(可PingPong到內在治療者)
你嘅內在治療者會幫你做即時嘅治療,
我唔知佢會做D乜
但係會幫你改善你嘅問題
話比我聽佢做緊D乜嘢?你嘅感覺係點?
跟住呢一分鐘我會唔出聲等佢慢慢同你做治療
今次同你嘅內在治療師嘅溝通,你有D乜嘢體會?
(正面訊息)


text:
以為自己溫熟咗嘅課題,點知去到考試嘅時候竟然唔識做
初中課題喺 DSE 佔分其實有 30-40% 左右,而且大部份同學對某啲課題已經唔太熟悉,例如初中時候教過嘅 Estimation and Error 估算及誤差,Polar Coordainte 極坐標等等.我會用三堂時間幫大家重新 Pick Up 成個初中嘅重點!務求令到大家可以喺呢 30-40% 入面搶分!
好多同學都覺得《Transformation of graph 圖像函數轉換》好難,但其實只要記一個口訣,好多難嘅題目就會迎刃而解!
L1. 初中Concept 合集
L2. 初中Concept 合集
L3. 初中Concept 合集
L4. Transformation of graph 圖像函數轉換
1. 初中Concept 合集
2. Transformation of graph 圖像函數轉換
喺呢個特訓營入面,你將可以係短時間掌握整個 DSE 數學考核部分必備嘅 Concepts,拆題技巧,計數機 Program. 無論你本身底子如何,都可以學識我嘅「獨門計數機技巧」,全面提升搶分能力同埋做卷速度,用淨返嘅時間達致 lv 5+ 水平 !


text:
樂富站
樂富站(粵拼:lok6 fu3 zaam6;英文:Lok Fu Station)係港鐵嘅一個鐵路車站,喺香港黃大仙區橫頭磡邨,係一個地底車站,一共有兩層,地面係出口同埋車站大堂,地底係月台.呢個站設有一個島式月台,設有月台幕門,而且係原香港地鐵系統內車站大堂最短嘅車站.
車站結構改
樂富站係一個地底車站.車站一共有兩層,地面係出口同埋車站大堂,而L1層則係觀塘綫月台.本站共有3條扶手電梯連接大堂同月台(其中一條響非繁忙時間暫停使用),並設有1部升降機同1條樓梯來往月台及大堂之間.
車站樓層改
車站大堂改
商店及自助服務改
樂富站內提供唔同類型嘅商店畀乘客買嘢或者食嘢,例如有便利店,餅店,恒生銀行等零售業.港鐵收費區嚴禁進食,因此大部份食肆都會唔設喺收費區入面.
此外,樂富站有唔少自助服務設施,包括恒生銀行及中銀香港嘅自動櫃員機,自動售賣機,自動照相機等.車站更設有香港郵政郵箱,方便乘客寄信.
月台改
樂富站設有1個島式月台,設有月台幕門.由於樂富站大堂同埋扶手電梯集中喺月台東面,因此月台西面冇大量建構物,並且以牆壁分開1號同2號月台,只有幾條通往1號及2號月台嘅通道.喺樂富站通車嗰時,當時成為修正早期系統中,月台最短嘅車站,亦係唯一有三條並列扶手電梯嘅車站.
出入口改
樂富站設有2個車站出口,一個響大堂尾嘅A出口,喺樂富站啟用時,只設有A出口,連接橫頭磡邨同公共運輸交匯處等地方.而B出口就喺後期因應樂富中心工程響1991年啟用,連接樂富中心二期.
喺各個車站出口,都設有指示牌顯示出口周邊嘅建築物及設施一覽.
- A - UNY生活創庫
- B - 聯合道
鄰接車站改
接駁交通改
利用狀況改
樂富站啟用初期,由於當時橫頭磡邨重建緊,因此使用量喺通車初期一直偏低,直到1983年橫頭磡邨重建完畢後客量先上升.
車站歷史改
早期系統改
喺早期系統嗰時,樂富站曾被考慮命名做老虎岩站,後因樂富邨起好之後,最後決定命名做樂富站.
修正早期系統改
樂富站原本係橫頭磡邨嘅足球場,1976年被徵用做樂富地鐵站地盤.1979年10月1號隨住地鐵修正早期系統正式通車.


text:
雖然有人話,去旅行樣樣Plan好晒,規限晒自己唔夠悠閒.但係我每次去旅行,我都會Plan行程可能我係緊張大師啦,驚miss咗班車等等,二嚟我覺得plan嘅過程都好開心,睇吓旅遊書都幾興奮!(雖然多數都係伏),以下呢四樣嘢,係我今次Plan行程搵到嘅好介紹!
Funliday - plan行程專用app
呢個app真係世界級好用,Log-in 完就可以新增行程,之後禁入去 search,search 到景點就禁加入.如果想改時間 ( 佢default一個鐘),可以禁上面支筆.
呢個 app 最好嘅係,佢可以幫你睇埋車程路程,甚至班次.想睇列車班次直接禁右上角個 google 就可以幫你搵到,地點時間佢都幫你打好晒.
最好就係唔使拎本旅遊書周圍行,有電話就得,如果有埋網頁版就無得輸.
Travelbala - plan行程專用網
Log-in 之後新增行程,揀好日子之後就可以開始.
喺左邊可以畀你 search 景點,揀啱之後就可以直接拉去右邊,時間表下面個地圖仲會顯晒當日你會去嘅所有景點,你自己可以衡量吓會唔會好遠.
相對無Funliday咁完善,但網頁版有佢嘅方便之處嘅.
Design-lol - memo紙個樣靚得嚟仲要方便,平時貼完普通memo紙自己要remark,Design-lol memo紙就幫你寫好晒星期幾,早午晚餐,買啲咩嘢.
人人出版社 - 旅遊書
比出名果幾間旅遊書貴少少,但佢介紹果啲景點真係有 heart 好多,一本「小書」只係介紹一兩個地方,啱晒想去慢活或者深度遊嘅旅人,呢本入面佢仲會幫你比較埋邊間廣島燒好食,同埋有咩特點.
另外佢哋都會有介紹多幾個城市嘅「大書」,都比香港流行嘅旅遊書好.
Follow me ヾ(○´▽`○)ノ
Facebook: 港豬生活點滴.
Instagram: flypighk
港豬遊東京ψ(`∇´)ψ 超夢幻六本木聖誕燈海2015
觀塘工廈食記(๑・ิ⋖⋗・ิ๑) 悠閒輕食x工作坊心靈代筆 24/06/2015


text:
中國共產黨第四次全國代表大會
中國共產黨第四次全國代表大會於1925年1月11號至22號响上海虹口區東寶興路254弄28支弄8號嘅一棟石庫門住宅入面舉行.出席大會嘅有陳獨秀,蔡和森,瞿秋白,譚平山,周恩來,彭述之,張太雷,陳潭秋,李維漢,李立三,王荷波,項英等20人代表當時全國994名黨員參加大會.共產國際代表維經斯基參加會議.陳獨秀代表第三屆中央執行委員會作咗工作報告.
國共合作統一戰線嘅建立,令工人運動逐漸恢復,農民運動日益興起,全國革命形勢迅速高漲.為咗總結國共合作一年嚟嘅經驗,加強對革命運動嘅領導,回答黨所面臨嘅好多新問題,中共四大就係响呢種背景下召開嘅.
中共四大最重要嘅貢獻係响黨嘅歷史上第一次明確提出咗無產階級响民主革命中嘅領導權同工農聯盟問題.關於無產階級領導權問題,《對於民族革命運動之議決案》明確指出:「無產階級嘅政黨應該知道無產階級參加民族運動,唔係附屬資產階級而參加,乃以自己階級獨立嘅地位同目的而參加」.「無產階級係最有革命性嘅階級」.所以,民主革命「必須最革命嘅無產階級有力咁參加,並且取得領導嘅地位,先至能夠得到勝利」.關於工農聯盟,《對於農民運動的議決案》闡明咗農民係無產階級同盟軍嘅原理,強調農民响中國民族革命中嘅重要地位,指出:無產階級同佢嘅政黨如果唔發動農民起來鬥爭,無產階級嘅領導地位同中國革命唔可能得到成功.此外,大會亦提出响「反對國際帝國主義」嘅同時,既要「反對封建嘅軍閥政治」,又要「反對封建嘅經濟關係」,呢啲表明黨對反封建嘅內涵有咗進一步嘅認識.
大會總結一年來國共合作嘅經驗教訓後指出:無產階級响民族運動中既要反對「左」嘅傾向,亦要反對右嘅傾向,而右嘅傾向係黨內主要危險.共產黨要做到:响國民黨內同黨外堅持徹底嘅民主革命綱領;保持自己嘅獨立性;响思想上,組織上同民眾宣傳上擴大左派,爭取中派,反對右派;既幫助國民黨响實際運動同組織上發展,又加緊同國民黨內嘅妥協傾向作鬥爭.
大會圍繞當前嘅中心工作,通過咗《對於民族革命運動之議決案》等11個議決案,並選出新嘅中央執行委員會.新當選嘅中央執行委員共9人:陳獨秀,李大釗,蔡和森,張國燾,項英,瞿秋白,彭述之,譚平山,李維漢;候補執行委員5人:鄧培,王荷波,羅章龍,張太雷,朱錦堂.喺隨後舉行嘅中央執行委員會第一次會議上,陳獨秀當選為中央總書記兼中央組織部主任,彭述之任中央宣傳部主任,張國燾任中央工農部主任,蔡和森,瞿秋白任中央宣傳部委員,以上5人組成中央局.
中共四大作出嘅各項決策,為大革命高潮嘅到來作咗政治上,思想上同組織上嘅準備.之後,全國嘅革命形勢迅速發展,工人運動風起雲湧,農民運動轟轟烈烈,為即將到來嘅大革命高潮奠定咗廣泛嘅群眾基礎.
中共四大會會址已經响20世紀30年代嘅日本侵華戰爭中被毀.1980年代原址改建三幢五層公房.1995年中共四大召開70周年嘅時候,上海市政府响呢處立碑紀念.經中共上海市虹口區委嘅多方徵集,多年考證,最終確定中共「四大」原址嘅位置;並考證出咗當年出席會議嘅20名代表嘅姓名,身世,响中共「四大」史料嘅徵集,研究方面,填補咗空白.《中國共產黨第四次全國代表大會》一書亦已經响2005年1月由中共黨史出版社出版.


text:
日本天皇明仁將會於今年4月30日正式退位,喺呢個時代終結之前,「#平成最後」就成為日本國內最熱門嘅話題.在跟平成說再見,迎接新年號之際,人們紛紛懷緬昔日的美好時光,向來擅長搞gimmick嘅玩具品牌TAKARA TOMY亦唔例外,最近推出咗「ザ・昭和シリーズ」(即昭和系列),造型取材自昭和年代出品的家電,包括電視機,黑膠唱盤及Boombox,實際上係玩得又用得大人の玩具.等老一輩可以重溫以往享受視聽娛樂的美好時光,亦令年青一代重新認識舊日的潮流玩意.重點係呢三件小玩具唔只得個樣?款款都有實際功能,仲可以配合手機APP變化出更多玩法,的確令人非常佩服玩具公司將無聊事認真做嘅精神發揮到極致!
重拾扭電視轉台嘅樂趣
現代人對電視要求多多,除咗要夠大,夠薄,亦要夠高清,最好有埋wifi功能,方便隨時上網選用不同串流媒體.成長於呢個世代嘅大家,大概都未經歷過真正可以「扭」開電視機嘅年代.TAKARA TOMY推出嘅座地式電視仔「昭和スマアトテレビジョン」就正正能夠做到呢個效果,只要將預先下載相應APP的智能電話放入電視機內,就可以選擇黑白,六十年代彩色,八十年代彩色或現代數碼四種不同效果觀看YouTube影片,扭一扭掣仲真係轉到台添!最特別之處都算係佢連舊電視常出現嘅雪花效果都跟到足,要你拍幾吓電視機頂先會有番畫面,成件事low tech得來幾好玩,可能有人會覺得呢部小電視完全唔實用,但係對我嚟講有得玩又可當擺設已經有存在價值.加上迷你電視機螢幕下的儲物位置亦照實還原,可以用來放置小物作收納之用,的確係誠意之作!
睇真啲,昭和電視仔(約W160 ×H173 ×D65cm)的確好似玩具咁膠,特別係背面嘅圖案卡紙令部機睇落更low tech,之不過佢嘅缺點同時亦係優點,作為大人の玩具就係貪佢夠low tech﹗
最緊要係預先下載相應APP,將智能電話放入電視機內「扮screen」就得,其實當佢係一個電話座都得,功能性加分﹗
迷你黑膠唱盤慳位晒品味
近年黑膠熱潮再度回歸,如果屋企無位放位真嘅黑膠唱盤,呢部玩具版「昭和レコードスピーカー」或者可以俾你過吓癮.雖然佢嘅體積只有手掌咁大(約W135xH42×D66cm),但一樣有型格像真嘅外型,豐富嘅細節,連唱臂與唱針位亦造得好仔細,甚至可以調較45rpm同33rpm轉速.只要將隨機附送嘅迷你黑膠唱片放上轉盤,配合手機APP就可以隨時重溫昔日金曲.想多啲變化,你仲可以係App內玩捽碟㗎!雖然表面上佢係一部黑膠唱盤,但實際上呢部機仔亦係藍芽喇叭,睇得玩得又用得,機仔細細但一啲都唔失禮!
轟炸機仔帶你經歷卡式回帶
繼黑膠之後,卡式帶亦係另一款回歸主流嘅音樂載體.要播卡式帶,當然就要有一部Boombox.TAKARA TOMY推出嘅迷你Boombox「昭和ミニラジカセ」,內附微型卡式帶一餅,有AB兩面,各5分鐘長,仲真係可以錄音同播放,加埋停播,快播,倒播等等功能,直情好似真嘅卡式帶機一樣.玩完卡式帶,呢部機仔仲可以變身成收音機,播放AM或FM頻道,真正功能十足.雖然呢部Boombox同樣係手掌咁大(約W121×H64×D34cm),唔可以好似八十年代啲飛仔咁抬喺膊頭去沙灘「焚機」咁威威,不過勝在夠cute又實用,無論送禮定自用都係一流.
foreforehead_深水埗基隆街132B閣樓 (ig / foreforehead_hi)
TEXT / R · PHOTOGRAPHER / MARIE ANSON · ASSISTANT / VICKY · 部分相片由foreforehead提供


text:
唔知大家會唔會好似小編咁貪方便乜都上網買呢?但其實好多時上網買野尤其是係尺碼上都幾令人頭痕,野買錯Size要退換都幾唔方便,尤其是係鞋同內衣,小編都唔知浪費咗幾多金錢係買錯貨上面啊T^T
今次小編就想同大家推薦幾間網上內衣店,佢地嘅尺碼齊全之餘,只要你好好咁跟指示度身就唔會買錯Size,仲比出去買更多款添!
#BRACODE
BRACODE簡直係港女之光!2個90後女仔係度咗3.5萬個Bra之後成立咗自己嘅數據庫,大家係買Bra之前可以先完成胸型測試,佢會自動配對出最啱你嘅內衣.
大家可以揀就甘答問卷或者度身(會更準),小編就好建議大家度身啊!會更了解自己身型架!
佢亦都會問你現時著內衣嘅狀況,會根據你嘅回答話你知你有冇戴錯內衣.
完成之後佢就會為你配對合適嘅內衣,好有多唔同嘅款式,而且都會自動幫你推薦尺碼呢!
#Planets.hk
呢間係小編最初發現嘅香港網上內衣專賣店,款式多,尺碼齊,免運費,不過就無配碼服務,不過性價比超晒班,只要好好地同客服溝通好就唔怕買錯,仲有調整形內衣賣添!
呢間內衣店經常有折扣活動,價錢真係好吸引.
購物嘅流程好透明化,仲有短訊通知,有好多付款方法,大家都可以揀唔同嘅收貨方式.
同樣佢都有好多成功好評嘅例子.
暫時呢間見到嘅內衣種類係最多,不過小編自己就冇買過,目測質量是不錯的.
#HoneyBra
上次介紹泳衣嘅時候小編都介紹過呢間IG SHOP,店主多年經驗只要跟住佢方法度就會買到合適嘅BRA,小編都係度回購再回購呢!
佢成日都會Update IG,有好多唔同嘅款式,小編成日都睇到一唔小心又入貨.
佢嘅功能款內衣都梳對無咁大媽,仲有出好多少女嘅顏色呢!
店主間唔中都會出Post同大家講一下大家適合戴點樣嘅胸圍,大家都可以Whatsapp店主傾下自己嘅煩惱.
#奶糖派
呢間淘寶店係內地好多人買,一開始專為大胸而設,同樣都係需要度身答問題,唔止尺碼,佢仲會話你知你嘅胸型有咩需要.
小編覺得最貼心嘅係佢會分胸型,因為唔同嘅胸型就算一樣Size都會有唔同嘅需求.
佢嘅內衣多數都會做唔同杯型,大家可以依據自己嘅胸型去揀選.
如果你有內地Wechat,都可以係wechat保留數據,下次買就更方便.
其實只要你有好好咁度身,好好地同客服溝通就可以大大減低買錯BRA嘅風險,下次買內衣都可以考慮一下上網買啊!


text:
九龍寨城
九龍寨城(粵拼:gau2 lung4 zaai6 sing4)係香港九龍城區入面一座圍城,喺1993年拆咗.九龍寨城又被人叫做九龍城寨(gau2 lung4 sing4 zaai6),亦有人寫做九龍城砦(「砦」通「寨」),因為舊時九龍城寨嘅城池只係用石頭起出嚟,所以以前啲人鍾意叫呢度做城砦,即九龍城砦.喺香港史上,呢個地方曾經係一個引起好多政治爭論嘅敏感地方,又曾經係一個出名「三不管」嘅神秘地帶.1987年香港政府宣佈清拆城寨,引起社會關注,最後落實分三期進行清拆,而家九龍城寨已經變咗做一個公園,叫做九龍寨城公園.
九龍城寨喺九龍灣中心,由鯉魚門南行嘅船都一定會經過,而且重係沿海重要嘅戰略地點,不過喺20世紀二三十年代因為填海起啟德機場,九龍灣就唔再係海港.
地理[編輯]
九龍寨城原本面積達70畝地(約47,000平方米)[1],而佢東南部本來係九龍灣西北海岸,即係今日太子道東一帶.但其後起啟德機場令佢變成一個內陸地區.香港日治時期,城寨嘅城牆俾日軍拆嗮,周邊一帶後嚟都被劃入英屬香港嘅九龍城發展區,寨城範圍進一步收窄到賈炳達道以北,得返衙門一帶約莫2畝半咁多地方,當地居民後期起樓都限住喺呢個範圍入面起.
名[編輯]
九龍城寨原名叫九龍寨城,後來由於香港政府喺劃分區域時,將九龍寨城周圍嘅地方都全部叫咗做「九龍城」,後來為咗唔想混淆,於是就將九龍寨城改為九龍城寨,等佢可以同「九龍城」分返開.
史[編輯]
城寨來由[編輯]
九龍城寨歷史最早可以追溯到宋朝,原本係防衞海盜嘅據點,為咗防止海盜,喺1810年就起咗座九龍寨炮台[2].去到清初康熙年間,為咗方便防守同官衙做嘢,就開始起城池,而九龍城寨就因為咁喺1846年起咗出嚟[3].而喺經歷過鴉片戰爭之後,九龍城寨嘅戰略地位就變得更加重要.起寨城經過好多波折,中間打風打到城毁.
變成鬼城[編輯]
到咗1898年,英國希望租借深圳河以南同離島所有島嶼,於是要求簽署《中英展拓香港界址專條》,將呢一帶同九龍半島同香港島一樣變成英國殖民地.但大清國方面堅持唔畀九龍寨城列入租地範圍,結果就令九龍城寨具有大清國對香港宣示主權嘅呢個獨特地位.城寨變成清朝官員做嘢嘅地方,即係有啲似領事館咁.
不過由於城寨地方細,所以駐喺城寨衙門入面嘅清朝官員幾乎都係啲唔話得事嘅細官,官細之餘重無軍隊,得幾個捕快,於是喺1899年,英國曾經想將城寨接管,於是派咗啲英軍入去,入面啲官立即嚇到走夾唔抖.結果城寨成為英屬香港境內一座無政府狀態嘅圍城.
但係喺1900年7月17號,李鴻章路經香港,同當時嘅港督卜力見面,提醒返九龍城寨重係大清嘅領土,唔好亂嚟,自此之後港英政府就無再搵人入城寨[4].
由於港英政府唔可以搞,結果當時城寨一直保留住由清朝到辛亥革命後嘅狀態,令九龍城寨成為當時好多外國人走去「感受舊中國」嘅旅遊點.
1941年12月至1945年8月期間城寨同埋香港全境都俾日軍佔領.戰後由於香港政府,英國政府同埋中華民國,中共政府都唔理或者理唔到,城寨逐漸成為罪惡溫床.
清拆[編輯]
1980年代,中英兩國處理香港前途問題,亦順手處理埋城寨問題.1987年港府宣佈清拆城寨,引起社會關注,最後落實分三期進行清拆[5][6].「九龍寨城」拆嗮之後,喺1995年改建成而家嘅九龍寨城公園,而原有嘅九龍巡檢司衙門就保留做法定古蹟畀市民參觀.
舊底啲建築[編輯]
龍津義學[編輯]
龍津義學係喺九龍城寨入面最古老同最出名嘅建築,佢同九龍城寨同一時期完成,即係喺清道光廿七年(1847年)起好.佢起得好似以前啲「貢院」咁,喺門前面有條走廊仔,兩邊有大條石柱,門下面有石刻,刻住由當時新安縣知事王銘鼎寫嘅「龍津義學」四個字,門口兩邊重有門聯,寫住:「其猶龍乎,卜他年鯉化蛟騰,盡洗蠻煙蛋雨;是知津也!愿從此源尋流溯,平分蘇海韓潮.」而義學大樓入面分三個部份,叫做「三進」,分別係:前面叫「前進左壁」,中間係空地,後面叫「後進講堂」.
呢間義學,喺當時重做埋鄉公所,所有九龍司嘅事務,都係喺呢度傾,而喺民國之後重俾一啲九龍城嘅人改建成小學,叫做「九龍城公立高初兩等義學」,據講重係香港第一間學校.
1940年由於城牆冧咗,香港政府於是以衛生理由清拆城寨房屋,當時只有「廣蔭院」同「龍津義學」無拆到,到咗七十年代,開始有地產商喺城寨發展,龍津義學因為咁而改建成「義學大樓」.
龍津石橋[編輯]
龍津石橋其實即係舊底龍津埗頭(九龍城碼頭),當清政府割讓九龍畀英國時,除咗保留九龍城寨,亦保留咗一座碼頭畀九龍城寨居民出入使用,到1930年因為要填海起啟德機場,碼頭被清拆.由於碼頭起喺龍津路,個碼頭又用石做,而且起到好似條橋咁,所以啲人就將個碼頭叫做「龍津石橋」.
喺1867年到1871年期間香港曾經開放賭博,公開招標畀人開賭場,不過到咗1872年又再禁賭,於是好多做開賭場嘅人就將啲賭場搬晒入九龍城寨,由於有個碼頭,於是九龍城寨嘅賭場就成日都有好多外國人入去,而且重係當時遠近知名嘅旅遊景點.
天后廟[編輯]
九龍城寨入面嘅天后廟喺係天后廟街,當然天后廟街因為天后廟而命名,大約就喺老人街南面桂盛樓附近.天后廟其實係三十年代先起,不過入面供奉嘅天后神像,就比九龍城寨重要古老.初初起九龍城寨時,其實有座關帝廟,因為關帝廟係清朝法定建築,所以一定要起,用嚟畀啲武官拜.不過喺三十年代初,關帝廟因為日久失修而倒塌,令九龍城寨入面無晒廟宇,但啱啱出面沙浦村因為政府要填海發展而要清拆,就係咁原本喺沙浦村嘅天后廟就搬咗入去九龍城寨.
不過後期城寨越住越多人,天后廟由於四周圍都畀大廈圍住,而住喺大廈嘅人又鐘意掟垃圾出街,結果搞到間天后廟周圍都係垃圾,後來喺天后廟頂起咗個網,垃圾問題先解決.
原有嘅街道[編輯]
九龍城寨雖然只係得六英畝半面積,但係就有成二三十條街,可算係世界上同面積最多街巷嘅細城.城寨主要街道分南北同東西兩邊行嘅大街大路,係呢兩條大街大路再分好多支線出嚟.
南至北大路[編輯]
龍津路[編輯]
龍津路(Lung Chung Road)分別有六條街:龍津後街,龍津一巷,龍津二巷,龍津三巷,龍津尾巷,龍津橫巷.喺廣東省有好多城市都有龍津路,所有龍津路都有一個特點,就係佢一定對住城門口嘅津樑,因為龍津意思係「聚龍通津」,即係指城門同城門津樑.以前喺九龍城寨真係有一個津樑,重係由風水佬睇過度過定,搵最正個龍氣位而定出嚟.龍津路亦係九龍城寨入面,最古老嘅街道.
- 想知多啲:龍津路_(廣州)
龍津道[編輯]
龍津道係寨城城牆拆咗之後,城入面嘅居民喺原來城基兩邊起屋,屋同屋同中間就變咗條路,就係龍津道.佢喺1951年形成,以前最盛行跳脫衣舞,開賭,販毒都喺晒呢度,經營呢啲嘢嘅人希望呢條路聚龍通津,所以就叫呢度做龍津道.
東至西大路[編輯]
龍城路[編輯]
龍城路(Lung Shing Road)係同九龍城寨界外嘅東正道平行嘅一條路,佢北面路口就係喺正東頭村道南邊嘅行人道度,而南面入口係好隱蔽,因為佢啱啱係龍津道同龍津路之間,又夾住益華樓同東南樓,喺正個三叉口,如果係城寨出面望入去,龍城路就啱啱畀龍津路同龍津道隔住,城寨嘅人就將呢條路叫做龍城路,作為九龍城寨嘅代表,龍城就即係九龍城寨簡稱.
光明街[編輯]
光明街以前兩邊都係石屋同寮屋,由於呢度好多賣白粉(海洛英)嘅檔攤,呢啲檔攤都點好多蠟燭,畀啲道友追龍,所以成條街點晒啲蠟燭,啲人就叫呢條街做光明街,不過啲白粉道友就叫呢度做「電台」,因為啲道友叫食白粉做「上電」,所以啲白粉檔就叫做「電台」.
不過後期呢條街已經無晒啲白粉檔,改為做食品生產,其中最大有幾間造魚蛋嘅工場,另外重有啲做豬紅,砵仔糕,燒豬同燒鴨嘅工場.
老人街[編輯]
老人街(Lo Yan Street)同光明街都係喺龍津道112號同114號之間,條街大概喺五十年代初形成,20年代有基督教團體喺嗰度起咗間老人院,之後啲人圍住間老人院起好多村屋,所以啲人叫呢條街做老人街,不過後期間老人院改咗做青少年活動中心.
由於老人院係由衙門改建,所以老人街有好多古蹟,其中有兩尊嘉慶七年嘅古炮最有代表性,老人院建築風格亦可以睇到有衙門嘅特色.以前呢條老人街亦係城寨入面唯一見到太陽嘅地方.間老人院係1987年政府清拆城寨時唯一保留嘅建築,重列咗做法定古蹟,即係九龍巡檢司衙門[7].
大井街[編輯]
大井街(Tai Chang Street)算係城寨入面其中一條最老嘅街,未有城寨就已經有呢條街.大井街因為有一個大井,所以叫大井街,而呢個井喺舊時係成個城寨最主要嘅食水來源.不過到咗二三十年代,因為霍亂,而井又係最多霍亂菌嘅地方,全香港好多井都要封,不過大井街個井就去到五十年代先封,之後開始就改晒水喉供水.
西城路[編輯]
西城路,英文路牌係 West City Road,係城寨入面唯一一個路牌唔係用音譯做英文.顧名思義西城路之所以叫西城,係因為呢度係城寨最西嘅地方.呢度有好多潛建寮屋,好多人去到九龍城寨,第一樣嘢就係見到呢堆建築.
相[編輯]
參考[編輯]
書[編輯]
- 九龍城寨史話 三聯書店(香港)出版 ISBN 962-04-0682-6
- 《九龍城寨》 作者:余兒
連出去[編輯]
- 康樂及文化事務署 - 九龍寨城公園 - 歷史/背景
- 「東洋の魔窟」九龍城砦探検記(日文)
- 九龍寨城史話PPT file
- 香港‧解密百年 - 九龍城寨Youtube影片,ATV 節目
- 啟德掘出疑似清朝石橋
- 日人情意結 複製九龍城寨25元有得睇


text:
雞排妹帶團遊日團費曝光!巴打:去呢啲地方使乜咁貴呀?
撰文:占士@Central│圖片來源:IG,經濟一週,富士急遊樂場,日本國家旅遊局,蟹道樂,1dayjapancom
雞排妹帶團遊日團費曝光!巴打:去呢啲地方使乜咁貴呀?
各位巴打唔好以為雞排妹淨係識得影寫真,派軍糧呀!2018年初去日本進修嘅雞排妹已經化身日本通,即將喺 11/19至11/21首度帶團遊日本!日前雞排妹仲喺社交網站公布成個「#家純旅行團 」嘅詳情,除咗行程之外,仲有大家最關心嘅團費呀!
比起行程,相信雞排妹都非常了解粉絲嘅需要,所以一點入去「#家純旅行團 」嘅報名頁面,第一時間見到嘅會係雞排妹嘅靚相.
睇完靚相就即刻黎到大家最關心嘅價錢,位位盛惠一萬蚊港幣.截至截稿前,小編睇嘅時候仲有10個位咁多!大家要報名就要快啦!
大家真係要睇清楚呢個報名費包咩.三日兩夜中第一晚住MT富士 / 富士山萬豪(或同級),第二晚住MOXY 錦系町(或同級),經過小編透過唔同訂房網站搜尋, 11 /19至11/21嘅房價分別大約係 HKD1600同HKD800倒,再加埋啲交通,門票同飲食費用,仲有得同雞排妹見足幾日,相信對一班粉絲黎講絕對係抵到爛呀!
搞清楚先,雞排妹11月嘅旅行團並唔係伴遊,只係導遊兼翻譯.呢三日兩夜包七餐仲包車(但不含機票),旅行團名義上係賞楓,所以大家最多只係睇到雞排妹本人同埋啲紅卜卜嘅楓葉咁.見到個旅行團咁抵,啲巴打即刻個個心郁郁,勁想同雞排妹玩埋一份呀!
雞排妹非常重視網民意見,即時喺限時動態回應,歡迎世界各地團友參加!
巴打講緊以下呢位鄭家純.
杜如風喺IG嘅素顏餵蝦相.
率先遊覽雞排妹3日2夜行程 最終站意外有神秘景點
其實雞排妹帶團無論去邊都好,相信各位團友最終目的都未必係去觀光,但既然雞排妹已經悉心為巴打們準備好充實嘅行程,我哋梗係要率先帶大家睇吓呢三日兩夜究竟有乜好玩啦!雞排妹話第一日要即刻去富士急遊樂場一齊玩過山車先.提提大家到時要買紀念品嘅話,記得帶多啲彈藥.
同日再去五湖睇富士山
去到第二日就係去高尾山搭纜車兼睇景點,夜晚就返東京食燒肉.呢個高尾山纜車唔計官網所述嘅爬山電梯的話,單程只需6分鐘,來回加埋只係12分鐘咁短!加上成個團係十至十五人,所以各位巴打要影相真係把握時間!
運費方面成人每位來回930日元,但據知團體票係有折扣嘅,各位團友到時記得計清楚自己有冇比多咗啦.
到第三日同雞排妹齊齊著和服,晏晝就食蟹道樂.
據知蟹道樂關東地區有特別會席,但由於雞排妹十一月個團尚未公布確實時間,希望各位團友有機會食到啦!
食完蟹道樂後話咁快就到最後一站:江戶東京建物園.不過當地只有江戶東京動物園以及江戶東京建築園,所以相信雞排妹應該係打錯字,或者大家就當最後一站係神秘行程,留個驚喜比自己囉!同埋就算呢次11月嘅3日2夜冇跟到都唔緊要,因為雞排妹話黎緊12月仲有沖繩團,下年仲有趁櫻花季遊大阪添,真係令人好期待呀!
雞排妹又識玩又識食,仲成日好大方咁大家開心share自己副body,難怪咁多人想報團啦!小編都忍唔住要即刻重溫一吓雞排妹啲靚相呀!


text:
「究竟暗戀中嘅的男生對我有啲咩睇法呢?」陷入男女心理攻防戰嘅妳經常想知道心入面嗰個佢係點諗,解決呢個煩惱嘅方法只有一個,就係要睇透男生表現「對妳都有意思」嘅任何暗示!以下12種從男生角度出發嘅暗示都只為証明:佢已經鍾意咗妳!
#1 不停send message俾妳
當一個人鍾意咗另一個人嘅時候,自不然會心掛掛,想每分每秒都知道妳嘅行蹤,喜好,生活日常大小事等等,所以佢會成日send message俾妳,只係為咗了解妳多啲,想同妳交流多啲,傾多啲偈,等妳都可以了解佢多啲.所以當妳越收得多佢嘅message,就係証明佢已經漸漸鍾意咗妳嘅第一步!
#2 經常對住妳笑
唔好覺得韓劇情節唔會發生喺妳身上,當妳發現佢經常將目光定點停留喺妳身上超過十秒;同妳獨處嗰陣,佢會靜靜地望住妳,時不時偷笑;四目交投嗰陣,佢完全唔介意俾妳知道,甚至情不自禁地向妳微笑;而好多時佢可能都感覺唔到自己喺度甜笑.妳問佢:「妳究竟笑緊乜?」但佢唔會答到妳,只會一味傻笑.佢眼神裡入面滿滿嘅溫柔,滿滿嘅笑意,都係証明佢鍾意妳嘅證據.
#3 身體語言
不妨可以留意下對方係咪總係想靠近妳多啲,希望藉此可以同妳有多啲互動,交流.如果佢行路嗰陣會稍稍向妳傾斜,傾偈嗰陣會自然咁將身體向住妳,坐低嗰陣會將膊頭轉向妳,妳講野嗰陣時佢會做出專注傾聽嘅動作,或是靠近妳隻耳仔同妳細聲講大聲笑,都表明佢對妳有意思,鍾意同享受同妳相處嘅時間.
>>想要被告白的妳這往這裡看!神準揭示(愛・的・告・白・日)
#4 肢體接觸
男生都會有想要碰觸心儀女生嘅想法,一啲不經意嘅小動作例如係借啲意「搣」妳面珠登,輕輕掂妳隻手,撞妳膊頭,輕撫妳嘅頭髮等等;或者過馬路會將妳拉返去馬路內側,人迫人嗰陣會輕搭妳膊頭保護妳等等,都可以睇得出佢對妳有意思.
#5 捨得為妳花錢花時間
如果佢愛妳愛得好真,會俾妳好多錢等妳生活無憂;如果佢愛妳愛得好深,會俾妳好多時間去証明妳係佢生命嘅全部.一個男人愛一個女人,就算幾忙都會抽時間打電話俾佢話佢知:我掛住妳.喺人群入面會一直注視妳;見面時會認真抱妳.須知道時間比金錢寶貴,如果對方肯花時間花金錢同妳相處,都係佢鍾意妳嘅明顯象徵!
#6 說話方式,文筆,舉止同妳越來越似
人會學習模仿鍾意嘅對象,稱之為「鏡面動作」,呢種學習係無意識嘅,自自然然就會學起對方嘅舉止,採取同樣嘅行動.所以當佢嘅言行舉止開始似妳嘅話,就係鍾意妳嘅癥兆喇!
>>恭喜妳找到個跟妳越來越似的他了!下一步即睇➡妳和他的絕密契合度!
#7 就算妳提出無理要求,佢都願意乖乖配合
同佢出街嗰陣,試下提出一啲無理嘅小要求啦!就算係由男生先出主意嘅約會計劃,妳都可以試下提議「我有想食嘅嘢」,「我有想去嘅地方」等等一啲原訂計劃入面冇嘅事.由佢嘅應對進退,就可以知道佢對妳嘅認真程度.如果佢願意配合妳無理嘅要求,無疑佢對妳抱有好感.
#8 留意妳嘅近況
當佢鍾意妳就會成日留意住妳,現今網絡世代,佢會成日留意妳嘅facebook或者ig,睇到妳可能鍾意嘅嘢會tag妳,同妳分享;或者佢會查探妳嘅行蹤,問妳放假有乜節目,知妳得閒就約妳出去玩!
#9 成日讚美妳
俗語有話,情人眼裡出西施,當一個男人眼裡只有妳嗰陣,一定會成日讚美妳,目的只為令妳開心,同時博取妳嘅歡心.當對方讚妳個樣,妝容,髮型或衣著,證明佢十分留意妳;如果對方讚美妳嘅性格,喜好或行為,證明佢在意妳嘅內在美.
#10 對妳身邊的男性防禦性很強
男人都是佔有慾強的動物,如果佢鍾意妳,咁喺佢眼中所有喺妳身邊出現嘅男人都係想侵犯妳;可能有日妳衣著稍為涼爽少少,佢都會用大褸將妳包實,為防沿路嘅目光將妳睇蝕哂.sounds like crazy? 但正因為係咁,佢嘅男性荷爾蒙會促使佢想要保護妳,愛錫妳.
與此同時,其實男人同女人一樣需要愛同安全感,唔好低估妳嘅殺傷力,當妳表現得冷漠,笑佢某啲行為,他可能無出聲,但會一世都記住,妳可以輕而易舉咁傷害到佢嘅玻璃心,全因為佢太在乎妳,所以妳一句玩笑都會令佢難過半日.
#11 妳會喺佢嘅人生規劃入面擔任女主角
當男生真係愛上妳,佢會允許並帶妳進入佢嘅生活,例如佢會介紹佢嘅屋企人,親戚,朋友,同事俾妳識,並且一啲都唔介意喺佢哋面前表現出同妳親密嘅舉動.除此之外,佢會搏哂命工作,希望喺事業上有一番成就,原因只為俾妳最好嘅一切.
>>OMG! 他想我當上女朋友的角色了嗎?這突如其來的緣份,該如何是好?!
#12 錫哂妳
同好多人食飯嗰陣,佢會偷望妳,喺枱底拖住妳隻手;無論係好消息定壞消息,妳都會係第一個同佢分享嘅人;佢可以毫無保留咁接受妳嘅一切,包括妳嘅缺點,唔會強迫妳為佢而改變;兩個人有小拗撬之後,只要佢見到妳唔開心,無論係邊個唔著都好,佢都唔會捨得嬲妳.因為唔想令妳傷心,先至係佢認為真正重要嘅事,其他都唔算得係啲咩.
其實真正愛一個人,有好多事都係自然發生,係會情不自禁地進行.佢係咪真心深愛住妳,妳一定可以真切地感受到.


text:
今日為大家介紹嘅店舖位於九州最繁榮,最熱鬧,人口最多最大嘅城市「福岡」!呢間叫做「 Eggs’n Things」嘅食店喺日本有17間分店,係一間主打All day breakfast嘅連鎖式餐廳,已經有唔少日本雜誌介紹過,目前店鋪大多集中喺東京,大阪,名古屋等等重要城市.
其實之前成日都經過呢間餐廳,但每次都有好多人排緊隊,所以都未有機會可以入到去試,但難得連韓藉朋友試過都大讚好食,大話B決定今次無論排幾耐都一定要試到!(好彩今次無咩人排隊XP)
好彩當日冇乜咩人排隊
見到門口個Egg Benedict相已經覺得好吸引,所以個人都未坐好就已經決定叫份牛油果蝦Egg Benedict,打開Menu發現好多野都好想試,所以忍唔住點埋牛油果三文魚Egg Benedict同Tiramisu Pancake,本身仲打算叫多個French Toast,但店員貼心地提醒我地未必食得晒,建議唔夠先再叫,其他美食唯有等下次有機會再試~
如果你唔識日文唔緊要,因為呢度仲有中英文Menu,唔洗怕雞同鴨講!店內坐位都幾多,可以容納106人,亦有網上預約服務,不過要注意,預約服務只限於晚餐時段,預約咗就唔使浪費時間排隊,啱哂要爭取每一分一秒嘅自遊人!
Menu除咗有Egg Benedict,仲有得揀Omelets,西式早餐Set,唔夠食仲可以加錢追加麵包,蛋,腸仔等等配菜,又有得單點沙律,小食等等,想食多啲定食少啲都可以自己揀!而甜品方面亦有唔少選擇,好似French toast,Waffles,Crepes等等,食完主食可以點返個甜品慢慢歎!
店內光線柔和,自拍唔開美圖APPS都可以影得好靚!(笑)一路聽住夏威夷音樂,一邊欣賞掛喺牆上面做裝飾嘅滑浪板,好有夏威夷渡假Feel,天花板有好多吊掛式嘅風扇喺到慢慢轉,時間變得慢咗,氣氛好悠閒,同店外嘅繁忙世界好似兩個世界咁.
等咗大約10分鐘左右就有嘢食,水波蛋整得好完美!淡黃色嘅荷蘭醬有濃郁嘅奶香味(雖然同行嘅朋友略縑個醬唔夠正宗),蛋下面塗滿咗勁creamy嘅牛油果醬,下面仲夾住4隻蝦,篤穿個蛋黃,啲蛋黃汁慢慢咁流出黎,真係令人食指大動!
記得一定要將所有食材一次過放哂入口,豐富嘅口感同味道真係好食到講唔到野,而家諗返起都流晒口水!
食完個Egg Benedict,終於等到個Tiramasu Pancake出場啦! Pancake側邊有成座山咁高嘅鮮忌廉,味道唔太甜但有超濃郁嘅奶味,正合我呢個超級忌廉控!Pancake質地非常軟綿煙韌,而且好重朱古力味,但又唔會死甜,好正!
檯面上面仲提供三種糖漿比你加,有Strawberry,Coconut﹙店員無講仲以為喺練奶)同Maple syrup.當店員介紹完啲漿後,心諗唔係掛,Coconut漿咁新穎?會唔會中伏? 不過咁難得嚟到就當然要咩都試吓!咦?!意外地覺得Coconut漿同呢個Pancake異常地夾喎!
結論:
可能被吹捧得太利害,同行朋友對Egg Benedict有啲失望,好彩個甜品救返唔少分!食過正宗Egg Benedict嘅朋友不妨試吓到底有幾大分別.而呢度嘅甜品確實係激贊,如果你都係忌廉控的話一定會大愛!
Eggs’n Things 福岡天神店
地址: 福岡縣福岡市中央區大名1-12-56 THE SHOPS 1/F
電話: 092-737-7652
營業時間: 9:00~22:30 ﹙22:00 last order)
前往方法: 西鐵天神大牟田線「西鐵福岡﹙天神站)」步行5分鐘;福岡市地下鐵空港線「天神站」步行5分鐘
網址: www.eggsnthingsjapan.com
撰文,圖片:HAMA大話B


text:
仲有一星期左右就中秋節喇!諗番起每年食團月飯,所有姨媽姑姐叔叔嬸嬸都會堆晒去婆婆屋企,真係擠迫到插針都插唔入……婆婆又硬係嫌貴唔肯出去食,要一個人煮12個人份量既晚飯喎,真係睇到心up……今年Lady C.我下定決心,唔會再比依個情況發生!莫講話我出左信用卡可以搵優惠「食平D」,帶住成村人(等於成堆卡)出街搵食,總有一張卡有折掛?
雖然食團圓飯既日子未約實,但我斷估唔係19號正日就係20號公眾假期架喇.初初我諗住差唔多日日食媽咪既中式住家飯,如果可以,今次去食中菜以外既團圓飯都幾潮呀!只要親戚其中一人有美國運通卡,就可以用75折優惠價去Carnevino Steak House,Manzo Italian Steak House或者Prime Steak House Wine Bar
是但一間鋸扒啦!
Prime Steak House Wine Bar:尖沙咀柯士甸道西1號圓方3樓R008號舖
但係諗諗下,我地班人個個都咁拆得,去食自助餐分分鐘仲著數.好似喜來登酒店咁,用恒生卡簽賬就每3個惠顧就送1個,我地12個人即係有3個免費,埋單即係75折
左右!
香港喜來登酒店咖啡廳:尖沙咀彌敦道20號香港喜來登酒店2樓
不過正當我拎起電話打算訂台,爸爸就心有靈犀咁突然講話團圓飯唔可以冇米落肚.明哂,即係叫我選擇番圓桌飯局.其實我張3 Everyday Compass Visa都有做緊中秋推廣,去萬豪中菜廳食中秋晚宴套餐由本來$500/位減至$300位
,只係地點就稍為偏遠,唔方便我地扶老攜幼;另外匯豐同中銀信用卡都有唔少中菜餐廳推廣,可惜有列明不適用於9月19日(9月20日就冇講明唔得).
(PS: 扑搥決定食邊間之後,記得要打電話訂枱&問清楚條款呀!)


text:
Rugby 7周末狂熱
欖球(Rugby)運動源自英國嘅欖球學校(Rugby School),香港七人制欖球賽首屆邀請賽係1976年3月28日喺香港足球會舉行,由香港欖球總會向多個國家嘅欖球會發出邀請,後嚟主辦單位希望七人制欖球賽可以畀多啲人睇到,1982年嘅賽事就搬咗去香港大球場度舉行,之後因為想容納再多啲嘅觀眾,喺1990年代初香港大球場嘅看台為咗擴大容量而重建.
香港國際七人欖球賽(Rugby 7),喺整個連續三日嘅賽事度,作為東道主嘅香港可以提升國際知名度,更重要係呢個一年一度嘅體育活動,就好似不可或缺嘅香港節日咁,係香港以至全球其他城市欖球迷引頸以待嘅盛事,適逢其會今年係欖球學校450周年嘅誌慶, 為咗隆重其事,其中一項慶祝,會以傳球形式走遍世界總共450個地方,2017國際七人欖球賽仲被選中做其中之一嘅傳球點.
每個球迷喺入場前例必會被保安搜查跟身嘅隨行物品同袋,嚴禁樽裝水同私帶食物飲品入場,咁做係要保障場內投咗標嘅餐飲檔,亦當然希望球迷盡情喺場內消費,各式各類嘅餐飲包括有酒精嘅啤酒,每日由開場到完場都有供應,值得一提係正版又係合法銷售,印着唔同地方欖球標誌嘅波衫同各式各樣嘅商品,總之大部分嘅生意喺呢三日都做到無停手.
如果你曾經參與過七人欖球賽嘅活動, 一定知道喺賽事當中會加插一節迷你音樂會,星期日晚完場前大球場嘅上空更會爆放迷你煙花,喺場內大家嘅耳仔同眼仔都好忙,加上有打扮性感嘅女球迷,又有着奇裝異服嘅男女球迷,置身其中與眾同樂,熱情嘅球迷,高漲熾熱嘅氣氛,喺周末嘅五,六日瀰漫着整個香港大球場,呢項賽事根本就係適合一家大小,體育娛樂兼而有之嘅家庭節目.
好多外資企業同投行其實都鍾意趁呢個活動同客戶聯誼,包廂內不斷供應各式各樣嘅餐飲同小吃,備有多款印著企業商標嘅紀念品任君自取,藉着包廂睇波招呼本土同嚟自世界各地嘅客戶,管理層同銷售部同事可以自娛,仲隨時有機會傾埋生意做到deal,紀念品又幫到公司賣廣告,呢筆企業營銷預算可以話好抵用.
置身七人欖球賽,大家嘅耳仔同眼仔都好忙,有打扮性感嘅女球迷,又有着奇裝異服嘅男女球迷,盡情投入高漲熾熱嘅氣氛中.


text:
「即食」
我諗作為一個香港人,即食麵一定係大家生活嘅一部份.因為好多時都為求貪方便,快快手幾分鐘就食得.當然市面上有好多公仔麵嘅牌子,但係食嚟食去都係得一隻牌子最好食,而我個人就偏向就梗係食「出前一丁」.當然即食麵都可以係窮人恩物,以前無錢嘅時候真係分分鐘餐餐食公仔麵就算.當然再窮啲就只可以捱麵包啦.而家時不時夜麻麻肚餓都想煮過麵食,不過有時真係懶,唔想開爐!
「煮法」
每個人煮公仔麵都有啲唔同,而我自己有一種特別嘅食法.我一般會買麻油味果隻嘅出前一丁,以前我好鍾意食山葵所以個湯底會落好多.我鍾意比較生嘅麵,因為有彈性唔會食落口嘅時候淋晒,當然要預你煮完唔係即刻食,所以生啲係冇問題.係個碗底我一般會放兩片火腿,一塊芝士墊底,之後再加多隻生蛋.再將煮好嘅公仔麵同湯底淋面,等隻蛋半生熟而啲芝士可以溶入個湯底.然後再加多塊芝士同蛋係面!嚟碗就係我嘅獨門公仔麵啦!
「滋味」
其實諗起而家都有啲肚餓,我嗰碗「山葵芝士蛋公仔麵」啲山葵湯底同啲溶咗嘅芝士個種味真係無得頂.當然你唔食得山葵嘅話可以唔落啦.之後將湯底隻蛋同湯底撈勻就可以產生第二種味道.至於放面隻蛋就等佢變成半生熟,當隻蛋得嘅時候,塊芝士應該都會溶得七七八八.而當你夾起第一啖麵嘅時候,啲芝士應該會痴住啲麵.諗起都流晒口水!至於兩塊火腿除咗食之外,其實仲有一個功能!就係避免湯底個塊芝士痴住碗底.唔係食完要洗到咪話唔麻煩!


text:
『少女與戰車』作為一套近年罕見嘅人氣作品,相信呢度都有一定數量嘅網友係此作品嘅粉絲吧.其中大家對於小隊戰打到出神入化嘅女主角:大洗女子學院 鮟鱇隊隊長西住美穗,一般都喜愛稱之為「軍神」.
但大家又有冇諗過,點解係「軍神」叫「軍神」?
原來呢個係同普遍認為西住玩角色梗嘅對像:西住小次郎有關.
出身於熊本縣上益城郡甲佐町嘅日本陸軍軍官西住小次郎(話說同西住美穗出身地熊本市好近喎),係第一位被日本軍部官方稱為「軍神」嘅士官.
西住小次郎嘅八九式中戰車俾中國嘅重機槍打到變蜂巢
西住小次郎為二戰早期有份參與攻打中國嘅陸軍軍官之一,佢喺第二次上海事變時登陸上海,並擔任過八九式中戰車車長.西住小次郎喺登陸後參加過大小會戰共34次,期間雖然多次身負重傷但始終冇脫離前線,期間甚至曾暫代受傷嘅連長高橋帶隊作戰.
八九式中戰車
最後喺宿縣南大庄附近嘅高粱田附近,佢喺尋找渡河路線回程時被中國狙擊手從後狙擊打中,並因傷及大動脈而失血過多致死.死嗰時都係24歲.
雜誌介紹小次郎同佢架八九式中戰車
最後連電影都出埋
來自電影「軍神西住戰車長」 戰車戰鬥之歌
「軍神」呢個朵就係佢死後出現.話說小次郎死後,佢上級細見惟雄上校就曾喺千葉陸軍戰車學校嘅演講中提起佢,加上媒體爭相報導,稱西住為「軍神」,及後官方就確定咗佢「軍神西住戰車長」呢個稱號,亦係西住美穗被網友稱為「軍神」嘅源頭.


text:
有好多原因可以解釋到點解你需要揾到啲替代嘅性玩具,潤滑劑或者相關物品. 你可能無法輕易咁獲得呢啲嘢,你可能同屋企人住,又或者喺某個地方,擁有某啲性玩具可能會將你「趕出去」,又或者你喺跨性別者,你無法穩到目前適合你身體既嘢.
無論系邊一種情況,最好嘅方法就系使用物品達到預期嘅目的. 最好嘅陰莖環就系專門做成陰莖環嘅種類,最有效嘅屏障系真正嘅避孕套同口腔保護. 亦即系話,如果使用得啱,仲有一啲替代方案喺安全嘅.
性玩具嘅代替品
喺屋企揾到性玩具嘅可能性好大. 無論你系喺度揾假陽具,陰莖環定系用於會造成碰撞,衝擊嘅玩具,重要嘅系,當你使用嘅物品超出咗佢預期用途嘅時候,要注意方法嚟到減少傷害.
如果你使用家用物品嚟作為假陽具,確保要用避孕套覆蓋住呢啲物品,以防感染. 梳柄同蔬菜喺最多會用到亦都系可用嘅. 但系蔬菜冇光滑嘅表面,所以佢哋可能會喺避孕套裡面產生微細嘅裂口,從而導致細菌感染. 任何插入肛門嘅假陽具都應該有喇叭型嘅底座,用嚟防止佢卡喺你體內.
對於你可能會用嚟作為震動器嘅物品,例如電動牙刷柄或者手機,重要嘅系你要知道呢啲物品系咪防水,使用呢啲設備嘅時候一定要是要避孕套,兼且只系喺刺激身體以外嘅部位時先使用.
陰莖環都可以用你所擁有嘅嘢嚟製作,你可以從避孕套中取出塑膠環嚟作為陰莖環,陰莖環只可以戴好短時間,而且應該喺用一種柔軟嘅材料製成嘅,就算你勃起咗,都可以輕易取落. 如果你開始感受到不適或者發現有淤傷,就要即刻除底陰莖環. 如果你移除唔到,請即刻就醫.
枕頭同襪子等無皮都可以用嚟作為手淫既包裹物,衫夾可以用來作為乳頭夾,腰帶,抹刀或者木羮可以用嚟捆綁同打擊遊戲. 同其他所有嘅呢啲代替性玩具一樣,要意思到任何可能嘅風險,並採取所有預防措施嚟減少風險.
對於性玩具嘅代替品嚟講,最大嘅建議系:唔好將任何尖銳性或者電動嘅嘢插入你嘅身體;用避孕套覆蓋所有物品;唔好用啲好容易從你身體脫落嘅物品.
潤滑油嘅選擇
潤滑劑系性行為嘅重要組成部分,佢可以增加舒適性,降低性傳染病嘅風險,如果你無法使用潤滑油,仲有好多選擇. 唾液以及唔同嘅日常用品可以用嚟代替潤滑油. Refinery29呢度有個很好嘅潤滑油代替品清單.
如果你使用避孕套嚟防止性傳染病或者避孕,你使用嘅潤滑劑代替品唔應該含有任何油脂,因為油脂會破壞避孕套,會令到避孕套失效.
更多關於潤滑油和潤滑油替代品嘅資訊,請查看Center for Sexual Pleasure & Health’s Guide to Lube 呢度.
保護措施代替
要揾到避孕套或者口腔保護嘅代替品系好難嘅. 當你冇避孕套或者口腔保護罩嘅時候,你應該嘗試用一啲方法嚟到保護自己.
好似塑膠袋同塑膠膜之類嘅嘢唔應該拿嚟作為任何插入性行為嘅避孕套. 避孕套嘅作業系保持體內嘅性液體. 試圖喺呢啲物品中製造避孕套並唔系預防性病或者避免懷孕嘅有效選擇.
但系你可以用乳膠/無乳膠手套,或者非微波塑膠包裝嚟製作用於口交時候覆蓋肛門或者陰道嘅口腔保護. 請注意,使用保鮮膜可能會導致窒息.
同我哋所有嘅代替品一樣,呢啲產品本來系冇避孕功效嘅,唔應該依賴佢哋嚟防止懷孕以及性傳播疾病.
如果你又關於性玩具,潤滑劑或者保護措施嘅代替方法問題,你都可以喺呢度同Planned Parenthood健康教育工作者交流.


text:
成立喺1963年嘅新光人壽,喺2014年榮獲幸福企業獎,以「創新」,「服務」,「誠信」,「回饋」為宗旨,除咗喺自己本業上面嘅服務之外,仲活躍喺大家嘅日常生活,致力社區參與,經常舉辦畫畫,街舞,扭計骰比賽等等藝文活動,成功創造人壽保險公司嘅新形象.
講到新光人壽,就要講下喺1987年,吳東進董事長慷慨決定由新光人壽捐出420萬認養小金剛BB嘅溫暖故事,之後,小金剛BB就定居喺台北市立動物園.新光人壽除咗每年定期舉辦嘅生日會之外,小金剛BB嘅形象亦被選為新光摩天大樓登高賽嘅吉祥物,亦即係而家叫緊嘅金寶.
新光人壽嘅吉祥物──金寶.(圖片來源:新光人壽粉專)
而家我們就嚟睇下以「光無所不在,心與你同在」為金句,服務至今已經有56年嘅老鄰居──新光人壽同集比之間嘅故事!
「所有細節都要堅持,直到最好.」
新光人壽與集比嘅合作起於業務禮品製作,新光人壽想把重視客戶嘅心意化作實體,送至每個人心底.
拍板定案嘅禮品共有兩項,分別係手機指環與客製化杯蓋,兩項實用禮品象徵著守護與陪伴,如同新光人壽在大家心中嘅溫暖形象.
喺禮品製作過程之中,令集比印象最深刻嘅係新光人壽嘅對於金寶杯蓋每個細節嘅講究同堅持,就連擅長軟膠開模嘅集比亦都要來回打樣同溝通幾次,最終先成功做出符合新光人壽嘅標準嘅金寶杯蓋.
對新光人壽嚟講,所有細節都要堅持,直到最好,呢個亦都係新光人壽嘅服務態度.
「金寶杯蓋真係做得好細緻好得意!」
造型杯蓋嘅手把大細一般嚟講都唔過5cm,要喺咁細嘅作業區滿足線條,彩印同LOGO印刷,甚至係金寶臉部同手指嘅立體感,呢啲全部都係複雜又精細嘅工藝.
集比經歷n次鍥而不捨嘅打樣同調整確認,最後做出嘅金寶杯蓋得意又細緻,仲得到新光人壽嘅珍貴反饋:「金寶杯蓋真係做得好細緻好得意!」
一眼睇到,金寶嘅特徵就係大眼,大鼻,微笑嘅嘴同紅色手套&披風,集比嘅開模技術成功將上面提及嘅細節都做出嚟,甚至連金寶戴住手套比like嘅手指動作都忠實呈現出嚟.新光人壽嘅委託者仲表示,杯蓋上嘅金寶的確做得比其他店更得意更精緻!
集比卓越嘅技術可以滿足所有需求,而家就跟住我哋一齊製作優質又搶眼嘅禮物啦!


text:
DSE考生一定要學識嘅心態: 心態決定境界
寫明心態決定境界,今次我就想講有關於比較心態嘅野畀大家參考一下😜唔一定人人啱用,但都可以睇吓先呢😌💩 1. 唔好盲目同其他人比較 大家都成日聽「人比人,比死人」,經歷咗呢6年嘅中學生涯之後,我覺得呢一句話真係好true💩 可能大家覺得同人比較冇咩野呀,但其實又係咪真係冇咩野?如果你高分過人,你同人比較,自然就會有優越感,覺得自己好勁,唔需要再進步.但如果你低分過人,你又會覺得自己好差,傷害到自己嘅自尊.咁睇法,其實兩方面都對自己毫無益處.努力讀書唔應該係為咗超越人地,而係應該為咗自己而努力啊!我並唔係想站喺道德高地同大家講呢番話,但你諗諗,當你入到大學嘅時候,你就會見到更加多精英中嘅精英,明白到「一山還有一山高」,咁若然你仲係不斷同人比較嘅話,你覺得你仲會有向上游嘅動力嗎?呢個問題值得大家深思哈哈~ 2. 嘗試考試時唔好咁緊張 老老實實,識我嘅人都知我考試嘅時候壓力會勁大,勁緊張😂 雖然我係真係好緊張,但我都會搵辦法令自己考試前冇咁緊張.其中一個方法係你考試之前預留充足嘅時間溫書,千其唔好臨急抱佛腳,等自己可以溫到滾瓜爛熟,加強自己應試嘅信心.如果針對DSE黎講,我有幾個建議.第一,選擇適合自己嘅考場.意思即係你揀你喺你學校果區去考(有機會番自己學校考)定係揀喺你自己居住嘅地區黎考.我係果type喺學校考試會好緊張嘅人,因為d識自己嘅老師會行黎行去,令我超級不安,所以當時我揀番喺自己居住果區考啦.第二,就係早少少起身同提早到考場.睡眠充足固然重要,但提早少少起身可以畀自己作最後準備同清醒一吓頭腦,等自己冇咁insecure😂 早d到考場都可以令自己個心定d呢~ 3. 適量咁有feelings of inadequacy 我地要時刻提醒自己喺知識總會有d"不足".咁樣嘅話我地就會意識到自己要更努力咁學習,涉獵更加多嘅知識去彌補自己嘅不足,做到將勤補拙🤣 我自己覺得呢種心態令我有好大嘅動力繼續堅持,繼續進步,push倒我做到自己嘅最好! 今次講到呢到啦~ 有好嘅心裡質素真係可以贏人幾條街架!所以都唔好忽略擁有一個良好心態嘅重要性呀!


text:
23 JULY 2015(THU)嘩...恨左好耐,我終於都可以嚟機場啦~
哈哈哈....我地嚟機場當然唔係去飛(雖然我內深心處係十萬個想),只係今晚我地要去博覽館睇SHOW,所以早少少入嚟機場,帶小小豬去睇飛機呀!
機場我地之前都有嚟過行,不過就只限係好煩忙嘅T1區,後來經魚子醬媽介紹,原來T2仲多嘢睇,所以今日我地嚟HEA遊機場啦!
入嚟T2第一時間就係一定會去迪士尼店行下,因為依度啲貨物成日都會做特價,好多精品都係$40左右,我緊係嚟睇下有冇得執平嘢啦~
不過今日啲特價貨品都唔係太啱心水,所以都冇入貨,留返下次入迪迪尼先買啦!
下一個目的地竟然係去買SUBWAY~
其實之前小小豬睇電視廣告時見到都已經話想食,不過屋企附近都冇,估唔到入機場就見到,所以就買一件嚟俾隻為食豬試下.
食飽飽有氣力,我地就周圍行下,依兩父子真係冇嘢玩,佢地話係機場一定要推行李車哦,真係唔知好嬲定好笑啦~
之後我地就向今日最主要嘅目的地進發啦~
其實航空探知館及機場展望台都係戲院內,我曾經都有一刻以為自已去錯地方,但係場內見到好多飛機模型,飛機引擎....等等,我應該係冇去錯地方啦~
場內仲有幾個舊飛機擺設,可以坐定定扮乘客呀~
好明顯小小豬對航空探知館興趣不太,不停嘈住要去睇飛機,所以我地就上機場展望台睇飛機啦~
一出升降機門,真係忍唔住嘩左幾聲,因為個VIEW真係勁正呀~
整個展望台真係可以話係一望無際,靚靚地坐係啲石壆位睇飛機升降及靚風景之餘,吹埋啲涼風,成個感覺都勁FREE呀~
場內仲有啲望遠鏡可以免費俾大家用嚟睇飛機呀~
依個小小豬係展望台睇飛機,都不知幾開心呀~
見我影飛機,佢又話要做攝影師~
不過...飛機佢就影唔到,只係影左幾舊雲呀~
唔覺唔覺我地三口子都係依度都坐左差唔多有個半鐘,唔係因為我地要食飯趕入場睇SHOW,我估我地都可以再繼續坐,睇耐啲風景,因為真係勁舒服,好唔捨得走呀!


text:
(網上圖片)
前幾日,經過間培訓中心,入去睇吓宜家興啲咩課程.除左NLP,溝通技巧果啲basic野之外,仲有「大企mnc攻略」,「善用linkedin的影響力」,「60秒自我推銷大法」,「從哲學角度立足工作世界」,「OL襯衫的藝術」,「職場兩性相處之道」,「音樂治療之旅」,「背包工作假期之旅」……嘩,都幾多元化.不過,有啲唔明,點解有啲topic可以當成為一個module,花4到8堂嘅時間用嚟上堂嘅?
大企mnc攻略,唔通係教你點入職facebook,google同linkedin呢啲大企?咁唔知會唔會教埋你點樣同tencent,JD.com同alibaba打交道,傾合作同簽一份可以收到錢嘅合約呢?善用linkedin的影響力,吓,咩仲要教呀咩?60秒自我推銷大法,隨時去BNI或者任何商會都可以學到領略到,係唔需要坐住班房去跟老師學呢!要從哲學角度立足工作世界?咁唔知又有無從化學角度立足工作世界,從物理角度立足工作世界,從生物學角度立足工作世界,從犯罪學角度立足工作世界之類嘅課程呢?咁其實,用哲學角度睇工作同普通人嘅角度,唔知有咩分別呢?我淨係知,做野最緊要嘅係get things done,做到,做好之後,最緊要嘅係:收錢,無論係作為employee定employer都係!其他,都唔太重要;唔知,呢個角度哲唔哲學,實唔實用呢?OL襯衫的藝術,well,我相信每位對fashion有sense嘅OL,都係專家,都可以教呢!職場兩性相處之道?Uber個founder Travis Kalanick絕對值得做分享嘉賓呢!咁唔知,係網球場上,籃球場上,band房中,廚房內,駕駛車廂內嘅兩性相處之道,又駛唔駛分開嚟教呢?例如,永遠唔好challenge在廚房攞住菜刀嘅女人同在車廂內hold住軚盤嘅男人?音樂治療之旅,好therapeutic呀!背包工作假期之旅,好romantic呀!只係,好難想像會係一間啲人為左做野而頂硬上攞張沙紙嘅傳統商業培訓中心,出現呢幾款比較無咁功利而又有趣嘅課程.
之後,我有幸參加左兩個workshop,聽吓宜家咩內容咩題目係可以吸引到人嚟聽;一個講創業,另一個講ICO同cryptocurrency,簡直大開眼界,好有得著.
首先,講創業嘅講者,一直不停強調,自己係創業中/成功過/失敗過sss輪迴過數十次,咁先有說服力同感染力.然後,就會開始同你講MLM,network marketing,聯盟營銷嘅好處,問你有無興趣加入,有無興趣賺錢,脫貧,因為已經透過呢啲方法賺左好多?咁你一定會答佢話有,無得拒絕呀,否則,你坐係度兩粒鐘為啲咩?既然,佢已經成功motivate到你個心開始動嘞,無人會再教你究竟點樣去運用MLM,network marketing,聯盟營銷等手法,去實行,執行個賺錢計劃;反而,身邊會有一大班人出嚟同你講,「只要比三千幾蚊上一個課程,就會掌握到成功做生意嘅方法,咁,你想成功嗎?」之後,你就神推鬼擁咁,比人closed左,自動波比人攞左你張信用卡嘞.至於第二個講座,係講ICO同cryptocurrency.講者佢先會講吓,比較吓,時下各種興嘅投資方法,例如炒細價股,炒衍生工具,外匯,波鞋,金幣嘅長短處.之後,就同你介紹吓究竟ICO同cryptocurrency係咩概念,點玩法,有咩風險要留意,仲簡介埋幾款宜家最值得投資嘅coin,聽落分析得好正路正派,搞到個人會心郁郁咁嘞.話題,就突然一轉,佢就問大家有無興趣投資,買吓掘礦機連散熱架套餐,一齊自己搞個商圈出嚟掘吓,有錢齊齊搵咁話.「投資一萬幾千只係小數目,求其買隻8字頭得幾毫子嘅股票都唔止呢個數啦,但倍升嘅力量,cryptocurrency點講都勁過股票啦,你無理由唔投資啩?」就係咁,你又比人closed左,自動波比人攞左你張信用卡嘞.
我衷心覺得主辦方好堅,首先可以搵到咁多生客/魚肯嚟;第二佢地嘅sales technique同motivation skill真係好恰到好處,搞到啲聽眾聽聽吓變晒做fans,聽出耳油,做closing嘅時候真係易過借火;第三係其實佢地嘅costing唔大之餘仲每次closing果時都有成十萬八萬嘅學費營收,而且仲可以用同一款教材不斷copy同做production生財,直至一,兩季後outdated左再發展過啲新野,成個operation同bd都做得好暢順好靚.我唔知道啲聽眾抱住咩心態嚟,不過,我係一個重視經驗行先嘅人,做咩野學咩野都好,除左聽人講之外,有咩方法好得過自己試一次呢?搞生意要讀課程先?不如用交學費啲錢直接用嚟搞生意好過啦.仲有ICO咁新咁顛覆世界,連一大批專業嘅會計師,律師,監管機構,政府官員,金融專家都未知可以點樣好好處理呢樣產物,你走出嚟話你係專家教人去做mining?咁樣同啲人係微信上面叫人買啲創仔股票散貨有咩分別?你就唔知賺唔賺,但係佢地呢?就肯定唔會輸,仲有機會賺突呢.
作為上進嘅人,係應該唔會介意學新野,亦唔會介意比啲錢學新野有用野,都唔會介意比錢去某啲商業學店學啲時興,有用而又可以搵到錢嘅market trendy野,但,可唔可以比啲誠意?比啲內容?比啲質素?比啲耐性呢?唔好覺得所有嚟聽你講野嘅人,一係斬起刀落嘅白痴,二係傻嘅水魚,得唔得呀?


text:
之前連續三個星期介紹咗唔同嘅首爾美食,今日又轉下口味,同大家講講首爾梨花洞嘅壁畫村~韓國嘅壁畫村一直都幾出名,除咗首爾之外,仁川,釜山同水原等地都有壁畫村㗎~梨花洞嘅壁畫村交通都算方便,可以串連附近其他地方,例如東大門等做一日嘅行程!
講起呢個壁畫村嘅誕生,就要回帶返到去2006年.2006年嘅時候,韓國政府推出「駱山梨花洞公共藝術計劃」,透過壁畫以及裝置藝術活化呢一帶嘅社區.70名藝術家用咗大概半年時間為梨花洞嘅街道,建築物,樓梯,地下道等添上顏色,之後亦都不時有新嘅創作加入,所以每次嚟呢度睇到嘅作品都可能會唔一樣.
隨住遊客人數增加,唔少問題亦都接踵而來,最明顯就係多咗遊客出入,同埋唔多唔少會熱鬧咗嘈咗.居民雖然唔會直接同遊客衝突,但就會選擇抹走壁畫表達不滿.雖然咁樣做犯法,但新聞不下一次報導呢啲消息,可見居民嘅怨氣都幾大.嗰度始終都係一個住宅區,大家去到嘅時候就記得收細聲浪,做個好遊客啦~
其中一幅最出名嘅,相信就係呢對天使翼啦~幾乎每個人嚟到呢度都會影!不過呢幅天使翼同當年上電視嗰幅已經唔同咗,呢一幅係2013年重畫嘅,而原先嗰幅就已經唔存在啦.壁畫村裡面其實仲有好多唔同嘅壁畫值得大家睇,四圍行下慢慢探索都係一個幾好嘅選擇嚟,唔需要特登計劃點樣行~
大家又有無去過梨花洞壁畫村呢?有嘅話歡迎你喺留言度同大家分享下你喺嗰度嘅所見所聞㗎~正如我剛才咁講,每次去睇嘅壁畫都唔同,話唔定你睇過嘅同我睇過嘅並唔一樣.除此之外,若果你有任何關於旅遊或者行程上嘅問題,請隨便留言或者Inbox問,我會盡力解答㗎~
地址:서울특별시 종로구 이화동 (首爾特別市鐘路區梨花洞)
交通:乘搭首爾地鐵4號線前往惠化站 (420),經2號出口出站後步行約15分鐘左右.


text:
不過8成拍咗片嘅friend都係要掹哈哈.如果醫生同你講,唔使掹,甘你真系中咗六合彩啦!
我18歲個陣右邊兩隻智齒就已經生咗出來,個時痛咗差唔多兩個禮拜,不過因為喺學校留宿,又要翻學,所以係忍過去冇睇醫生嘅.但系擦牙個時非常之唔方便,好難擦到智齒.亦都因為成日清潔唔到位,我嘅智齒從發黑慢慢變成蛀牙.
前排終於決定要去整牙,因為驚手術感染,所以我比較注重醫院嘅消毒工作.上網check咗資料同埋做足諮詢,最尾去咗珠海嘅建輝口腔,間醫院好多哩邊嘅人去咗都話唔止價格實惠,環境消毒都做得比哩邊嘅大多數診所好.
我從風順堂哩邊過去用咗40幾分鐘,有唔明嘅地方打電話過去,一直都有人接應.過到去拍咗片檢查完,醫生話我冇必要補牙,就算補咗都有可能又蛀,嘥錢受罪.而且智齒個邊咬唔到乜嘢,直接掹咗慳錢慳時間.
佢建議我先掹右下個只,唔建議一齊掹,話會有面癱風險.掹牙成個過程我祗係覺得打麻藥個陣同掹出來個陣比較有feel,用咗20哩分鐘.翻到屋企第二日,醫院仲嚟電話問我感覺點,服務態度真係唔錯.
無論大家智齒有無生出來,都建議去拍個片睇下情況!好緊要!一定要儘早瞭解自己智慧齒嘅生長情況!
護牙小tips
hospitalzh
下一篇:生智慧齒係乜體驗?


text:
未嚟港姐:箍牙嗰點事
呢件事,要自小學開始講起.
Emily嘅阿媽係家族遺傳性哨牙,偏偏Emily就介於要哨牙同唔哨牙嘅中間嘅齒型,阿媽擔心Emily長大外貌唔好睇,就係咁樣早早帶Emily去箍牙.
十多年前,箍牙剛興起,好多人仲唔太瞭解,所以好多方式都係好傳統嘅.所謂嘅傳統方式,唔係戴簡陋嘅牙套,就係要硬掹你嘅牙齒.就係咁樣,Emily就硬生生被掹咗四顆牙,從此變成咗牙箍妹嘅噩夢日子.「膠筋,粥,菜渣,暴痛」,係嗰段日子唯一嘅記憶.
效果因人而異
第一次掹掉牙箍,係滿十五歲前一日.第二日,湊岩要影畢業照,所以Emily總算能自信地開口笑,露出嗰閃閃發白嘅牙齒留影.但係噩夢還喺後邊,當時箍牙技術剛起步,所以好多方式都好簡單.有做過箍牙嘅人都知,包屘步驟,就係要帶著固定器,但事關唔舒服,而且還會頂住上顎和舌頭,簡直冇辦法正常使用.唔清楚後果嘅Emily放棄使用固定器.
日子過得飛快,箍過嘅牙齒,開始慢慢移位,牙列變形,門牙嘅縫從牙線進階到牙籤,從一根變成兩根.喺Emily嘅牙縫可以枳入兩根牙籤,因此又要遮遮掩掩嘅與人相處,永遠都唔敢開口大笑.
2012年,喺阿媽嘅催促下,Emily再次箍牙.就係咁樣選擇咗深圳一家牙科診所—深圳康橋齒科,交通方便,Emily家喺元朗,往返好近.事關身邊有幾個友記也都係喺度箍牙,補牙嘅,而且呢度嘅醫師和護士都係廣東人,語言交流自然順暢,因此會比較定曬.
一年多後,呢日下晝,當Emily和醫師從診室走出嚟時,媽咪驚訝地焗住自己嘅咀巴,並講咗一句話,「你就係未嚟港姐」.Emily突然覺得呢些年,所有尷尬,怕醜,唔敢大笑同喺學校被人嘅起名為「牙箍妹」等等都變得不再重要,而媽咪嘅一句話「你就係未嚟嘅港姐」把Emily重新帶回咗嗰個自信,活潑開氣嘅世界裏去,Emily想講「我愛你,媽咪.」卻冇講出嚟,但喺心裏,有一個信念,就係呢一世實要讓阿媽唔受苦受累.冇論喺邊度,Emily都記著,其實真愛可以冇需表達,但一直存在嘅.
————感謝媽咪,您親愛嘅囡囡Emily


text:
唔知從幾時開始,和菓子喺日本變得愈來愈「離地」.好多時要喺西武,伊勢丹等高級百貨公司先會見到和菓子,仲要係一盒盒禮盒裝,除非要送禮畀人,唔係平時應該都真係唔會去買.
和菓子教室YUIMICO嘅導師小坂歩美和大森慶子見到和菓子愈來愈被日本人遺忘,異口同聲話:「如果日本美好嘅事物消失嘅話就實在太可惜啦.我地想盡自已所能,用自己嘅方法將和菓子帶到大家身邊,所以就創辦咗這個和菓子教室啦!」
講到和菓子教室,原來日本嘅和菓子教室係少之又少!大森先生話:「日本冇咩和菓子教室,明明係日本,但係竟然冇咩人做和菓子…可能大家都覺得和菓子文化太高不可攀,所以我成日都上堂時同大家講,叫大家喺屋企都試吓做和菓子啦!心諗如果因為咁樣而能夠令和菓子文化變得更加深入民心就好啦…」
訪問當日,小坂先生教大家做桔梗練切和菓子.佢解釋:「而家(8月)差唔多係桔梗開花嘅季節(秋天),我們通常都會預早做下一個季節主題嘅和菓子,好似可以提前享受咗咁~」其實如果大家有留意的話,和菓子通常都係同啲花花鳥鳥,時令水果等等有關係.小坂先生就話:「日本有春夏秋冬四季之美,喺一件小小嘅和菓子入面,能夠表現出依種美感,正正就係和菓子嘅厲害之處!」而家大家知道點解和菓子主題成日離唔開四季啦~
淨係開班授徒,教大家做和菓子,欣賞和菓子都仲未夠,YUIMICO嘅兩位老師都成日都諗方法令和菓子更加大眾化.大森先生就話覺得喺本身嘅和菓子文化上面加啲新元素,會令和菓子更加入屋:「我覺得隨住時代改變,和菓子跟住有啲變化都唔係唔得吖~」訪問當日,大森先生就教大家喺椰汁糕和菓子(葛餅)入面加咗啲菠蘿入去,而學生們都一致好評,仲話:「原來和菓子都可以咁整㗎咩?」其實和菓子都可以好in好潮㗎~
其實和菓子嘅對手除咗年代同時間之外,仲有就係近年喺日本大行其道嘅洋菓子,啫係我同你去日本都最鍾意食嘅pancake,蛋糕等等.大森先生話:「超級市場有賣整洋菓子嘅工具,但係竟然冇賣整和菓子嘅工具,可能因為冇得賣,所以就會少人用,少人整啦.但係其實一件件製作和菓子嘅工具,都包含住和菓子嘅文化,係一樣好美麗嘅嘢.」
「如果我地嘅教室可以令和菓子文化更加融入大家的話,大家就會去買更加多和菓子用具,咁樣就會有更多人成為製作和菓子工具嘅職人,如果係咁的話,和菓子文化應該就可以承傳落去啦…」佢笑一笑,然後就話:「嗯…依個就係我嘅目標啦!」


text:
如果你唔係太識IU係邊個,可以介紹返,佢係韓國唱作女歌手.佢嘅歌,你係Youtube打佢個名,我都幾夠膽講求其篤一首都唔會話難聽.我相信大部份人識佢,都係因為佢嘅成名作《Good Day》(包括我),後段令人津津樂道嘅「三段高音」,基本上當時每次現場演唱,觀眾都係期待佢唱「三段高音」.《Good Day》為IU帶黎一切,令佢紅遍亞洲,但亦某程度成為左佢嘅包袱,先唔好講佢自己唱到厭,樂迷之後又會期待佢嘅新歌都係呢類show唱功嘅大歌,忘記嗰個可以彈住結他,好溫柔咁cover《Gee》同《Sorry Sorry》嘅佢,忘記左佢嘅多樣同多變.
之於我,IU係一個有想法嘅歌手,唔係純粹Kpop偶像.IU咁紅,唔單單因為佢嘅歌藝,又或者佢嘅樣貌同身材,而係佢嘅歌,佢嘅創作有種魅力.《Palette》專輯主打歌都係叫《Palette》,IU包辦詞曲,輕鬆,但節奏感好重,加埋佢把聲就十分好J,唔誇張咁講,係上半年最好嘅kpop作品之一.首歌係講佢本人踏入左廿五歲嘅一啲變化,檢視下呢個年紀嘅自己.其實佢唔係第一次用自己年齡當題材寫歌,兩年前就寫左首《Twenty three》.《Paletta》歌詞提到廿五歲嘅佢比起粉紅,依家更鍾意深紫;比起當初留長長嘅直髮,更鍾意依家嘅短髮.而當中我最深刻嘅,係廿五歲嘅佢,意識到有啲人會鍾意自己,有啲人會討厭自己,但佢都係「truly fine」.嗰種豁達,幽默,成熟,加入創作裡面,就令我覺得呢個女仔真係唔簡單.
《Palette》入面有一段係G-Dragon feating嘅rap,當中嘅rap詞都係GD自己寫,IU話覺得GD把聲同首歌好夾,所以即時就諗起佢.計我話,首先擺明就係商業計算,一加一大於二嘅雙贏操作,GD feating喎,歌未出已經哄動喇.不過,老實講GD段rap的確令首歌生色不少,佢以一個樂壇前輩,或者大家都係一線Kpop偶像,又或者哥哥嘅身份去睇返廿五歲呢個年紀嘅好同唔好,帶點勉勵,就好似對話嘅感覺.而其實IU現場演出呢首歌個陣,會唱自己寫嘅rap詞,仲自己rap埋,佢自己嘅rap詞就係另一種味道,某程度黎講我覺得仲正過GD,大家不妨係youtube搵黎聽下.
話說,當年IU爆紅個陣,好多人都拎佢同未上太空嘅Gem比較,因為兩個都係小巨肺,而且又係十幾歲就大紅,又會作下曲作下詞,有唔少共同點.可惜,阿gem佢已經離開地球成為宇宙巨漿,咁我唯有聽返啲仲係地球嘅歌手.當年以為十八歲唱《Good day》嘅IU已經好正,點知原來廿五歲唱住《Palette》嘅IU仲正!


text:
我住過灣仔深水埗旺角將軍澳 都係覺得將軍澳最好住 | 網民熱話
撰文:不覊 | 圖片:unsplash,新傳媒資料室
將軍澳樓好值租
講開將軍澳,佢近科大,都唔少師生租將軍澳樓住,所以都幾多人租.
查實,我個人覺得,將軍澳真係幾好住.
我知一定有反對派話咩將軍澳又潮濕又多樓,但問心嗰句,我都仍然係覺得將軍澳好好住.
咁多年來,我曾經住過灣仔,深水埗,旺角同將軍澳,同啲旺區比,將軍澳真係唔算多人.
而且旺區好多都係舊樓,又或者係因為我窮鬼一個,住唔起新樓靚樓啦,住親都係啲幾十年唐樓,行樓梯真正行到傻,加上品流複雜,真係唔係幾盞.
反而將軍澳多新樓,唔好講工業區嗰邊啦,住宅區嗰邊其實真係環境幾唔錯.
好多隱世小店
得閒我會去單車徑行吓,區內仲有個單車公園喎,好多運動康樂設施任你玩,收費又夠平.
仲有,雖然將軍澳大型商場係好多,連鎖飲食集團都超多,但其實區內仲有好多所謂隱世小店,好以坑口村,田下灣村咁,就有好幾間特色小菜同西餐廳.
寶林富麗花園樓下間茶記又夠正啦.好似三姐,LARDOS同星匯扒房,我都好鬼鍾意去.
遇著無所事事想行開吓,坐程小巴一轉就入到香港人的後花園西貢,行吓海邊食吓海鮮,真係好鬼正.
查實,做香港人,仲有乜得選擇,但求有個竇口,有兩餐安落茶飯,就已經心滿意足.


text:
高雄捷運,簡稱高捷,總共有52站,其中有唔少堪稱「超大型藝術品」嘅藝術車站,最廣為人知嘅就係出自義大利藝術家──水仙大師之手,位於美麗島站嘅「光之穹頂」!
無論係國內外觀光客都一定停喺度影相嘅「光之穹頂」,其實都有相關嘅訂造商品!
今次就嚟同大家分享,由高捷同集比合作,將世上最靚車站之一嘅景色具現化嘅「光之穹頂手機指環」!
「呢個就係高捷嘅專屬色樣」
相信無論係唔係高雄在地人,或者有冇去過高雄,大家應該都對光之穹頂好孰悉啦!
(截圖自高雄捷運官網)
就喺美麗島站,由義大利藝術家Narcissus Quagliata打造嘅光之穹頂,幾乎已經係高雄捷運嘅代言形象之一.
透過光與色彩嘅交錯,仲有頂天圓形嘅視覺設計,令車站搖身一變,就好似嚟到夢中仙境.
咁靚嘅景致,除咗留喺手機記憶體之中,高捷都用唔一樣嘅形式,畀大家記住呢個屬於高捷嘅色樣.
「將顏色具現化就係呢次嘅主題」
一般嚟講,想呈現靚一靚嘅色彩,最多人用嘅手法就係相等等媒介.
但考慮到禮物嘅實用度,同埋想畀大眾印象深刻,高捷同集比最後採用實用度偏高嘅手機周邊,手機指環等等.
高捷窗口話,以前就有同集比合作過嘅經驗,最開始合作嘅案子係高捷少女嘅手機指環,今次再次揀集比,商品嗰樣雖然唔太一樣,但信任度都係相同.
之前合作過嘅高捷少女手機指環.
負責呢單案嘅S業務回想起今次合作案,笑住講呢單case印象最深刻嘅就係顏色.
同高捷少女手機指環唔太一樣,光之穹頂嘅顏色更加複雜,更加多元,而且每個顏色都要同工廠對好耐色,畢竟顏色如果唔啱,就無辦法令人聯想到美麗島站嘅光之穹頂.
所以每個細節嘅顏色,仲有整體形狀,都係經過好多好多次嘅確認同修正,最後先誕生出「光之穹頂手機指環」.
黐喺黑色嘅手機上面,顏色會更加明顯更好睇.
手機指環嘅造型越嚟越多元,變化都越嚟越多,唔單止搶眼又得意!
你都想將代表性嘅人物,景色製作成訂造商品?
咁就快啲嚟搵集比啦!


text:
禮尚往來,一直以嚟都係大家係收到禮物秉持嘅精神,當收到婚禮邀請時,華人習俗少不免封番封利是祝福新人,而新人亦會喺婚禮上面回禮畀大家,除咗喜餅喜糖之外,你知唔知仲有咩婚禮禮物推薦係大家最鍾意嘅呢?
實用又值得收藏
婚禮回禮如果令人留下深刻印象嘅話,一定可以喺結束時畫下完美嘅句號,除咗食物之外最近大家鍾意嘅禮物可以算係訂製memo紙,一般嚟說新郎新娘嘅小卡通常都係擺喺謝客時嘅枱面上面,畀大家拎,而結合memo紙嘅婚禮相,唔單止賓客可以一齊見證到兩人嘅幸福時光,亦會令相發揮到最好,係實用又可以收藏嘅婚禮禮物推薦.
除咗相片款嘅memo紙之外,近幾年都好流行送訂製化環保飲品袋畀賓客,由於塑膠稅之後買飲品經常要自備購物袋,而手搖杯文化喺台灣亦相當盛行,所以呢類型實用嘅生活用品係婚宴上面大受歡迎,飲品袋上無論係要印上圖片定專屬標語,都會令樸素嘅杯套加添紀念性.婚禮禮物究竟要送啲咩?注意近期最流行嘅話題或者大家嘅喜好係咩,咁樣做一定會有啲靈感!
婚禮禮物由來
隨住文化交流關係,婚禮禮物一開始係從歐美國家傳入嚟,同華人文化唔同,歐美國家嘅婚禮冇禮金同利是嘅習俗,所以嚟參加嘅賓客為咗要表達自己嘅祝福,會用結婚禮物當係送畀新人嘅祝賀.而賓客禮亦象徵住一種收到祝福嘅回禮,通常會揀送餐具,開瓶器等等小禮物,再經過精美包裝後變成一份完美嘅回送禮.
下次當你參加喜宴,可以注意下咩小禮物可以變成而家最hit嘅婚禮回送禮,你會發現傳統文化亦都會跟住時代進步而慢慢有所改變.


text:
隨著現在醫學科技嘅發展,對於確實牙齒嘅處理方法也越來越多越來越好瞭.牙齒缺失不僅僅會影響到個人美觀等問題,牙齒缺失對於缺失牙齒嘅牙床會有一定影響,如果牙齒缺失時間長會造成牙床萎縮嘅情況.另外牙齒缺失也口腔衛生問題也有一定影響食物殘渣更容易殘留,所以針對牙齒缺失嘅情況係一定要盡早處理.咁缺牙做種牙好嗎?一下為您專業解答牙齒缺失做種牙齒好不好以及種牙嘅適應癥同禁忌癥揭示.
種牙好嗎
第一,針對於牙齒缺失可以選擇做牙冠,烤瓷牙,全瓷牙種牙.這些雖然都係可以針對缺失牙齒進行處理嘅方法,但係性價比最高嘅還係種牙,因為種牙嘅相容性係非常好嘅種牙係指在缺失牙齒嘅牙床上安裝假牙.種牙係人們嘅第二類牙齒,如果種牙做完之後保養嘅好係可以同正常牙齒一樣嘅,所以雖然種牙價格比較高但係選擇嘅人非常嘅多.
第二,雖然種牙比較好但係種牙嘅禁忌癥,大家還係需要清楚了解嘅.
——種牙適合嘅人群係:
1,一個牙齒或者係多個牙齒嘅人群.
2,傳統假牙牙套牙冠佩戴不方便嘅人群.
3,牙齒缺失後牙床萎縮嚴重嘅人群.
4,對假牙要求比較高,美觀度要求比較高嘅人群.
——不適應牙齒種植嘅人群有:
1,有慢性疾病嘅人群比如說二型糖尿病,血友病,冠心病,癌癥腫瘤嘅病人,正在化療嘅病人,吸毒,艾滋病,精神疾病等等人群係不適合做種牙嘅.
溫馨小提示:當牙齒出現缺失嘅時候一定要及時嘅進行處理,建議先到正規嘅口腔醫院做牙齒檢查後根據自身以及牙科醫生嘅指導選擇最佳嘅治療方法.雖然種牙係非常堅固嘅但係也需要好好嘅保護,註意口腔衛生嘅清潔.


text:
真心,冇諗過會到達10萬likes呢個里程碑,唔係客套說話,我真係從來冇諗過,好多謝大家呢兩年零三個月以嚟嘅支持,其實我係記得晒你哋啲名,而每個留言亦令我更了解你哋嘅background,有好多朋友仲add咗我私人facebook,所以每次有客人同我講:「你啲fans,你啲fans.」我都會不厭其煩去更正:「唔係fans,係朋友同埋讀者.」
如果你比我時光倒流去返2017年,我未必會開呢個page,當時真係憑一股傻勁,有時如果諗得愈多,愈想準備更充足,愈想追求零瑕疵,其實反而會阻礙咗自己.
「等我瘦啲先同佢一齊啦!」
「等我再儲多啲錢先旅行啦!」
「等佢跌多幾蚊我先至入市啦!」
「等我做多陣再研究下係咪轉工啦!」
「等我整靚個logo同banner先開個page啦!」
其實好多嘢都冇所謂嘅最好時機,你選擇等,不過時間同埋機會永遠唔會等人,踏出第一步去行動就得㗎喇,我哋都唔完美,亦等唔到完美,無論你今日做得幾好,之後睇返都會覺得可以更好,正如我當年出本書覺得好型,而家睇返內容都想一把火燒咗佢,因為有啲問題係要一路遇到一路糾正,過程中只要投入同埋真心鍾意呢件事,自然就會成精.
時間唔等人,想做嘅嘢快啲行動快啲做,我永遠都支持你哋,正如你哋一直都咁支持我一樣,我哋大家會繼續睇住對方成長.
種一棵樹最好嘅時機係10年前,但如果你10年後又睇返轉頭,其實最好嘅時機亦都係而家呢一刻.


text:
「TVB花旦」姚子羚喺愛情路上一直跌跌碰碰,到而家尚仲未遇到啱嘅人.姚子羚當年同太子爺鄭子邦拍拖愛得甜蜜,兩個人經常傳出婚信,不過喺2018年卻突然間宣佈3年情結束.
第二年姚子羚畀爆深陷四角戀,戀上人夫Raymond,事後佢澄清同Raymond拍拖嗰陣,嗰陣早就同前妻蔡宛珊分咗居一年幾,而報道出街之後佢表示同Raymond一早已經分手.
現時單身嘅姚子羚坦言對感情抱隨緣態度,佢覺得緣份到自然會出現,唔心急搵另一半.至於擇偶條件,姚子羚話感覺為主,否則好難維系到大家之間嗰份情,你唔可以因為對方嘅條件而一齊,咁樣嘅關係唔會長久.
記者問到之後認識異性會唔會小心一啲?姚子羚就話感情事唔想再講,因為過咗去,新一年目標係揾錢上車.
傾到「胡說八道會」幾位好姊妹事業上各有發展,其中胡杏兒,胡定欣已經係視後級人馬,黃智雯係星馬雙料視後,李施嬅除咗係雙料歐美影後,較早時更憑借《金宵大廈》喺TVB頒獎禮,奪得「最受歡迎電視女角色」.
至於姚子羚曾經以《四個女仔三個BAR》喺大馬頒獎禮上獲得「最佳女配角」殊榮,之後再憑借《張保仔》首次奪得TVB嘅「最佳女配角」.
姚子羚坦言之後自己會朝住「TVB視後」呢個方向前進,因為覺得呢幾年對拍劇嘅投入感比以前更濃厚,加埋身邊嘅好姊妹都好努力,當中有影後又有視後,直接驅使自己喺事業上都想做得更加好.
姚子羚都希望將來可以遇到屬於姚子羚嘅代表作之外,有機會都嘗試唔同范疇,例如挑戰舞臺劇同唱歌.
Like MisshkNews Facebook!不出门也能知天下事~


text:
{{ childProduct.title_translations | translateModel }}
{{ getChildVariationShorthand(childProduct.child_variation) }}
G點按摩棒
震動棒種類繁多,有唔同嘅玩法,唔同嘅刺激類型,如果按照形狀同功能嚟分,可以分為直棒,分叉棒同埋G點震動,到底點先可以選擇到一個合適自己嘅呢?
其實唔一條完全筆直嘅形狀,反而係好似條青瓜咁樣,會有小小嘅弧度,依個設計係為咗迎合女性陰道嘅形狀,一般直棒嘅表面係光滑,但係亦都有部分既表面會有紋路,凹凸嘅紋路可以更加刺激裡面嘅神經,令你更快到高潮.而且一般會用粉紅色,紫色,紅色做設計等比較溫和嘅顏色,對於第一次接觸情趣震動棒嘅你,絕對係最好嘅選擇.
係目前最多用家選擇嘅一款震動棒,特別之處係喺主棒上會分出一個較為短小小嘅細棒,形狀就好似一個y字咁.大部分女性都係通過刺激陰蒂和性交獲得高潮,而性愛前後嘅陰蒂刺激,更加可以令高潮到達巔峰.但係一般普通性交只係注重陰道內嘅刺激,而忽略左刺激陰蒂嘅重要性.分叉棒嘅設計,就係令到女性喺刺激陰道嘅時候,可以同時照顧到敏感嘅陰蒂,體驗內外夾擊帶來嘅雙窗高潮.
係專門為刺激女性G點而設計,最特別係主棒頭部會微微向上彎曲,依個弧度喺進入陰道時,啱啱好可以刺激到陰道內凹位嘅G點,當你開動震動棒時就會重點刺激G點,另你可以喺最短時間內得到澎拜嘅高潮.
相信好多有睇開日本愛情動作片嘅,一定會好記得依款出現得最多嘅按摩棒,佢360度可轉彎以及超強震感嘅蘑菇型頂部,雖然外型同普通按摩肩,頸,膊嘅震動棒一樣,但係佢有一個與眾不同嘅名字”絕對潮吹棒”!每當有佢嘅出現,緊接而來嘅一定係連綿不斷,洶湧澎湃嘅潮吹畫面,絕對係每個男士都想擁有嘅神兵利器!


text:
「社交」
近年好多公司同媒體都紛紛由傳統媒體轉移到網上平台,而社交媒體自然由原本只係朋友之間互通訊息嘅地方變成一個推廣平台.無可厚非,呢啲人流集中地係兵家必爭之地.但係大家唔好忘記,呢啲平台唔係自己嘅公司嘅資產.但係每當呢啲平台改變遊戲規則,大家無辦法唔跟住去改,而往往俾啲平台牽著鼻子走.所以太過依賴社交媒體未必係一件好事.
「手機」
前幾年大家都會討論點樣用手機做推廣,但係今時今日仲有好多個網站都仲係唔可以正常咁係手機上瀏覽.咁點做手機推廣呢?有時真係唔明點解好多公司唔會係客戶角度去諗,就算拎埋啲數據出嚟,佢哋都唔肯改.有時真係激到趴係度!手機再唔係附屬品,而係主流市場.無一個好嘅手機策略自然輸蝕過人.所以當手機嘅數據越嚟越多嘅時候就越清楚客戶嘅行為.
「網站」
其實網站係一個非常重要嘅渠道,但係睇返好多公司嘅網站,往往就係十年如一日.一個網站好唔好可以影響深遠,不論你做任何推廣,網站係不可缺少嘅元素.因為網站係自己嘅資產,個遊戲點玩係由你話事.要人哋搵到你,內容同用戶數據係最緊要!原因好簡單,因為搜尋器係睇網站架構同內容,如果做得唔好,你想人哋搵到都幾難.而數據會話到比你聽你邊樣做得好,邊樣做得唔好.所以有啲錢係唔慳得!


text:
「港姐」
香港小姐從一九七三開始到而家已經有四十二年嘅歷史,而香港小姐選舉嘅口號係「美貌與智慧並重」.傳統首先係千幾名報名者當中篩選出二十個人出嚟,之後就通過電視直播進行準決賽,再揀十二個人進入決賽.而近年已經再無舉行準決賽,改為直接舉行決賽.當然唔少參加香港小姐選舉嘅女仔都一夜成名,一係就入咗娛樂圈做戲,一係就嫁入豪門寄身名流.
「無綫」
今晚又係一年一度嘅「香港小姐」選舉,而問心一年比一年差.當然仲有好多人一邊睇一邊鬧,不過睇返咁多年就算有啲無得獎嘅參賽者,有啲都有係娛樂圈度發展.不過我成日都有一個問題,嚟個問題就係有啲好高學歷嘅參賽者得獎之後就放棄咗原本嘅職業.當中我諗郭藹明係一經典嘅例子.因為佢除咗擁有美國南加州大學讀雙碩士學位,佢仲係美國太空總署做過見習工程師!
「投票」
最最最令人深刻嘅就當然係二零一二年嘅香港小姐決賽!因為當年號稱一人一票選港姐,而原本無綫打算係評判選出最後三強之後,再由網民係十分鐘內以一人一票選出冠軍.但係由於服務器出現嚴重擁塞,結果個年嘅香港小姐最後都係要由評判選出!當然就預咗嚟件事會發生㗎啦,因為作為一個開發人員都知道係咁短時間有咁大流量嘅話,個服務器就要預早做好測試.希望今年會好啲啦!


text:
今日我好想分享一下我餵奶時遇上的問題,話說小Sheryl喺2個月零1個禮拜開始,食奶開始好唔合作,例如經常食幾啖就開始唔肯食,又擰開個頭又推開個樽又喊喊,次次都要同佢戰鬥好耐先至可以完成到一餐奶.佢當時就食緊大約150ML-180ML,每次食奶都食成個幾鐘,甚至試過食2個鐘,真係少啲耐性都唔得.果個時候我就上網研究下又問下朋友點解佢會咁,原來係因為佢過渡緊厭奶期.
有啲BB大約2-4個月會出現厭奶的情況,就係話佢開始睇得清楚周圍嘅事物,所以就產生好奇心,變得唔專心食奶,所以就唔肯食奶,網上就話一般嚟講厭奶期會出現大概2星期,之後就會好番.厭奶期期間,盡可能製造一個安靜的環境俾佢食奶,唔好開電視,唔好有太多人嘢同埋喺佢面前走來走去,讓佢可以專心啲食奶就會好啲.
可惜到咗第3個幾星期,即使食奶時已經好安靜,佢理應好專心,但係佢仍然都係成日扭計唔肯食,而且奶量仲愈食愈少,由原本150ML-180ML變左好多時因係食100ML-130ML,我就開始好擔心,怕佢會跌磅,而且亦都唔明白已經咁耐了,點解佢食奶仲會食成咁… 所以我就打電話去衛生署問下啲姑娘意見.
我將BB嘅情況講俾姑娘知,姑娘亦好細心咁問我好多問題去了解BB嘅狀況,例如係佢食奶的次數,奶量,便便的情況,磅數,會有咩人餵佢,瞓覺情況等等,最後,姑娘問咗我一個問題,就係餵奶時有無「敲樽」嘅習慣,我就話有,其實呢個動作一開始係陪月姨姨教,佢話如果BB停咗唔啜嘅時候,就敲下個樽提佢啜,所以我都有做個呢動作,而且都有教姐姐咁做.而我亦仔細咁諗番,一開始姐姐餵奶都係跟我嘅指示喺佢唔啜嘅時候敲樽提佢,但大概係1個月前,我發現姐姐開始唔係在佢唔啜時敲樽,而係由一開始飲就一直不停敲樽,即使佢啜緊都照係咁敲樽,而我又唔知原本呢個動作係會有Negative feedback,所以都無特別出聲.


text:
迪士尼綫
迪士尼綫(Disneyland Resort Line)係香港一條鐵路線,由港鐵營運.佢位於新界荃灣區大嶼山,連接陰澳打水灣嘅欣澳站,同竹篙灣香港迪士尼樂園嘅迪士尼站,屬於近郊鐵路線.呢個係全球第二條專為迪士尼樂園而設嘅鐵路線(第一條係喺日本千葉縣東京迪士尼樂園嘅迪士尼度假區綫).
概要改
呢條線全長3.5公里,行車時間3分半鐘.全綫工程喺2005年4月完成,欣澳站喺2005年6月1號啟用,而成條迪士尼綫亦喺2005年8月1號正式通車.
呢條線由欣澳站3號月台作起點,列車會經過850米長嘅大陰頂隧道,然後喺竹篙灣公路橋底穿過,沿迪欣湖西面駛過,再喺神奇道下面穿過,去到香港迪士尼樂園北面嘅迪士尼站總站.
呢條線係香港第二條無人駕駛嘅鐵路(第一條係香港國際機場旅客捷運系統).
路線圖改
迪士尼綫全日通改
特別設計嘅迪士尼綫全日通,共有兩款設計,分別以米奇同埋米妮做主題,而喺2008年9月28號起設計將會不時更換;乘客可以喺買飛之後六個月內,首次使用起24小時內無限次搭港鐵來回迪士尼站(機場快綫,輕鐵,東鐵綫頭等,港鐵巴士同埋港鐵接駁巴士除外).迪士尼綫全日通售價係每款HK$50,喺機場快綫同埋港鐵各站嘅客務中心有售.
車站設計改
欣澳站同迪士尼站同樣採用天幕式設計,以便自然通風同善用自然光,亦可以營造開揚嘅感覺.欣澳站以未來世界為主題,具科幻感同未來感.迪士尼站採用19世紀維多利亞時代風格.乘客搭迪士尼綫,就好似穿梭時光隧道一樣.
用車改
迪士尼綫嘅列車全線採用3列喺1995年買入,由GEC Alsthom生產嘅車卡(英製都城嘉慕列車第3代車卡),喺2003年將車廂內外改裝成富有迪士尼特色.而迪士尼綫係香港地鐵路線中首條用SelTrac訊號系統同埋無人駕駛列車嘅路線,全線以4卡列車行走,每卡可以載180人,其中48個係座位.以每4至10分鐘一班車嘅班次計算,繁忙時間每個鐘可以應付達10000人次.
迪士尼綫列車改裝後嘅外形設計簡潔而現代化,車窗係米奇老鼠頭形狀,並以紅邊裝飾.車身方面就以金色彩帶同埋星粉圖案點綴.車廂內嘅牆身,塗滿咗藍,紅,黃,紫等各種鮮艷色彩,天花亦滿佈繁星圖案.座位方面,係藍色布料嘅弧形設計梳化.此外,車廂內設有米奇老鼠,米妮老鼠,唐老鴨等16個迪士尼卡通人物嘅銅像,亦貼有一啲介紹迪士尼嘅懷念相片.至於扶手,亦係米奇老鼠頭形狀.由於連接扶手嘅膠帶係軍用物料,因此好難俾乘客整斷.
英國製迪士尼綫列車車廂編組註解:
- P50X - 有駕駛室負責操控嘅動力車廂
- Q50X - 裝咗集電弓嘅電力車廂


text:
紐約
趁着係學生嘅最後一個假期,我哋走到紐約玩左10幾日,真係唔話爽都唔得!其實紐約市係一個相當人性化嘅城市,自助旅行都幾容易冇乜負擔,而今日主要係分享一下行程規劃,同埋一啲著名嘅景點!
其實紐約市分為5個區域,包括係曼哈頓,皇后,布魯克納,布朗克斯,斯坦頓島
一半人口呢都集中左喺曼哈頓,而呢篇介紹都主要會圍繞住呢個曼哈頓為中心來講㗎
曼哈頓係一個好長嘅道黎嘅,道路規劃都好簡單,睇清楚地圖嘅街道名,就唔會好易迷路啦
好啦,跟住就要講正題啦,分享下我嘅規劃行程先!來到紐約,要玩嘅嘢其實大多圍繞着觀賞嘅類別
中央公園
呢個就係眾所周知嘅個中央公園啦,黎到紐約一定要來呢個中央公園行吓,有時間嘅可以黎晨跑一下或者喺樹陰下有鞋咁樣瞓個晏覺,睇吓其他人做緊啲乜嘢,亦都是不是會見到有啲街頭藝人喺呢度表演,下晝至夜晚都會有啲free concert喺度睇架!
睇吓成個環境幾清新,似唔似嗰啲慢活嘅人喺呢度顧住退休嘅生活,行休閒咁樣喺度散步,享受下人生嘅清靜
紐約中城
呢度係第五大道有非常多嘅精品街,籠統來講都係叫紐約中城,喺中央公園嘅右下角,呢度有好多出名嘅店舖,例如蘋果,或者係廣場飯店,會見到好多大家想食嘅food court: lady m, lukes lobster!
原主第五大道行落去都係見到宏偉嘅聖派翠克教堂㗎
時代廣場
呢個時代廣場出名都係不夜城啦,一般每一晚都係燈火通明嘅,都係紐約人跨年,過時過節聚集嘅一個大地方!不過大家要小心嗰啲載着奇怪服裝嘅街頭藝人,搵佢哋影相係要比錢㗎 !欣賞嘅其實不妨比少少錢佢哋一齊去影張相留念,不過最重要嘅都係呢度景色,嗰種全年無休嘅商業氣氛,真係造成嘅樓嘅係商業重要之地
拜仁公園
坐落喺繁榮嘅屎佢中間有一片世外桃源,中間一片空地加埋隔離綠樹林陰嘅大松坐落喺繁榮嘅市區中間有一片世外桃源,中間一片空地加埋隔離綠樹林陰嘅大樹,應承咗一個石屎森林灰色世界中間嘅一點綠色.大家行攰左,其實不妨嚟到呢度飲下咖啡聽下演唱會,望住啲人喺呢度嬉戲玩耍其實都幾放鬆㗎 !
紐約中央圖書館
呢度都係明日之後嘅拍攝地方大家記唔記得,主角呢就喺呢度避寒㗎 !大家仲記唔記得佢哋燒晒裏面啲書要取券,其實都幾出名㗎呢度哈哈!
百老匯
嚟到紐約,一定要黎睇返一場百老匯嘅表演,其實百老匯係好多間嘅戲院組成嘅,基本上每一間劇院都會上演一齣劇,所以基本上你想睇邊一頭再去買票都得架!但係通常啲熱門嘅劇都係要預先買飛,例如獅子王㗎啦.但每一日呢都會有啲優惠時間,如果時間多幾日都係碰吓運氣睇下幾時可以買到張超抵嘅費用好抵嘅價錢
紐約火車站
其實呢度呢就係紐約中央火車站,亦都非常之多電影嘅場景嚟嘅,嗰個大廳嘅氣派應值得我哋嚟睇一睇啦!睇吓嗰塊密密麻麻嘅排程表,覺得呢度真係一個好緊張嘅地方.另外,地下室美食街就係隔離,有號稱紐約,甚至係全世界最好食嘅漢堡包shake shack
帝國大廈
呢個帝國大廈係紐約最出名嘅夜景之一,可以一覽整個曼哈頓嘅夜景,但係一樣係需要門票嘅,大家記得要預先購買啦!當年大猩猩就係喺呢度捉住飛係佢隔離嘅飛機啦哈哈!
紐約下城華爾街
紐約最出名嘅就係金融,旅客最鍾意嘅銅牛,三一教堂,證券交易所其實都係呢度係搵得到㗎 !大家都會想摸摸呢隻牛,希望都黎個牛市啦
911紀念公園
大家都知道美國911嘅事件啦,而呢一個公園紀念嗰陣發生嘅事,上面亦都有博物館係講下呢件事,大家如果想你了解下歷史同埋感受下個氣氛,可以嚟呢度我學習到一啲過去嘅事,亦都可以提提大家珍惜身邊嘅人
美國自由女神像
自由女神像亦都係美國嘅代表,點可以唔睇睇呢?觀賞自由女神像有兩種方法,一係可以搭免費嘅郵輪,係側邊提一提佢,亦都可以比少少錢係登陸呢個島仔,近距離咁望一望呢個自由女神像,我個人係非常之推薦大家要上去㗎
SOHO區
其實呢度係樓嘅以前嘅工業區,建築非常之有風格,用咗啲銅銅鐵鐵同埋啲磚塊而起嘅,之後呢度改建成風格好有特色嘅購物區,不定時都會有一啲小小嘅市集,可以喺呢度睇到.而係呢個行街可以搵到一啲設計師設計得好得意嘅小精品,大家都可以嚟呢度睇一睇有冇啱心水嘅飾物啦!
車路士市場
呢度係有啲似大型美食街嘅,每一個餐廳都好有特色,食物都好好食架!呢度最出名㗎呢就係食嗰個龍蝦,可以用好抵嘅價錢食到成隻龍蝦添!仲要食海鮮嘅可以嚟呢度試吓
布魯克林大橋
呢度係連接着曼哈頓同埋布魯克林嘅一個大橋嚟嘅,都係去紐約必去一個地方,見大家可以係接近日落嗰陣先上去,非常之靚,回頭一睇就係曼哈頓嘅天際線,非常適合大家呢個打卡,影啲好有感覺的照片
以上都係我哋喺紐約玩左一輪之後推薦大家嘅一啲景點,全部都非常值得去,如果有啲咩問題嘅歡迎喺度問下我㗎 !
#寫出你遊歷 #hutchgo資助旅費1000蚊


text:
「公幹」
我諗好多啱啱出嚟做嘢嘅人都希望可以去公幹,因為可以借此去其他國家.當然如果可以係當地留多幾日去觀光一下就最好,反正機票公司都已經俾咗,最多酒店自己俾返.試問邊個唔想去周遊列國?邊個唔想去其他地方有人包你早午晚三餐,仲有五星級酒店住?但係呢個諗法真係啱啱出嚟做嘢先至會有,因為始終目的係去做嘢而唔係去玩.
「飛機」
身邊有好多朋友都係一個空中飛人,見到佢哋最多嘅相係同機場有關!三日唔埋就話要飛去其他地方做嘢,當然飛機師同機艙服務員另計!雖然話可以去好多地方感受當地文化,其實頭幾次或者好期待,但係去得多你會想快啲返屋企.作為一個空中飛人,我相信大家都會有唔同嘅趣事發生,有時都真係幾好笑.人大咗其實真係希望小免則免,因為有時真係幾辛苦.
「趣事」
講到趣事就莫過於有一次要去芬蘭開會,因為係俾人突然係放工前急召要一日之內由大連去到赫爾辛基同個客開會.所以嗰晚急急囉晒老細嘅批文,過晒內部流程,最終夜晚九點終於出到機票,而第二朝要晨早七點幾出發.好啦由大連飛去北京,再由北京飛去法蘭克福,最後再轉機由法蘭克福去赫爾辛基.到步嘅時間係赫爾辛基晚上十一點,足足飛咗一日.點知去到一睇電郵,個會要改期,一個星期後先開,當時真係暈低!


text:
許鞍華將張愛玲〈沉香屑.第一爐香〉改編成電影〈第一爐香〉(下稱〈第〉)就上得畫嘅消息,隨住快將來臨嘅張愛玲一百歲壽辰而傳來嚟.既然都認係張迷,個心情係複雜嘅,有得睇我玲女嘅作品大銀幕上映緊係開心,但又會擔心出到嚟個效果會係咪理想?
我呢啲觀眾真係好煩好難湊,識少少又大大聲.對於呢套戲要上,香港似乎冇咩聲氣,而大陸反而係迴響好大.迴響大未必好,都可以係群嘲.都仲未睇到套戲拍出嚟點,齋睇預告,個個都話都好似出出地事.
真係幫唔落,群嘲得又真係有佢道理:表面係選角問題,所有人都太健康好爭氣好有腰骨,差緊陣味,反而好「第一爐鋼」好「駱駝祥子」咁款,而要講最攞到〈第〉嗰隻紙醉金迷醉生夢死vibe嘅戲,我會話其實係台灣嘅〈血觀音〉.
但係諗深一層,可能真正嘅問題係,大家睇〈第〉呢個純情場學生妹失足下海記嘅方法唔同,同張嘅睇法亦都唔同.話休饒舌,或者咁又可以講下我自己點睇〈第〉,講下張愛玲對我代表啲咩,咁.
第一件事,空間嚟講,佢講嘅係現代都市裡頭發生嘅故仔,處理緊一大班人,密質質咁一齊過一啲物質好發達嘅生活嘅經驗.張所寫嘅都市經驗一開二可以分為︰一個人點面對大環境嘅豐裕物質生活,同埋人同人之間嘅關係,點比個環境影響.
講起張,第一時間諗起緊係靚,樣樣嘢都靚︰文筆係火樹銀花水銀瀉地嘅靚,同時又寫盡靚人靚衫靚嘢食靚景,又見到一個有啲抱負有啲墨水嘅文青,點樣起咁嘅都市生活自處?.
〈第〉同張其他小說一樣,對於吃穿用度物質生活,有住標誌性不厭其煩嘅描述鋪陳,寫散文亦大大聲講到明自己貪錢好鮮衣美食.但同時間佢嘅物欲熾盛因為佢嘅坦蕩誠實真心真意,又唔會顯得好暴發,反而洗盡學究嘅假正經假清高,又有嗰種大家咁話嘅窩心嘅諒解.
面對物質生活嘅誘惑,張所示範嘅,係咪王爾德講笑咁講嘅全面臣服?又未必.佢放低架子享受之餘,又保留清醒的省察,充分咁樣認知到,造衫扮靚飲飲食食,的確係同人交流或者應酬嘅媒介,綾羅綢緞甘腴滋味流露嘅,都係自我同環境嘅互動,又或者係個人對外在嘅欲望.
俾好嘢靚嘢打動,係人之常情.但爭取之前,會唔會諗下輸唔輸得起?你會唔會俾你所擁有嘅玩返轉頭?〈第〉我會話係反面教材.入面有段好經典唔引唔得:
「家常的織錦袍子,紗的,綢的,軟緞的,短外套,長外套,海灘上用的披風,睡衣,浴衣,夜禮服,喝雞尾酒的下午服,在家見客穿的半正式的晚餐服,色色俱全.……試了一件又一件,毛織品,毛茸茸的像富于挑撥性的爵士樂;厚沉沉的絲絨,像憂郁的古典化的歌劇主題歌;柔滑的軟緞,像《藍色的多瑙河》,涼陰陰地匝著人,流遍了全身……不由想起壁櫥里那條紫色電光綢的長裙子,跳起倫巴舞來,一踢一踢,淅瀝沙啦響.」
清純學生妹葛薇龍投靠闊太姑媽,見到成櫃任著嘅靚衫,唔係無諗過自己咁樣,咪即係拋個身出嚟撈做交際花嘅問題;但同時過舒服生活著靚衫開party嘅快感都係真嘅.面對都市入面豐富物質引誘嘅難耐心情,張自不然深有體會.
張自己份人固然係姿整到出面,稿費一到手就忍唔住買唇膏搽,但阿媽比嚿錢佢使,佢又寧願拎去讀書都唔用嚟裝身吊金龜.張嘅選擇,同佢筆下角色嘅選擇,已經透露出佢嘅掙扎.
張咁嘅背景寫個咁嘅墮落故事,睇到佢誠實面對呢種意志嘅薄弱,坦白面對應該同想之間嘅撕扯力度,一旦當呢種沉迷物質嘅經驗回事,先有拎得起放得低嘅可能.少至唔好做大花筒,大至立業擇偶應該點多大程度睇錢份上,人點面對金錢力量點面對自己鋪物慾,人哋呀祖師奶奶老早講過.
而及得上佢對物質生活對靚嘢嘅依戀嘅,就係佢對人情世故嘅關注同省察.佢寫最俗氣最貼地嘅家長里短雞毛蒜皮自然寫得剔透聰明,而你會知道,佢咁有意識去觀察,總結埋咁多睇法,只係因為條女由細到大要不斷把握同人嘅關係.
喺擠擁嘅中式人情社會度大,一定深受其害,但係一旦歷練得久,成左人精之後,唔係唔可以將麻煩變成經驗.睇佢寫人情世故,寫一個個有血有肉立體出彩嘅人物,唔係無蚌病成珠嘅意味.可以話佢係,點條路我行嘅先驅︰一旦你諗到你所經歷嘅可以成為談資,成為作品,成為藝術,多數麻煩苦惱都唔係唔可以成為瑰寶.
〈第〉寫當年香港交際場合嘅觥籌交錯,有亂花漸欲迷人眼之妙,但光鮮底下「肮髒,複雜,不可理喻的現實」先係重頭戲:例如女主角死晒狗咁去投靠姑媽,面對成間屋各種久慣牢成嘅人光怪陸離嘅事,嗰種無所適從嘅心情,嗰種異鄉人式嘅目光,嗰種我宜家就係要融入佢哋嘅義無反顧,同新鮮人流入就業市場,急於銷售自己嘅經驗,唔係無異曲同工之妙;「臉又嫩,心又軟,脾氣又大,又沒有決斷,而且一來就動了真感情」,講係嘅葛薇龍嘅幼嫩,亦都係自己嘅幼嫩吧.
睇到自己正經歷嘅老早有人試過晒,既係睇到自己並唔孤單,亦都見到超越嘅可能.睇〈第〉有種同長輩傾訴返工點慘呀盛,佢聽完再用佢啲故仔開解嘅感覺.盛名之前張一樣經過要等一個系統接納自己要學習一套新嘅規則.如同佢上左岸再於岸對面鼓勵你,你游過嚟,就係架喇.經過物慾燎烤,又玩過人堆中嘅生存遊戲,〈第〉寫嘅都市生活就叫做見得差唔多.
睇闊啲,地域問題,或者政治問題,亦係睇〈第〉或者睇張一個好好嘅切入點.張成長於上海租界,故事亦係為租界嘅上海人而寫.簡單啲講租界係波譎雲詭好多政治鬥爭嘅地方,但有得爭正正因為無人話到晒事,權力真空,於是騰出好多空間,令個環境好vibrating好多唔同睇法,再加上述嘅一體兩面嘅都市生活,成個地方係咪熟口熟面,可以話係同香港又真係幾相似.
張當年就係於呢片亂世發表左佢最出名「出名要趁早」嘅宣言,咁嘅時勢最緊要賣得出!最緊要有知音!其他嘢我唔理!浮躁虛榮野心勃勃之外,其實係對時局嗰隻惘惘的威脅有深刻洞見︰宜家嘅空間好快就冇!嗱嗱聲有位就發揮左先!而佢對當時政治正確嘅游離態度,正係令張嘅不政治充滿政治色彩.嗰種自由嗰種空間果然係曇花一現,聲名大噪完條女亦都為左自己嘅自由自己嘅創作生命而踏上著草之路.
出面打到興興撼撼,金銀裝飾權力傾軋嘅政治舞台會有好多學說,人人一把口一百種真相,張當年如何地用從容優雅嘅姿勢,游刃於眾多學說,而做保持頭腦清醒,當中嘅藝術好值得學.嗯嗯當年國難家仇個個都知,民族主義共產主義五四啟蒙一樣二樣學說都好賣得,但張睇到每個學說都唔係萬能解藥,於是最尾一樣都唔揀,而揀左背靠小市民式嗰種吃喝生死嘅庸常人生.
佢咁力排眾議地做自己,唔賣其他意識形態嘅帳,比著係宜家,可能會畀連登仔安個「港豬」罪名比佢,而佢嘅姿勢曖昧,當年亦唔係冇飽受非議,但正正係佢嘅致虛守靜,令佢冷靜理智面對啲新舊學說,對所有學說嘅武斷唔完整有所洞見.〈第〉以及佢其他小說當年喺上海租界發表,有粉飾太平嘅嫌疑,因此亦都有人勸佢愛惜羽毛.國難當前仲出咁多文!講埋啲情情塔塔!仲要講良家婦女失足!幾唔進步幾唔政治正確!
我哋聚焦睇葛薇龍嘅失足寓言,佢為財為色墮落,「一邊弄錢一邊弄人」,固然狼狽可笑;同張筆下嗰個作東方主義裝扮嘅香港嘅命運又有相似,既要媚番鬼佬嘅眼,〈第〉入面被張當西洋景搬演出嚟,亦都係媚當年租界上海人嘅眼︰當戰亂構成租界嘅地平線時,活得朝不保夕嘅上海人有冇拎女主自況嘅幾分可能?
到我用一個家下嘅香港人嘅眼嚟睇,女主喺層層油垢般嘅利用擺佈下,生成一棵盆中病梅,見到街邊雛妓,先識弔念起渺茫飄散嘅自由自我;而宜家香港人登上世界舞台,以一已之力周旋各大國之間,唔知可摸以重新定義自我,行出一條新出路?
又或者,今時今日咁睇,唔講政治,張同佢作品嘅價值都仲仍然喺度,例如扮下愛情大師咁.正如將要飾演女主葛薇龍嘅馬思純,睇完原文,好有感悟咁話:「因為愛,不是一個人的卑微.而是兩個人的勇敢.」你又會好驚奇咁發現,阿祖師奶奶啲小說,居然又充滿向純情純愛小說嘅方向詮釋嘅可能.
我咁意外,我會話係因為我鐘意張愛玲嘅位,正係佢一啲都唔扮嘢,夠薑講穿愛情底下,陰暗兇險嘅博奕欺瞞,仲要次次一嚟就晒冷,郁啲以自尊為賭本,賭得超級大;表面交戲嘅同時,雙方能拿捏進退是藝術就似比劍,去到一個位,終於心知肚明,睇到大家都唔係咩好人時,赤裸坦蕩之上,先可能生出難得嘅微微嘅信任,於是可以輕輕談下情咁.例如〈第〉嘅女主出嚟撈出嚟應酬男人,一大原因都係俾姑媽導到佢落左花花公子喬琪喬嘅答.
但結合張自己經歷嚟睇〈第〉,又有張迷式私伙趣味.係呀我哋知張最出名隻佬係胡蘭成,阿玲女冧起佢上嚟同筆下女主角一樣,直頭連全情投入傷都不覺痛.但定啲嚟,絕對唔好當堂堂祖師奶奶係大癲大肺嘅大情聖,收尾一心淡寫起舊情亦係一本清帳,如同女主角葛薇龍一個頭舂埋去嘅過程,亦係好有self agency非常autonomous的,「我愛你關你乜事」折射出「倒是她嫖了男人」的磊落高大.清醒地享受嘅快樂,邊有得唔算數?一整場堂皇華麗嘅純情學生妹失足下海記,聲色犬馬出嘅力佔一半,另一半,絕對應該歸主角佢自己.
睇〈第〉有啲位,會發覺葛薇龍十足〈阿飛正傳〉蘇麗珍嘅敏感纖細多多內心戲;而艷麗到冇骨氣嘅花花公子喬琪喬,絕對會係得戚姿整嘅旭仔咁嘅衰樣.咁樣比晒畫面你,嗰種面對個靚到盡嘅人,而患得患失,失晒理智,但同時又好享受心入面嗰隻燈蛾撲火「低到塵埃裡」嘅橫蠻熱情,嗰種我愛錯但我好爽嘅複雜心情,係咪即刻出晒嚟先?
隻佬現實生活同你講「能給你的只有快樂」係薄悻,但我哋試下留意返,講出呢句說話嘅喬琪喬,只係個故仔嘅角色.出戲少少睇,你唔會旨意個角色同你過人世時,或者佢所能夠帶比佢條女或者諸位讀者嘅,只係攬埋一齊靈魂逐寸向著洪水跌墮嘅快感.
張亦心水清,察覺女人一有無手尾扮演妖婦嘅機會,「無不躍躍欲試」.〈第〉寫到出嚟,不過係個美麗嘅綺夢,比廣大正經人讀者過下鋪bad gurll癮咁,好在乾手淨腳,連〈金瓶梅〉啲扮嘢說教同你慳返.我咁睇啦,承認人嘅壞,承認種種擺唔到上檯面嘅快感,先係張式愛情.而印象中一直正襟危坐恤貧憐貧嘅許導,睇唔睇到蘊藏嘅guilty pleausre,我又抵目以待咁.
我咁長氣講咁多,所以你明唔明我隻意外?一個人眼中刺激陰暗嘅愛誘罪,落入另一個人眼裡頭,居然咁純愛,咁有青春傷痛嘅三底門答爾餘地.或者正因為張愛玲精巧嘅寫作,製造左容納呢兩種相反詮釋嘅神奇空間,做到佢要一奉十嘅目標.故仔當年寫俾睇鴛鴦蝴蝶派嘅小市民睇,卻令佢嘅寫作喺現今仍然得到傳播,維持難得嘅生命力,於是喺在一重重誤讀之下,仍舊流光溢彩,照到識貨者嘅眼.正如我連套戲拍出嚟實際係點都未知,似乎冇乜咁多斷言嘅基礎;同時我真係要心胸廣闊咁,理解下人哋點睇張點睇〈第〉.
〈第〉係張愛玲初試啼聲.表達慾旺盛,充滿揚名衝動,結果〈第〉一寫出嚟,有咁滿堆咁滿,有咁盡去咁盡,慌死你唔知佢叻唔知佢寫得好咁.但又真係寫得好到一個位,唔到我唔服.處女作就已經奠定左,佢嚟緊一大段時間作品嘅基本面貌.
對人對時代嘅觀望,供佢燒煙花一般揮灑才華,接落嚟就係發表張氏一篇又一篇嘅經典.望返轉頭,想體驗嘅都一一體驗,成世女堅持左一世嘅自由自我,一啲都唔屈就,都幾好嘢;由〈第〉講起,見到張愛玲可以做到咁,我又可以為自己為宜家香港做啲乜?


text:
今日去左做 Part Time 呀 ^.^
好難得有份野做下,事緣尋日有人搵人派野,DCO 下年有個 degree course,所有搵人派下傳單咁
咁原本我唔想做既,不過聽見有 $,見時間又 ok 就當然即做喇,呵呵 (無計,要向現實低頭,無可能成世唔做野)
咁今日又落好鬼大雨,又要拎住 d 好重既傳單,又要擔遮,去到葵芳又搵唔到邊家小巴,鬼咁狼背.
係果度差唔多20分鐘先搵到小巴上去,上到去勁灰,以為無亙遮頭添.好彩佢係有兩個出口既,其中一個最多人進出既出口,對面就係商場,可以係果度派.咁先解決到個問題.
今日成績比起其他人應該都算係咁喇,因為我都派左 80% 以上,算係唔錯喇.
不過最衰既係後尾要搵返屋企,第日再拎返去學校.但派左咁多都唔算好重.
但我個 fd 超灰羅,去中環間徐成奔派,幾乎無郁過咁濟,果度得小貓三四隻,雙乎 200 份羅返哂屋企.勁可憐.
夜晚,Rebecca 係咁問我,覺得佢份工見唔見得成,佢話相信我直覺喎.
係唔知點解我既直覺對於關於佢既野真係奇準既……不過當然喇,有啲野,始終係唔準 ^.^
咁我俾左個 ans 係佢得,但佢男朋友就唔得,佢即時唔開心,不過無計,我係真係咁覺得.


text:
上星期勞動節本來諗住同雜果沙律去D . PARK 愉景新城玩最新嘅鯨魚花園, 但果日真係好熱鬧, 咁啱表弟又出世, 所以我地參加完由日本「富士幼稚園」校長來港交流分享會及其他遊戲後就去醫院探BB啦!
尋日雜果學校放假, 於是決定再帶佢去D.Park玩鯨魚花園同埋「多元智能兒童全能跑」.新開嘅鯨魚花園真係好靚, 中間大大隻嘅鯨魚原來係一個遊樂設施, 有攀爬, 有滑梯等.除咗鯨魚好吸引外, 仲有好多好特別嘅設施, 大部份設備更與多元智能發展式式相關, 需要動腦筋及挑戰自己.唔知係咪啲設施顔色鮮艷及對於佢嚟講好新鮮, 所以佢好積極咁挑戰難度, 好勇啊!
最新嘅鯨魚花園
去完鯨魚花園, 再去成長迷宮揾返之前畫嘅畫先.
再玩MI Super Run
見到佢咁積極令我突然想起上星期日本「富士幼稚園」校長加藤積一先生嘅分享, 「富士幼稚園」就係透過學校特別校園設計令學生得到多元智能嘅發展, 訓練小朋友勇敢接受挑戰,不會依賴大人,得到全面身心發展.我係分享會中都感受到呢間學校嘅學生係非常開心同埋幸福,如果香港有間咁好嘅學校我都想我兩個囡囡去(佢兩個都話個校園好正).
原來而家D.Park與富士幼稚園合作一個筆友計劃, 小朋友可以同該學校嘅日本小朋友作交流, 我覺得好好呀, 可以比小朋友認識多啲不同國藉文化嘅人, 擴闊多啲視野, 令自己更清楚呢個世界係天外有天.希望將來香港有更多團體或機構會與外國嘅學校合辦活動, 讓小朋友接觸更多認識更多.


text:
TVB不嬲重視香港小姐多過香港先生,或者TVB藝員訓練班,每年香港小姐選舉唔單止係TVB最盛大事件之一,仲係TVB用嚟揀花旦嘅最好時機.
相比TVB藝員訓練班同香港先生,香港往往都係TVB力捧對象,甚至可以喺幾年之後就成為咗「TVB視後」後備人選.
同樣都係TVB競選,香港先生嘅境況比較差,就算係冠軍都只係露過幾次面,出過幾次鏡頭,喺香港先生圈子入面撈得最成功概係袁偉豪同黃祥興.
袁偉豪而家已經唔洗靠TVB,因為佢已經成功搭上富家千金張寶兒,喺不久將來就會嫁入豪門,有可能以後會做生意.
至於黃祥興雖然佢喺TVB不嬲係壞男人角色代表,不過現實生活中佢卻係一個好男人,佢哋拍拖兩年,結婚八年依舊好恩愛,喺2014年同2016年嗰陣先後生下一對仔女.
黃祥興原本諗住有兩個細路已經足夠,但係太太再度大肚,經過佢哋商量定決定將BB生落嚟,就當係一個意外驚喜.
隨后黃祥興表示自己之後會去做結紮手術,呢個行為令唔少網民直呼,因為錫老婆,自己去做結紮.
黃祥興除咗做演員之外,佢仲喺香港開咗兩家餐廳,一家主營法國菜,一家主營越南菜,其中法國餐廳更加開咗有十年,生意紅火,每個月收入不菲.
唔理點樣,宜家見到黃祥興一家五口咁幸福,真係替佢哋開心,祝福你哋永遠幸福快樂喔.
Like MisshkNews Facebook!不出门也能知天下事~


text:
文化
文化 (粵拼: man 4 faa 3 )係指人類所創造嘅精神財富,好似文學,藝術,教育,科學,禮貌,節日等等.喺考古學上就指同一歷史時期嘅遺跡,遺物嘅綜合體.同樣嘅工具,用具,製造技術等係同一種文化嘅特徵.有時文化指嘅係文明. 雖然早喺原始社會時期,人類就已經形成咗第一次分工,產生咗農業民族同埋畜牧民族,但早期文化都係喺農業民族中產生嘅,因為畜牧民族要逐水草而居,居無定所,唔容易產生大規模嘅聚居,對文字冇迫切需要;而農業民族容易形成大部落,興修水利需要大量協同工作嘅人群,所以最早嘅大國家同埋奴隸制都係產生於農業民族.有咗大國家同埋奴隸制至可以產生大批聚集嘅有閑階級,佢哋發明咗文字,促使形成腦力勞動同埋 ...
流行文化
流行文化 係20世紀中開始興起嘅概念,指主要受到大眾傳播媒體而影響社會大多數人嘅生活文化.
文化進化
文化進化 (粵拼: man 4 faa 3 zeon 3 faa 3 ;英文: cultural evolution )係指社會同文化好似生物進化(biological evolution)噉,隨時間演變. 文化進化嘅概念將進化論上嘅諗頭廣義化,用嚟解釋文化嘅演變:文化可以定義為「能夠影響人嘅行為,可以喺人之間傳播嘅資訊」,每一吓文化傳播都有可能成功,而成功嘅機會率視乎嗰嚿文化資訊嘅特徵而定,例如好笑嘅笑話比較大機會會令聽嗰個人開心同埋想將個笑話講俾第個人聽,所以成功傳播嘅機會率會高啲;即係話一嚿文化資訊同一個基因(gene)一樣,「表現好就有得被複製(由一個人嘅腦傳去第個人嘅腦)」,於是有唔少社會學家就主張,進化論上嘅概念可以應用嚟分析文化嘅演變,形成咗文化 ...
黑陶文化
黑陶文化 ,又叫 龍山文化 ,係喺中國發現新石器時代一段文化,年代大約公元前3000年到公元前2000年.時間來睇係遲過彩陶文化少少.呢個文化有好多石器,骨器,蚌器,而最特別係有好多黑陶,即係黑蚊蚊嘅陶器,所以就叫黑陶文化.黑陶文化主要係黃河中下游發現,因為佢最先響山東省歷城縣龍山鎮發現,所以亦都叫龍山文化.
中國文化大學
中國文化大學 係中華民國一間私立大學,本部喺臺灣臺北市,1962年創校,初頭叫 中國文化學院 ,校名係源自梁啟超先生嘅構思,1980年改制做大學.
時報文化
時報文化出版企業股份有限公司 ,簡稱 時報文化 , 時報出版 ,係臺灣出版社,創辦人係創辦中國時報嘅余紀忠.


text:
藝人安采妮拍片解釋「失蹤之謎」哭求:放過我!經理人陳達仁還擊否認
現年26歲嘅藝人安采妮(Charlie)(前名馮殷)係香港電影演員,電台節目主持及模特兒,因為個樣同身材都有啲似高海寧,所以有「翻版高海寧」之稱.安采妮童星出道做過周潤發同夏文汐個女,不過佢喺13年先正式出道,較為人熟識嘅係《我的女神Miss》同《毛俠》.
前排有網台主持喺網上公開尋安采妮,話佢失蹤咗一個月.日前安采妮終於露面,更拍片解釋「失蹤之謎」.佢話係想避開有強大控制欲嘅經理人陳達仁,安采妮話經理人陳達仁除咗要佢報告行蹤之外,仲要喺佢架車裝GPS方便追蹤,搵人跟蹤佢,阻止佢同與朋友及網民溝通,干預家人聚會,又唔畀佢去家姐婚禮,更騷擾佢朋友及母親,嚇到佢媽咪報警求助.
經理人陳達仁更經常威脅佢話打俾業主退租,搞到安采妮同啲狗冇地方住.安采妮表示每晚都發噩夢,更無數次想結束自己生命,佢最後更叫經理人「收手啦!放過我啦!今世唔好再見.」
對於安采妮指控陳達仁一概否認,佢亦拍片還擊話「員工要辭職,都同老闆坐低講聲,唔係走咗去,事出必有因,喺呢4年,我投資咗好多精神同金錢,唔係點會欠下一身債.」佢更解釋安采妮以前係o靚模,同佢合作時已約法三章,包括共同管理Facebook, 不可以跟以往朋友聯絡,洗脫以前形象等等.陳達仁承認有搵過安采妮親戚,因為搵唔到人.陳達仁話安采妮約好咗要見面都放飛機,本身約咗做嘢,但佢一個電話就話約咗人就失蹤,更疑似透露安采妮以前生活好亂,希望佢同朋友去旅行係健康嘅,佢承認自己「處理得唔夠成熟」.陳達仁話佢哋投放咗好多時間金錢及精神喺安采妮身上,唔係安采妮一個人嘅事.
喺今朝,陳達仁再喺社交網站發文:「06:34am,正式對你發出最後一個唔知你會唔會收到嘅信息, 多謝你呢四年,陪伴一齊高低起跌戰鬥到底,今日真正放低,我會繼續追尋夢想,而你繼續遨遊天際尋找屬於自己嘅天地,任何難題隨時出聲.#衷心祝願祝福你以後過得幸福快樂.」


text:
今日(香港時間噚日)天氣好,咁又去Altaussee鹽礦附近嘅Blaa Alm行吓. 未入Blaa Alm,係呢個滑雪場. 大家見嘅只係初雪,仲未有人嚟滑雪,吊車都未開.
2014年10月26日星期日
Blaa Alm
今日(香港時間噚日)天氣好,咁又去Altaussee鹽礦附近嘅Blaa Alm行吓. 未入Blaa Alm,係呢個滑雪場. 大家見嘅只係初雪,仲未有人嚟滑雪,吊車都未開.
58 則留言:
傳說中嘅仙境(最尾幅相),好嚮往呀!回覆刪除
碟上右上角好似山竹牛肉.
可以減量咁好,錢有冇得減架?喺美國啲餐廳嘅正常份量係我嘅double,所以,鬼鬼size 都係我嘅 double 以上.
湖中倒影超级靓靓……回覆刪除
係咪係森林起間行宮呀XXD回覆刪除
最快就講雪喇?極度不盼望.回覆刪除
咦! 王子減產了!回覆刪除
有大project唔日日出blog, 王子唔好咁博呀 XD回覆刪除
咁多雪喇!又咁好天添…回覆刪除
個大project要攪幾耐?回覆刪除
多D雪會靚D!回覆刪除
咁有機會影下鄉下地方來看看^^回覆刪除
咁靚嘅地方有大project,可以時時去真係唔錯 ^^回覆刪除
咁快落雪啦?幾多度凍唔凍呀?回覆刪除
如果有戴太陽眼鏡, 小心變左 Batman ^^回覆刪除
咁快有雪睇.回覆刪除
碟嘅右上角係咪肉丸嚟架, 成個乒乓波咁大咁.
湖光山色,美不勝收回覆刪除
Altaussee湖好靚呀,近呢兩年好多人去奧地利滑雪,D滑雪團,團團都爆呀!回覆刪除
初雪好靚,Aussee都好靚好浪漫呀回覆刪除
我4号返香港啦…衣家係Bratislava,哈…回覆刪除
落埋雪, 好有童話味道~~回覆刪除


text:
成日開會DISCUSSION,最興聽到一班老海鮮講既就係:
「當然知啦.」
「梗係明啦.」
「呢個世界發生咩事我地有眼見.」
「你唔好以為我地真係好OUT先得架.」
然後講完之後就可以無其他理據咁樣鳩BAN你D橋,搞到成件事都推唔到為止,於是一係就再諗過,一係就係班人整條完全係唔WORK既絕世好方案出黎,你然後只能夠TAKE ORDER膠做,最後當然係車毀人亡.當然小鳳姐都未出黎可憐你,上面就會同你講:
「都話/一早話左呢樣係唔WORK架啦!」
「邊個叫你自把自為,又要夾硬去做!」
「係咪呢係咪呢...」
等等.一時之間,又集體失憶症發作.卸膊操盡出,全部十分.
其實老海鮮對於新野唔了解唔熟,並唔係罪黎,因為始終成個成長同教育背景都唔同,而且上左年紀既人學習能力真係會普遍下降,吸收唔到,拒絕轉變同埋新事物,其實都真係好正常.但係你唔識野,同你扮晒野,係兩回事黎架囉.通常係某一個話題入面講多一兩句,稍為TECHNICAL入肉少少,其實對方都會即刻露晒底,咁但係人地係你老細,你可以點.無偈傾既咪一句串埋去囉(然後博唔撈囉),想維持友好關係咪禮貌地微(恥)笑,就吞口氣(血)算囉.
即係呢個世界有時運作都唔係咁簡單既,如果仲係用番上七八十年代既果種思維模式當為依家既COMMON SENSE去APPLY,梗係撞板多過食蛋散啦.都係果句,如果邊個老細可以扮少D野,其實OT數字都即刻大減啦,兜少D冤枉路,仲駛拎標準工時咩.你話我話既.


text:
「機會」
因為疫情嘅緣故政府推出咗好多唔同嘅舒緩措施,今個月好多人都忙於「遙距營商計劃」.當然係現時嘅市場情況下,大家都會覺得係一個難得嘅機會,不論服務供應商又好,想用政府資助嘅企業又好,都係想睇下點樣可以拎到政府嚟舊錢.當然推出之前已經有好多公司走出嚟話自己已經係供應商,又話可以幫手申請個計劃.原因好簡單就係想分嚟舊「肥豬肉」!
「計劃」
其實拎政府錢係唔係真係咁易?一個「遙距營商計劃」,預計會發放5億元,支援企業開拓遙距業務,每間企業最高可獲30萬港元總額資助.咁如果間間都申請30萬嘅話,即係得1666間公司左右,而如果按項目嚟計就得5000個.當然點先至被批核真係無人知,以就算無係服務供應商入面都有好多人問點樣申請.其實好多時都係得個忙字,到最後係唔係真係分到錢都係未知之數,所以不如專心做返自己嘢就算啦!
「申請」
雖然政府講到申請好易,但係其實都唔係.當然係因為避免造假嘅情況,同希望啲錢真係幫到企業轉型.但係最後都係要企業先俾錢,然後再等政府俾返錢,時間要幾耐?真係無人知!個個一窩蜂咁去填表申請,成功率有幾高真係唔知,所以與其浪費時間,希望可以分一杯羹,倒不如做返正經嘢.而家疫情開始減退,大家都開始再活躍起嚟.有時有啲嘢都係俾返啲做開政府嘢嘅公司啦!搵政府錢其實無大家想像中咁易,有時反而係得不償失.


text:
Tags 深水埗
深水埗
熱門文章
深水埗區
深水埗車仔麵:(抵食花膠車仔麵!店鋪牆壁仲可以自由畫野!)- 任你點車仔麵
現在車仔麵食店成行成市,無論那一區都總有一間在附近,可是總給人一種不太乾淨食物隨便感覺,今天介紹這一家食店位於深水埗福華街,小編認為相當有誠意,裝修企理乾淨,店內仲開放牆壁比食客表達下心意.可能你覺得車仔麵又係魚蛋,豬皮,蘿蔔,呢度有d唔同,好多女士都會專誠過黎食佢地鮑汁炆花膠,而且份量唔係小,係抵食之選!
深水埗區
深水埗喇沙:(西九美食廣場勁多配搭嘅喇沙!food court 食檔連儂牆勁搶眼!)- 喇沙專門店
小編對重口味食物不嬲都幾鐘意,係深水埗做野既朋友仔話比小編知,原來西九龍中心有間food court 專食喇沙既!而且仲有好多唔同配料配搭,唔係淨係蝦咁簡單,可以配牛脷,豬扒,雞扒等.雖然位於food-court,佢既喇沙湯一D都唔馬虎,有齊魚片,豆卜,雞蛋,真係足料!麵亦掛上喇沙湯,湯底有淡淡椰香味,值得一試!大家等緊野食果時,仲可以去店鋪自帶既連儂牆,寫低你既心意喇!
深水埗區
懷舊冰室:(即焗咖喱大蝦/牛肋條/豬扒農夫包!朱古力豉油皇雞翼!)- 春蘭冰室
一間主打粵菜嘅餐館係深水埗開咗一間懷舊香江風嘅冰室,推出創新粵菜風味菜式,其中有香蔥朱古力汁豉油皇雞翼和即焗咖喱農夫包,農夫包嘅餡料有得揀大蝦,牛肋條或豬扒,咖喱醬汁更有馬來,印度,星洲,泰式及港式咖喱口味.傳統冰室嘅西多士加入西式風味,加入紅豆,朱古力及士多啤梨醬.
深水埗區
深水埗雪糕:(深水埗西九特色雪糕店!打卡必備熊仔頭雪糕!)- 喜乙 Age of JOY
深水埗西九開左間雪糕店,專賣啲好精緻雪糕脆筒,岩晒啲小朋友買黎食,價錢亦都唔算好貴,雪糕賣相同價錢真係好有誠意.除左雪糕之外,仲會售賣水果雪糕冰,如果夏天係深水埗行開街,不妨黎呢間雪糕店買番杯黎打卡呃LIKE! 除左有平時既款式之外,雪糕店仲會因應節日而推出一啲特別版雪糕添!有唔少客人都買完第一時間同杯雪糕打卡或者自拍,呢度啲雪糕都keep到好耐都未溶,絕對有足夠時間比你影相.
(西貢必試新店!鹹蛋黃炸髀)
呢間新開嘅小店主打招牌即炸巨型魔髀,魔髀呎吋比一般常見嘅大至少兩個碼,雞髀大隻厚肉,連醃味都需要比平時多一倍時間!炮製方面會用猛火迫出雞脾多餘油份,再用慢火炸到金黃色,雞皮炸得非常脆薄,咬開後雞肉充滿肉汁,食落口感好過癮,再加埋新加坡直放嘅咸蛋黃醬,真係食到停唔到口!另外佢哋其他小食都值得一試,其中炸花枝丸新鮮彈牙,椒鹽豆腐爽香惹味! ▲火焰魔髀($30)-中意食麻辣嘅你一定唔少得.


text:
自從買到 Pekkle charm 之後,個心定左,亦自覺整個人都變得 "理性" 左好多,冇再好似之前咁癲,唔理三七二十一,乜野都買,仲要專攻有額外印花既貨品,搞到成屋都堆滿哂 d 唔岩用既野,轉頭又要安排將 d 冇用既貨品送比其他人用... 依家唸番起,都有少少覺得自己失左控....
上個星期一開始,7-11 為左配合聖誕節既黎臨,連 crystal charms 既 promotion banners 都改埋,不過好可惜呀!換左新裝既 banner,竟然係冇左 Pekkle,豈有此理呃!!咁得意既 Pekkle 都抽走!!
上個週末,係港島區既地鐵站見到有呢個 "立體" 既廣告宣傳板,見到 Pekkle 有份做主角〔"企" 得係 Kitty 姐隔離 ,都算係有交代啦!〕,真係有 d 衝動想拆佢落黎呀!可惜我冇咁既膽量啦!
另外一張都係地鐵站影到既,不過呢張就係平面設計既 poster!Pekkle 又上場喇!真係好想要呀!
之前提到,自從有左一個 Pekkle charm 之後,成個人都變得理智左,除左冇再日日去蒲 7-11 之外,亦都唔會盲目咁買 d 自己同家人都唔岩用既野,但係我仍然好希望可以抽得到絕無僅有既 Pekkle 嫁!不過基於自知係超級黑仔一名,所以係 "冷靜" 左咁多日之後,第三週我只係以 15 個印花,去免費換左一個 charm 咁大把!可惜又係 duplicate 既!
成個星期先換得一隻,換到咁謹慎,當然就剩番大把印花啦!呢 d 印花就係我係呢三個星期不停買,不停買既 "成果"!唔計之前換 charms 用左既印花,截至今日一共有 262 個印花係手!
三張貼滿既印花卡〔一共 45 個印花〕,但係仲未決定去邊間 7-11 換 charms 好,究竟邊間換到 Pekkle charm 既機會最大呢
未貼既印花,一共有 217 個!
希望我能夠憑自己既努力,快 d 換到 Pekkle charm 番黎啦!


text:
新機地:《MotorStorm》美式「戰」車
要贏?撞散人架車
打車Game個個都幻想自己係翻生文太或拓海!不過喺PS3新出嘅美版《MotorStorm》,大家嘅「技術」就完全無用武之地;激戰越野賽道,OFFROAD只有起點,終點並冇指定賽道,或者你會問:「咁佢打乜?」答案係打人!大泥頭喪撞兩個轆電單車落街,大拖頭將成架跑車炒起,你嘅目標就係唔想見到對手過終點,咁你咪第一囉!
記者:許福合
攝影:陳偉強
一開Game,感覺已經同港人打開《GT》嘅感覺好唔同!《MotorStorm》主要賽場都設於越野環境,所以車種方面你唔會搵到一架係名牌跑車,取而代之係專跑野外環境嘅越野電單車,越野沙灘車,越野賽車及競速卡車等車系!
可能近年《頭文字D》嘅影響,賽車Game不成文地變為窄路彎道賽!久而久之變成彎道記位遊戲;《MotorStorm》就一反呢個傳統,秉承越野車「路係自己行出嚟」嘅理念,凹凸崎嶇嘅山路基本闊到任你行,不過對戰策略係盡量炒起人哋架車,令敵車過唔到終點,咁自己就可以最快衝線攞第一!
■有唔同車種出戰,咁嘅場面甚少會喺其他賽車遊戲見到.
■每次撞車都會對車身造成破壞,炒得勁會GameOver.
喺上年AGS遊戲展上,《MotorStorm》亦出過試玩,正式版比較之下靚咗好多,雖然畫面只係720p,不過畫面細緻度已經非常高,賽車走過地面都會有唔同變化,而喺野外賽車,當然唔少得泥濘飛濺嘅場面,最正係有時連屏幕都會沾上沙塵,如果用第一身視角玩,真實感就更強!《MotorStorm》可以支援線上最多12人對戰,而單機玩法雖然只能作單人賽,不過唔好睇小電腦車,AI非常強,揸得快同時更會諗計阻你撞你,完全無「人性」,比真人對手可能仲難應付.
■飛車翻車場面,經常會見到,仲預備埋慢動作俾你欣賞.
選擇唔同車型,所需要戰略同技術,都大為不同,電單車點同大貨頭對撞?係咪一定「蝕桌」?搵嚟幾個Gamer作試賽,點知竟然俾架越野電單車爆冷跑第1,點解會咁?即睇!
呢類美式變態Game,都估佢對「大嚿」車種設定會高啲!揸架拖頭出嚟簡直好似成架坦克咁打橫行,見人撞人見車撞車,勁High!不過拖頭唯一缺點係靈活度唔高,我就係「專心」撞人,點知自己炒埋山度,咁就自爆離場.
電單車輕裝便驥,可以專走刁鑽小路!以速攻為目標,盡量避開啲四個轆;如果唔好彩遇到大車,俾人撞到飛起可以話家常便飯,不過我反覺得好好笑;但遊戲平衡上,電單車係可以用腳踢對方,好彩嘅話甚至可以踢對手司機出車外,勁爆笑!
穩陣派!諗住揸四個轆嘅中型越野車會又撞得又跑得,點知冇電單車嗰種靈活走小路,遇到大車又俾人追到冇得走,真係上天入地無門,真係幾絕望吓;可以話係一種技術型車種!試打中我就係第一架車俾人炒到變廢鐵GameOver出場嘅人.
我都冇諗住贏㗎!揸架沙灘車出嚟諗住遊車河,咁反而俾我留意到,開跑後畫面連場出現沙塵滾滾場面,真係好有真實感,另外美式Rock味配樂都好正,同遊戲都好合襯;點知前面幾架車無端端炒晒,咁就俾我遊遊吓攞第2,Lucky!
主機:PS3
廠商:SonyComputerEntertainmentInc.
種類:賽車
人數:1人
售價$388


text:
同幾位院友食飯,話題都係離唔開跑步呀,跑山呀,有乜嘢比賽好玩呀咁!當時,我突然諗起第32屆那霸馬拉松.那霸馬其實好特別,首先佢雖然係12月舉行,但那霸市屬於高溫多雨的副熱帶型氣候,所以平均氣溫都有成24,25度左右,大家要預咗跑熱馬!另外就係沿途多嘢食到好似 buffet 咁!
呢隻馬絕對做唔到時間,頭半馬上斜上到 hihi,起碼用咗6成體力,加上好多時得一條行車路跑,勁塞人,所以都係 fun run 最實際!但呢隻馬仔氣氛好到不得了,大會冇提供嘢食,但民間補給多到你食到飽,我記憶中食過燒和牛,大量蜜柑,大蕃茄,忌廉蛋糕,冰條,牛肉飯,流水麵,蕎麥麵,八爪魚波,飯團,紅豆麵包……仲飲咗麥茶,可樂同益力多!啲power gel 根本唔需要出場!再加上那霸市民熱情地沿途打氣同 high 5,都令到所有跑者都樂而忘返.
但有兩點係跑那霸馬前大家必須注意嘅地方,首先就係天氣,前文講過呢隻係一隻熱馬,所以必須注意體力同埋身體狀況,就好似剛剛第32屆咁,大會話當日平均溫度接近26度,我相信唔止,加上太陽伯伯嘅威力,簡真係攞你命三千,搞到當日嘅完賽率只有53.22%.
另外,就係大會嘅關閘時間.日本人雖然熱情好客,但呢方面大會真係嚴格執行,那怕只係淨返幾百米就到終點都照閘你,所以真係要多加留意,唔係真係喊都無謂.以下呢段片就係當日關閘嘅慘況!
後記
那霸馬限時係6小時15分鐘,我當日完成我嘅PW,一共用咗4小40分鐘左右完成呢 42.195 公里,但中途去洗手間同埋排隊食嘢係用咗半個鐘!所以大家如果有信心能夠連玩連食連等上線可以喺5小時45分鐘左右完成的話,我絕對建議大家參與.
Fitz.hk Facebook專頁
[非理性討論] 跑步界的趷趷剛
[親身實證] 跑步的二三事: 中槍與裝備L
Fitz Running 跑步
由一個超過二百磅的死肥佬,一公里都跑唔郁,到而家一百五十幾磅,跑咗幾次半馬,幾次全馬,一次57公里圖騰跑.透過跑步認識咗好多唔正常的院友,亦希望透過跑步去影響身邊所有的人要注意健康.
聯絡:[email protected]
分享連結:


text:
「美國」
經過咗咁多個月,今日美國總統大選終於揭盅!今日基本上所有嘅媒體都實時報導美國總統選舉嘅情況.好多人都會問點解香港人咁關心美國嘅總統大選,其實都唔難理解.事關香港嘅經濟除咗因為受到中國嘅影響之外,環球經濟對香港嘅影響亦都好大.雖然之前睇過好多數據嘅分析都指出特朗普勝出嘅機會都比較大,但係真係接受唔到一個咁瘋狂嘅人成為美國總統.不過學好多人話齋,結果如何最起碼四年之後佢哋有權再選過,只不過要等四年啫!
「總統」
今年嘅美國總統大選嘅戰況真係好緊湊,而早前真係有好多分析都指特朗普勝出嘅機會係比較大,不過真係無諗過希拉里會輸咁多.真係好耐無試過咁想數據係錯,但係真的假不了.美國人真係傻咗,竟然選咗個瘋狂嘅人出嚟做總統.究竟之後個世界會變成點?而最大嘅問題就係參議院同眾議院都落係共和黨手中,簡稱以後嘅法案都應該會暢通無阻,除非籠裏雞作反啦.依家就連美國人都諗要移民,嚟個世界真係正式進入咗一個狂人年代.
「投票」
點解咁多人會投票俾特朗普,相信全世界嘅人都唔會明.只不過而家已經變成事實,路亦都係美國人自己揀嘅,所以之後四年會係點真係無人知.相信嚟緊個四年都會有好多唔同嘅新聞圍繞著嚟個狂人,亦希望四年之後佢唔會連任.其實今次唔單止係美國本土嘅問題,因為美國作為全球大國之一,而美國係國際議題都有一定嘅影響力,所以由一個狂人出任總統唔單止影響美國,而係全世界.所以佢會帶嚟幾大嘅影響真係無人會知!
Also published on Medium.


text:
投稿讀者:匿名
睇住舊公司每況愈下,最近仲要裁員,心裡面百感交集,一面嗌抵死,一面又唔忍心.
我舊公司係做online business,即係大家平時幫襯開嘅網上商店,當時我係部門主管,睇住有heart嘅員工一個又一個咁走,唯命是從又求其嘅員工反而全部留低,感覺真係好無奈,亦覺得呢間公司末日將至,問題只係幾時燒完啲錢.
我臨走前幾個月,公司請咗個後生仔,佢好醒目,幾幫得手,起碼有朝氣,不過成班人同老細開會嗰陣,老細問大家有咩意見,呢個後生仔真係拎個心出嚟逐點分析:「我覺得公司個online store唔得,好擾民,人哋嚟消費要upload呢樣嗰樣,upload完又冇反應,成個畫面黑晒,仲feel到部手機好熱,咁樣好趕客㗎喎!其實個框可唔可以整得簡單啲,我估嗰度係拖慢成個網嘅原因.」
佢提出嘅問題,呢度所有人都知,不過我哋平時會用較婉轉嘅方式向老細表達,例如:「check out嗰度有少少窒喎.」,「唔知係咪我個台太慢呢?Load得比較耐,可能要轉台先得喇.」,「側邊彈出嚟嗰度,可能我手指粗,有時想撳走會跳咗去另一頁.」
我哋咁樣講,因為太清楚老細嘅玻璃心,亦好了解老細根本係一言堂.
老細個秘書私下同我講過:「佢叫我開會嗰陣多啲聽你哋嘅意見,然後記低佢,睇下係邊個對佢有意見.」
仍然會借頭借路講下咩「少少窒」,「自己個台太慢」,「手指粗撳錯」……等等嘅同事,已經叫做有啲良心,更多同事開會直情採取沉默應對,又或者一味附和,點解?因為要保住份工囉!保住份工同份糧緊要啲,定係意見被採納緊要啲,係每個人各自嘅選擇,有人本身就係呃飯食,有人本身好有理想但稜角被磨平,有亦人睇錢份上可以埋沒良心,唔單止公司,社會一向都係充斥住各種唔同嘅人.
所以當日嗰位後生仔毫不修飾地講出網站所有問題,我幾乎肯定佢喺呢間公司嘅日子已經步入倒數階段,因為老細唔需要意見,佢需要嘅係睇下邊個有意見,再踢走有意見嘅人.
只係大家都知道,一間公司需要進步同成長,唔可以掩耳盜鈴咩都讚好,呢個係走下坡同玩完嘅先兆,問題係你公司有幾硬淨,可以捱到幾耐.當然,我都見過一啲二世祖開嘅公司,就算個個月蝕錢,資金鏈都唔會斷,因為對老細嚟講呢度只不過係散紙,我公司嘅情況就差唔多.
嗰位後生仔當時提出意見之後,老細喺會上係笑笑口,不過同日下晝就叫咗我入房,話唔好畀佢過試用期,然後我又要做醜人,再睇下自己條team嗰班咩都無所謂,咩都冇意見嘅同事,我作為主管都好無奈,後生仔走咗之後,我自己都意興闌珊,所以不斷托headhunt幫我搵工,符碌地總算搵到.
Last day前幾日,老細秘書同我講:「你睇下臨走前可唔可以叫班同事開會踴躍啲,畀啲反應,雖然老細假民主啫,佢哋都要交下戲㗎嘛,問親咩都話冇意見,咩都話幾好,老細覺得佢哋開會時太沉默.」
我臨走前真係有提過佢哋,不過呢班行屍走肉嘅員工相信唔會改變,因為佢哋覺得根本唔可以改變老細,咁倒不如呃盡佢,一旦公司唔掂咪蟬過別枝轉工囉,呢種情況喺好多地方都會發生.
同事們開會嗰陣唔係突然之間變沉默,佢哋只係慢慢變得沉默,冰封三尺,非一日之寒.
有問題就提出,可以帶嚟改善同埋力量,可以令一切變得更好,所以我哋選擇發聲,但係當講出嚟之後並冇改善,仲一次又一次令自己受傷,各人就慢慢地選擇咗沉默保命.
我離開咗呢間公司兩年,最近有舊同事話我知,公司生意每況愈下,年底前會裁員,我覺得係意料之內,如果當時老細接納唔同嘅聲音同意見,或者會有得救,但佢選擇唔聽真心說話同埋踢走勇於表達嘅同事,留低嘅全部都係傀儡同應聲蟲,玩完其實係遲早嘅事.


text:
「煙花」
我其實好鍾意影煙花,真係有諗過連續影十二年,將十二生肖嘅煙花匯演都影晒.我有一年真係好早去到尖東海旁去霸位,但係真係好天曬落雨淋.不過如果講地點嘅話真係最近同最有利!影煙花真係好睇天氣,所以有時天氣唔好,雲層低,無乜風嘅話,影完第一輪之後基本上好多時都係影煙多.有時真係睇彩數,而之前影咗四年,印象中只有一年真係講得上天朗氣清.
「初二」
今日約咗屋企人上去我哋屋企諗住食雞煲打邊爐,然後睇煙花.不過由晏晝開始其實天氣唔好,落過雨,啲雲都有啲偏低,仲要有霧.所以今晚放煙花就預咗未必睇得到,因為放得高嗰啲應該都會俾啲雲遮晒.如果比著以前,我應該會去影煙花,但係今年應該係過去幾年最差嘅一年,因為以往好多影相嘅熱點都完全睇唔到,而且真係實在太大煙.所以其實唔係放煙花,而係放霧霾,因為放完煙花真係得返啲污染環境嘅煙.
「污染」
點解天氣唔好都要堅持放煙花?放咗都欣賞唔到嘅話,咁放呢為乜?有時真係諗唔明,唔通真係唔可以改期?最慘嘅係個贊助商,因為無啦啦燒咗八百萬,結果淨係放多幾放,得番啲煙.放煙花最忌嘅就係無風,因為放完之後啲煙吹唔散,尤其最後嗰幕因為一定係咁爆,而放煙花會做成嚴重嘅空氣污染.最終今晚煙花就冇得睇,但係霧霾就大把!
Also published on Medium.


text:
失敗既第三者 求鬧醒
-
Anonymous last edited by
我係一個第三者,一個失敗既第三者.
好多人都會疑惑點解好人好者,明明條件唔算差既我點解要選擇做第三者...
我有一間鋪頭 自給自足 又有好多朋友 曾經有一個交往左七年既女朋友
但係感情係無得講道理,就算係明知唔岩 都無辦法行返條岩既路.
曾經有人話 可能係我一時寂寞 所以係朝夕相對下容易產生感情
我嘗試過逃避呢段感情 盡量唔留係鋪頭 去識其他女仔 但最後都失敗
每一日 我都無辦法控制自己既目光從佢身上移開 無辦法唔對佢好
所以我向佢表白 即使佢有一個做警察既男朋友 我都選擇將自己既心意講出黎.
表白之後 佢只係模稜兩可咁無拒絕又無接受 但又不時對我表示曖昧
我地會拖手 會接吻 會一齊食飯講我愛你 每次約會我都覺得好幸福.
我從來都無介意過佢有男朋友 只要我可以係佢男朋友唔得閒既時候陪住佢
只要我係佢心目中有一席位 有無得公開正式一齊其實真係唔緊要 .
但原來呢啲都只係短暫既幸福 我呢個第三者 好快就變成第四者第五者..
就係我發覺佢同佢個警察男朋友有爭執分開左 以為自己有可能 成為佢正式既男朋友
我發覺佢同我朋友A 一個有婦之夫既朋友 行埋一齊 我個心真係好痛
我忍唔住偷睇佢電話 原來佢已經上過我朋友A屋企..
呢個時候我不禁懷疑 可能拖手接吻上床 對於佢黎講都只係好普通既事
我不停咁問自己 究竟我有咩比唔上我朋友? 因為我無老婆唔夠剌激?
我想放棄 想唔再愛佢 但我做唔到 我嘗試當無事發生 但我無辦法唔KEEP住偷睇佢電話
但越睇越心寒 原來呢個話好愛佢男朋友既女人 可以不停同時偷食住地不停地向佢男友求復合
最心寒既係佢勾搭既對象唔止朋友A一個\仲有朋友B\C 朋友B都係有女朋友
仲有好多唔同既男友 由廿幾歲到中坑都有..
原來無論我幾愛佢都唔夠 我覺得心碎 原來我連第三者都稱唔上..
一直係佢身邊默默守候 希望佢幸福快樂既我 只換來心碎 失望
身邊所有朋友都知我愛佢 朋友既背叛 呢一刻我真係覺得好絕望
我付出金錢 時間 所有心思 換黎既就係:其實你諗多左 我好愛我男朋友
如果佢係佢所講既咁愛佢男朋友 我覺得無所謂 因為我一早知
但事實並唔係咁 佢根本只係用佢男朋友做擋箭牌 係一個公廁
而我係一個連去公廁都無資格既傻仔!Z!!!
但係經歷咁多之後 點解我對佢依然有期望
點解愛邊個無得揀 點解我一定要愛佢!!!?
希望各位SIS\巴打_醒我!!
-
kenw112358 last edited by
你自己既有女朋友又搞佢,你想點!?你真的打算給束那7年的感情,同佢作有結果的發展?那她又能否決絶分手同你一齊?根據你既描述,感覺這樣既女仔,係好難滿足於一段正常既關係,所以灑脫此,曾好過便算.
其實佢既然可以輕描淡寫對你,點解你又做唔到咁對佢?明顯你唔係放唔低佢,係放唔低自己既執著.醒下吧,let her go!
-
kenw112358 last edited by
原來那個7年女友已分手了...
-
YYY last edited by
其實又唔可以話失敗... 每個人對感情既睇法都唔同. 但我覺得你對依段關係.. 似放唔低自己既好勝心多點.
如果佢有A-Z 咁多個既話.....你包容到嗎?
放手吧!
-
year1847 last edited by
said in 失敗既第三者 求鬧醒:
真想兜巴醒_你.想醒 pm 我.
-
路人 last edited by
當古仔睇下好啦,無須太認真~~
-
sercat last edited by
算吧啦第三者,根本你自己選擇咁做
-
推 last edited by
推推推
-
推 last edited by
推推推


text:
「韓國」
因為以前工作關係,韓國變咗我第四個家!唔覺唔覺係呢個地方住咗近一年.當然唔係連續咁住係首爾啦!當韓風仲未盛行嘅時候,韓國真係好唔同!過咗幾年再返嚟感覺好似好熟識又好似好陌生!最記得就係無乜野好食,次次同老細兩個人都係去燒豬肉同炸豬扒!有次做完野同幾個韓國同事一齊去飲野飲到不醒人事!第二朝個同事仲要起唔到身返工同唔見咗眼鏡!笑鳥!
「文化」
其實韓國真係有好多野好似中國!啲人粗粗老老,講嘢大大聲聲,不過同佢哋熟落咗就好有義氣!唔好以為佢哋好飲得,有時都有醉嘅時候!韓式炸醬麺,步隊鍋,燒肉,牛肉石鍋飯,等等都係佢哋帶我去食嘅嘢.最記得就係燒泡菜,因為原來佢哋會燒嚟食.試完之後真係返唔到轉頭!好好食!最佩服佢哋嘅工作態度,日日做唔停,好夜都唔返屋企,第二朝又一早返工!好勁!鐡人一樣!
「旅遊」
如果嚟旅行嘅話,其實真係唔知有咩做.我嚟都係食,食,食!今次應該係嚟緊三四年最後一次旅行,因為郭大少出世之後都唔會去旅行.所以今次食盡佢!第一樣要食嘅嘢就當然係燒肉啦!我好少買衫,不過有時韓國啲衫真係好平,好抵買!至於景點就真係無乜推介,全部都好一般.如果去遠啲,秋天可以去睇紅葉,冬天去滑雪都唔錯!


text:
「氣候」
當大家每日只係諗緊點樣生存嘅時候,其實有無認真留意下依家我哋生存嘅嚟個地方有啲乜嘢問題?以前香港嘅天氣邊度會咁反常,一年四季都好明顯,但係而家都已經十月尾,感覺都好似仲係夏天未.莫講話天氣唔凍之外,其實去到九月之後應該唔會有颱風,不過今年接二連三咁依然仲有颱風吹襲香港.講真以前話氣候改變大家都會覺得唔關自己事,但係大家近年應該感受到氣候改變嘅影響.仲話唔關自己事?
「反常」
而家嘅天氣真係超級反常,以前打風落雨都係夏天為主,但係依家都已經十月中,但係竟然仲有風打,真係認真誇張!最神奇嘅係之前打八號風球都唔會好似今次個風咁,雖然係三號風球,但係風力真係幾勁,或者因為無屏障嘅關係所以啲風特別勁.不過落雨落到無停兼且搞到好多地方水浸,真係好多年都無試過.由晏晝開始就已經係咁俾啲水浸相同片洗版,不過睇完都真係好誇張,好彩無造成人命傷亡.
「極端」
而家係世界各地都間唔中出現極端天氣,香港當然亦都唔例外.大家都應該覺得近年嘅夏天比起以前熱,冬天亦比以前嚟得遲,而基本上好多時春天同秋天都好似消失咗咁.其實近年嘅極端天氣多咗,經常性聽到嘅都會係話百年一遇嘅情況,所以大家真係要認真關心下氣候會對我哋嘅影響.有時我係度諗,地球自己本身係有生命,因為人類破壞咗原本嘅生態,所以佢而家係唔係嘗試自己治療自己呢?
Also published on Medium.


text:
上次因工作關係,到過Kerry Hotel渡過三日training,非常愉快,回憶總是最好的,可惜卻一直遲遲未有機會再踏足呢間酒店嘅餐廳.
本身有諗過嚟呢度staycation,其後疫情反覆又太多其他選擇,最後都係無去到,可能我不夠愛這裡,雖然我念念不忘Red sugar嘅景色,當晚training 係呢度free flow 香檳,食住呢間餐廳唔錯嘅小食,望住個海,非常寫意.
因此F小姐約我來到吃午飯嘅時候,我一點猶疑也沒有就答應了.
當然呢個選擇完全冇錯,呢餐可以話係近期吃過最驚喜嘅午餐.
中午12點多,餐廳都非常多人,F小姐預留了非常好嘅海景位,四個人,剛剛好,當中還有很久不見的M小姐,一次瘦過一次,真係又靚又叻.
呢兩位靚女好襯第一個前菜,三個前菜分別係玫瑰水晶南澳洲龍蝦凍,一品燒鵝酥和楓糖黑豚肉叉燒.
點解會襯?你淨係睇過一品燒鵝酥靚到一個點,同同枱食飯兩位靚女一樣搶鏡非常.燒鵝酥吃落去都唔失禮,不過真係要細心欣賞呢件咁靚嘅製成品,用上接近150摺所造成嘅燒鵝酥身軀又鬆脆又可口,入面淡淡都係粗壯嘅燒鵝肉,剩係呢件都值回票價.
還要讚係燒鵝下嘅裝飾品,貌似一塊樹葉但係原來係一塊像薯片咁嘅脆片,靚到不行,咬下去一刻都唔捨得.
另外賣相同樣精緻嘅玫瑰水晶南澳洲龍蝦凍,鮮甜嘅龍蝦肉加上那件好似啫喱咁嘅水晶,就好似藝術品一樣,相信無人會有異議.
叉燒相對最普通,呢個基本上係中餐必備嘅選擇,但係梅頭肉真係非常好味,而且用上較特別嘅楓糖醬來調味,絕對係平凡中帶點驚喜.
到呢個紅糖金魚餃出現嘅時候,我真心覺得呢間餐廳令我欣喜嘅程度直逼澳門嘅8,當然你會覺得我有啲誇張,但係點心嘅靚嘅程度絕對唔輸蝕,配合呢度嘅環境,特別好似今日陽光普照,喺呢度飲茶特別開心.
金魚餃真係靚到不得之了,入面係好大件嘅鱈魚肉,加上少有配搭嘅欖菜,口味有新鮮感.
另外雙籽鱈魚蟹肉餃,冇頭先個金魚餃咁搶眼,但係味道都好出色,雙籽又增加了味道嘅多元性,幾出色嘅實驗之作.
有睇開我食評都知我對炸嘢其實一般,但係呢個蘿白絲酥餅同香梨鹹水角,都令我對煎炸野改觀.
蘿白絲酥餅,個樣好有復活節氣氛,外層又唔油膩,入面全部係清甜嘅日本大根,底下嘅泥竟然係OREO,配搭好有驚喜,而味道又好好.
香梨鹹水角,又係出色到不行,基本上係我當日嘅Favourite,入面係滿瀉到爆炸嘅豬肉蝦肉同埋各種唔同嘅菇,熱辣辣嘅外層咬落去又唔會太過熱氣,正到不得了,絕對像全盛時期嘅8.如果一大班人嚟柴娃娃飲茶,見到心花怒放嘅點心一定好高興.
小籠包大家食得多,呢個應該都會有驚喜,小籠包入邊唔會全部都係肉肉肉,主角反係矜貴嘅羊肚菌,唔會令到你覺得太過油膩.
食咗咁多點心,當然要食返少少菜,呢度嘅菜式咁講究就算食時菜都要有啲特色,桃膠山藥魚湯泡時蔬,淨係聽個名已經知道有幾特別,料靚唔使講,最重要係個魚湯,鮮甜美味.
最後嘅龍門炒鴛鴦米,更加食得出除咗點心之外,炒野都非常之有功價,簡單吃得出來嘅美,同樣容易令人犯罪吃得多了.
甜品又係有三款,奶黃小柑桔,青蘋果菊花凍及琥珀合桃酥,學九品芝麻官入邊嘅對白,又係靚到dump一聲嘅dump dump dump dump,基本上真係唔捨得食.
我最鍾意嘅一定係青蘋果菊花凍,好適合夏天吃嘅甜品,至於奶黃小柑桔就樣子可愛,口感一流,琥珀合桃酥就送咖啡茶最後嘅小甜品.
如果美麗真是有罪,大概呢度嘅點心同我前邊兩位美女朋友一樣,太易令人看多吃多了吧.
食完念念不忘,想試其他嘢食,本身上個禮拜已經想再嚟同屋企人食飯,可惜已經full左,如果你睇完有興趣,仲唔快D黎睇下美麗點樣有罪?
紅糖
紅磡紅鸞道38號香港嘉里酒店7樓


text:
「講座」
今日俾一位朋友邀請去一個關於社交媒體同數據分析嘅講座做講者,當然數據應用越嚟越廣泛,好多人都想知道點樣可以善用數據.其實今年開始大家都係度講緊數據整合,再唔係好似前幾年咁淨係分析單一嘅數據,而數據整合平台將會係大趨勢.如果再停留係網上同手機數據其實已經有啲落後.希望今晚之後有更多人會投放資源係數據整合嘅平台,亦都希望大家今晚唔係兩手空空而回!
「講者」
好耐都無出去講座,今晚係今年嘅第一次,事前只辦單位好緊張無人報名.事實係好多朋友都嚟撐場,真係萬二分感激!當然重點不是我,而係有個靚仔專程嚟香港講數據.今晚係一個好難得嘅機會,因為看我無見嘅朋友都有出席,同時都係第一次同老婆一齊出席呢啲活動.感覺有啲緊張,因為自從讀書同幾年前搞嘅論壇之後,好耐無同老婆一齊做嘢.希望冇失準啦!
「難得」
難得今晚有咁多朋友出席,當然要把握機會同朋友聚一聚,因為真係好耐無見過佢哋.不過做完講座之後就當然係立刻返屋企湊仔.而今晚真係第一次叫外母睇住郭大少一晚,等我同老婆有幾會一齊出席.如果唔係又係我自己一個,揼低個仔比老婆去做嘢.有時當然係希望老婆了解多啲我工作上面嘅嘢,所以今次亦係難得嘅機會.雖然未必可以同所有人傾偈,不過希望今年會多啲咁嘅機會啦!


text:
我哋同客人做配對咨詢嘅時候,都會問客人嘅擇偶條件,發現有幾個共通點,係好多男仔都特別鍾意嘅!
大家睇吓自己有冇呢啲特質,你會唔會係男人最想娶你返屋企嘅類型呢?
1. 性格溫和
有唔少男仔同我哋呻過,前度通常係好大脾氣或成日要人遷就.其實男仔係好簡單直接嘅,最喜歡可以坦誠相處,唔好成日大家估來估去嘅關係.如果係太過唔平等嘅關係,或者經常要男仔去遷就,通常男仔都會避之則吉呢!
2. 有家庭觀念
要知道佢係唔係好老婆或者好老公,最緊要觀察佢係唔係孝順父母.所以如果女仔識得孝順父母,會照顧家人,唔會成日只係顧住出去吃喝玩樂,咁亦代表將來大家建立家庭,都會花時間以家庭為中心.所以男仔亦好喜歡有家庭觀念嘅女仔!
3. 太過事業型
如果女仔將所有時間都放響工作上,永遠有開工無收工,咁亦代表就算將來組織家庭,好大機會冇辦法照顧得妥當,或者好容易忽略另一半.如果女仔你份工係好繁忙嘅話,就要好好管理時間,千祈唔好因為工作而忽略另一半啊!
4. 未能過長輩一關
組織家庭代表係兩個家庭嘅事情,假如女方唔係太識同男方嘅父母相處,或者一向彼此冇乜好感,亦係通往結婚前嘅一個阻攔.唔少男士分享過,因為屋企唔鍾意女方,所以最後分開.女仔緊記要識得孝順自己父母之餘,亦要努力學習同長輩相處嘅技巧!
5. 太過依賴
雖則男仔唔喜歡太過事業型嘅女仔,但亦希望女仔唔好太過依賴,有一定程度嘅常識同埋生活技能.即使男方忙於工作,或者將來建立家庭,其實亦需要女仔獨立處理好多問題,假如一向不善處理家務或冇乜基本常識,亦未必係一個理想妻子嘅人選哦!
雖然,愛情呢樣野係無辦法衡量估計,但當面對實際結婚嘅問題時候,好多現實問題都會事先湧現.所以無論你係單身定係已經有另一半,都應該好好裝備自己,先可以成為好妻子人選啊!


text:
港產官僚不嬲講就天下無敵,做就無能為力,好似六年前提出嘅「人人暢道通行」計劃吖,拖到今時今日,完成率竟然不足四成,港府辦事效率慢過烏龜,旨意呢班廢官利民紓困喎,市民等到變長頸鹿都未等到喇.
呢,立法會交通事務委員會尋日就狂炳「人人暢道通行」計劃進度慢吞吞,由二○一二年提出到家陣,竟然仲有逾六成項目未完成,有啲甚至仲喺勘測或者設計階段,即係咩意思?即係十畫未有一撇囉,即係市民急官老爺唔急囉.難為路政署仲死撐,將隻鑊卸得就卸,一時賴需時勘測,一時又賴要去區議會諮詢,仲話要刊憲,招標,程序多多,辦事效率已經算快喎.乜嘢係人無恥便無敵?呢個政府就係人辦喇.
官老爺究竟知唔知個醜字點寫o架?家陣只係為全港二百多個符合條件嘅行人天橋,高架行人路同行人隧道加建無障礙設施啫,簡單啲講,即係加建升降機咁大把,又唔係移山填海咁大陣仗,咁嘅蚊型地區工程都要蹉跎六年,有冇再離譜啲呀?枉林鄭仲話政府管治新風格以行動做主導,唔會議而不決,決而不行,證明又一次呃鬼食豆腐.
講真吖,路政署冇心冇肺,對於關乎市民福祉嘅工作拖得就拖,「人人暢道通行」計劃幾時至會全數完成,冇人答得出實際日期,官老爺只係拍晒心口,猛話有足夠人手應付喎.弊在超強颱風山竹襲港期間,計劃入面十六部升降機吹到跪低,到依家都未修理好,維修工作拖足兩個月都搞唔掂,何況係加建工程?所以話,「港官靠得住,豬乸會上樹」,真係一啲都冇講錯(口架).
話時話,香港人口老化,高齡海嘯殺到埋身,幫助市民出行嘅無障礙設施需求愈來愈大,偏偏港府頭大無腦,腦大裝草,淨係安排路政署主理「人人暢道通行」計劃,房署同領展轄下公共屋邨無法受惠,搞到唔少住喺公屋或舊區嘅公公婆婆出入要行長命樓梯,怨聲載道.譬如沙田新田圍邨嘅「長命天梯」就係典型例子,對於後生仔嚟講,行七十幾級樓梯都唔易捱,何況係長者?呢個政府到底係敬老定係虐老,大家心照喇.
講到尾,港府最叻大隻講,開口埋口與民同行,其實講一套,做一套,一啲同理心都冇,對賣紙皮阿婆固然又拉又鎖,為咗興建公務員學院,仲醜到向弱能殘疾人士落手,搶走觀塘特殊教育職訓中心塊靚地.咁涼薄嘅政府,擺明歧視老弱傷殘兼違反施政承諾,貨不對辦,唔該平機會同海關快啲做嘢吖!


text:
近呢幾年,香港愈嚟愈多人鍾意飲手工啤酒.根據美國釀酒師協會嘅定義,手工啤,即係產量少(年產量少過600萬桶),獨立製造(釀酒廠股份入面,唔可以有超過25%係大酒廠),以傳統手法釀製(用新鮮同特定品種嘅啤酒花釀造,唔會加粟米)嘅啤酒.
除咗喺各類大小嘅啤酒節可以飲到之外,都有唔少餐廳陸陸續續引入,今次就同大家推介其中7間,不論係手工啤酒定食物水準都唔錯㗎,以後放工去chill,就唔使煩啦.
第三者x甘梅薯條 WOFT
呢間喺旺角嘅小店,德國,澳洲,美國,日本,台灣等等嘅手工啤都有得飲,當然本地嘅都有啦.踏入夏天,可以試下台灣24節氣手工啤嘅「小滿」,係用冬瓜茶嚟製作㗎,夠晒清爽解暑.又或者本地品牌城釀嘅「港男」,「港女」,「第三者」都值得一試,其中後者係話梅啤嚟,飲落酸酸咪咪咁幾清新.
至於佐酒小食,就最推介呢度嘅甘梅薯條,講清楚啲係蕃薯條,炸到脆脆der,面層再灑上梅子粉同盬,酸中帶蕃薯甜.
Heros x 腐乳雞翼 TAP The Ale Project
圖:羅家大小姐
貪心仔嚟到可以嗌platter,一次過試到3款.最近新上巿嘅本地品牌Heros呢度都有得試呀,女生可以試下果香同草香味較濃嘅CEREUSLY,至於AP-09就係集堅果,焦糖,拖肥味於一身,層次比較複雜.另外,鍾意伯爵茶嘅朋友,呢度有款嚟自紐西蘭嘅手工啤叫嘅 Gunnamatta IPA,滲有伯爵茶香味㗎.
雞翼配啤酒都係唔錯嘅選擇,呢度仲有款係點配腐乳醬嘅雞翼,係特別嘅,而且仲好鬼香口.
Professor X x 燒魚骨干 掌門精釀啤酒
圖:babyzbb
呢間係來自台灣嘅過江龍,定期都會換下酒款,即使成日去嘅朋友都唔會飲到悶.呢度嘅手工啤都係由台灣自家酒廠釀製,再新鮮直送到港,其中,Professor X就係開飯仔嘅長期最愛,麥芽味突出,甘香,有些少似黑啤嘅濃.另外佢哋有隻最新款叫IQ博士,係啤酒版嘅Mojito.用酸酸做基酒調出嚟嘅,爽爽der好啱夏天飲.
雞泡魚干送酒,特別送啲酸味重啲嘅酒當然正,不過建議可以試下用燒魚骨干代替,比起雞泡魚干更有咬感,更香口.
鹹檸啤x炸辣雞 何蘭正
本地同外國嘅手工啤都可以喺度飲度,包括門神,麥子,Heros,獅子山,城釀等等本地品牌,想要特別少少嘅,可以試少爺麥啤嘅鹹檸啤,真係用鹹檸嚟釀㗎,酸得嚟又有少少鹹咁,又香港人係要試下獅子山下,麥味同果香味嘅平衡做得幾好.呀,嗌酒就會送碟枝豆.
嘢食方面,食得辣嘅話,毫無懸念,炸辣雞!畀定心理準備你,堅係辣呀,醬汁係甜辣嘅,但炸雞面本身已有辣粉,係幾刺激嘅.加上炸得脆,肉又嫩,配酒幾正.
澳洲Pale Ale x 藜麥粟米燒 Little creatures
圖:eddie_ilovefood777,wander2wonder
呢間就係澳洲嘅過江龍,100蚊可以試到6款100mL嘅手工啤,係幾抵.Pale Ale係招牌之一,啤酒花味好香,同時滲出麥芽苦同花果香,口感醇厚,配pizza或者burger食都幾夾,另外一隻India Pale Ale嘅酒花味就更加突出,略帶甘苦,重口少少嘅朋友就啱晒.
有款幾特別嘅小食叫Corn on the Cob,係喺燒粟米嘅外圍,鋪滿晒藜麥,夠晒健康.兩重口感,一層甜一層有咬嚼都幾得意.
常陸野x生蠔 Season Plus
圖:kimmamon
觀塘呢間餐廳,估佢唔到一落到去就成個酒庫咁,紅酒白酒手工啤咩都有,完全係一個畀酒包圍嘅世界,開心死酒鬼.呢度嘅手工啤就以其他國家嘅為主,例如荷蘭有隻Gulpener Neubourg Pilsner,泡身相對較濃,味道清香.另外,日本嘅貓頭鷹手工啤(常陸野)都有好多款選擇,最新嘅就有塩梅,而如果想要濃少少嘅,就有用咖啡豆精釀而成嘅Espresso Stout.
而大部分人嚟到都一定會嗌生蠔,99蚊有6隻生蠔加3隻炸蠔,海水味重,算係滑身,性價比幾高.
美國IPA x 雙重松露熱狗 Doodie Cafe Bar
荃灣都有酒吧呀,小店嚟講,呢度嘅手工啤款都算幾多下,有本地有外地,鍾意酒花味甘少少嘅,美國嘅Go To IPA係一個選擇,另外有款荔枝啤酒都幾fresh下,甜甜地,啱女仔飲.
雙重松露熱狗可以話係呢度嘅招牌菜,一條熱狗又落黑松露又落松露醬,rich到一個點.仲夾埋牛油炒蛋同德國腸,未食已經畀陣香味吸引住.
文:Kar


text:
Read full review
2021-09-14 812 views
我同朋友兩個人去,朋友話想試下,我見個價錢都幾抵,所以都有d期待.一開始食嗰陣,我發現d職員冇畀裝垃圾嗰隻兜,我自己又唔小心整污糟咗對筷子,所以我自己出咗去攞兜同另一對筷子,有個職員超大聲呼喝(冇錯係 呼喝)我,問我做咩,真係痴線架喎,我攞對筷子都咁大聲做乜?上菜嘅時候,我地二人枱本來已經細張,咁放題就係不停嗌野食架啦,有個waiter叫我地不如畀個位佢放野食.你見唔到張枱冇位擺?你都可以幫我地執掛,其實真係可以客氣少少囉.唔知佢地係咪好中意執野呢,我朋友爭少少先食完自己個碟嘅食物,個waiter企係度,伸咗隻手出嚟,搞到我朋友拿拿臨扒埋嗰幾啖落口,我朋友話覺得好似催佢食咁.我呢邊又係,我食完我個碟嘅野食,想留返,等陣再出去攞食物,d waiter又即刻收走咗,佢地仲要爭住鬥快咁,我真係反曬白眼.餐廳嘅地方都幾窄,我已經算坐得入,有個服務員妹妹叫我坐入d,無問題,但個語氣可以唔洗咁負負氣氣囉.食食下野,有後生仔waiter係度講"屎"...好心你啦,返緊工都講呢d,你要講粗口嘅話放工先啦,仲要係餐廳講,一d職業操守都冇.整體就係超負評,食得好辛苦,態度差到咁,價錢幾抵都好,送畀我都唔食
一開始食嗰陣,我發現d職員冇畀裝垃圾嗰隻兜,我自己又唔小心整污糟咗對筷子,所以我自己出咗去攞兜同另一對筷子,有個職員超大聲呼喝(冇錯係 呼喝)我,問我做咩,真係痴線架喎,我攞對筷子都咁大聲做乜?
上菜嘅時候,我地二人枱本來已經細張,咁放題就係不停嗌野食架啦,有個waiter叫我地不如畀個位佢放野食.你見唔到張枱冇位擺?你都可以幫我地執掛,其實真係可以客氣少少囉.
唔知佢地係咪好中意執野呢,我朋友爭少少先食完自己個碟嘅食物,個waiter企係度,伸咗隻手出嚟,搞到我朋友拿拿臨扒埋嗰幾啖落口,我朋友話覺得好似催佢食咁.我呢邊又係,我食完我個碟嘅野食,想留返,等陣再出去攞食物,d waiter又即刻收走咗,佢地仲要爭住鬥快咁,我真係反曬白眼.
餐廳嘅地方都幾窄,我已經算坐得入,有個服務員妹妹叫我坐入d,無問題,但個語氣可以唔洗咁負負氣氣囉.
食食下野,有後生仔waiter係度講"屎"...好心你啦,返緊工都講呢d,你要講粗口嘅話放工先啦,仲要係餐廳講,一d職業操守都冇.
整體就係超負評,食得好辛苦,態度差到咁,價錢幾抵都好,送畀我都唔食呢間.
Post


text:
最近有朋友返新工想執正自己,本身打算book洗牙搞搞啲茶漬煙漬咖啡漬,但由於牙醫嗰邊有限度接受預約,所以佢等唔切,唯有去藥房買3蚊木賊自己搞掂!
木賊,亦可以稱為木賊草,係中藥嘅一種,普通藥房就買到㗎喇,記住係有得執藥,有百子櫃嗰啲藥房喎,淨係賣奶粉同埋成藥嗰堆藥房係冇㗎!你同職員講要木賊,基本上佢都知你用嚟洗牙,2至3蚊一包,呢幅相係我用咗兩年之後剩落嚟,因為幾蚊已經好大包,無須買太多.
用木賊自己洗牙係冇秘訣,真係就咁拎起,見到有漬嘅地方就擺埋去刷,除非你係千年煙屎牙,否則捽十幾秒就咩漬都甩晒㗎喇,而其實千年煙屎牙都可以捽到淺色咗,效果係明顯而且即時,肉眼就睇得到,捽完用清水漱一漱口會睇得更清楚.
有台灣醫師解釋過木賊點解可以洗牙同埋清除牙漬,原因係木賊本身有「節」,擦完後可以令牙齒變光滑,同埋佢本身有豐富植物纖維,會將牙齒表面嘅牙菌膜刷走.
醫師仲話用熱水浸木賊5至10分鐘係最好,因為變軟嘅木賊可以緊貼牙齒,更易清潔,但我自己一直以嚟都冇浸軟,拎起折斷一半就直接擦(因為太長好難控制),下次我都試試浸軟先.
另外,醫師提到每星期最多用一次木賊嚟「洗牙」,否則會損害琺瑯質 ,個人認為每星期一次都太多喇,你見我兩年都未用完,就知道唔需要成日刷,我諗自己大約半年左右先用一次,但同意用得多會損害琺瑯質,所以想清除牙漬除咗靠平時勤力刷牙之外,最正確嘅方法梗係搵牙醫洗牙啦!
講講下好似木賊專用嚟洗牙咁,其實佢喺中藥用途上係散風熱,例如喉嚨痛同埋個口長期感覺好苦,另外亦可降壓,消炎,同埋利尿.
細細個用木賊係因為洗牙好貴,當時公司又冇牙醫津貼,同埋有時發現啲牙有漬,真係等唔切約洗牙,所以屋企有包木賊傍身都係必須嘅.


text:
上文提要,我朋友嘅另一半因為頂唔順嗰啲不負責任嘅同事,諗住有兩個月通知就毅然裸辭,點知resign後先爆發第三波疫情,狂send 150份CV但係零回音,屋企兩老又唔會接受個女辭職嘅決定,結果我朋友就要逢星期一至五辦公時間內,畀女朋友嚟佢屋企打躉……呀,唔係,應該係開放個場地畀佢繼續搵工.(好似社區會堂咁)
以下用返佢投稿嘅第一身視覺.
======
「BB…BB…食早餐喇.」
「嘩!」女朋友阿Jane喺床邊叫醒我,嚇死!
一時之間load唔到點解佢會殺上嚟,係喎!佢今日開始喺度「扮工」,而阿Jane亦一早有我屋企鎖匙.
由於我係一個Slash,基本上會瞓到十點幾十一點先自然醒,再慢慢開始手頭上嘅design工作都未遲,但係阿Jane因為要扮返工,佢一定要8點鐘左右就出門口,做到同以前一樣,我而家又同佢一樣住元朗,所以阿Jane 8點半已經大軍壓境,仲買埋早餐上嚟,其實都無所謂嘅,一直希望早啲起身預備工作,有女朋友親自叫醒我都唔錯吖!
我係咪好識得安慰自己?
坦白講,佢喺度嘅日子,我親眼睇住阿Jane好努力咁搵工,真係完全冇停過咁滯.我哋一齊喺廳工作,每次行開行埋都見到佢個mon係各大求職網,因為我知佢心底裡都唔好意思,而且好傍偟同焦急,一來瞞住父母去我度扮返工始終有罪疚感,二來再係咁落去會坐食山崩,三來係嗰種難以言喻嘅不安感覺,唔係見完工冇feedback嗰隻喎,係人哋收完CV連打嚟問兩句嘅電話都冇,好似全個世界,全個職場都靜晒.
點樣解構呢種心理狀態呢?即係你明明知道自己能力係ok,就當高估自己打個7折喇,都冇理由完全冇feedback吖,然後你會懷疑自己,再諗下落緊job ad嗰堆公司究竟係唔係路?唔想請人又點解要出post?難道市場上真係咁多勁人一齊搵緊工?定係疫情下公司拖慢咗recruitment進度?HR home office約唔到interview?
心裡面幾廿個疑問,每日send完CV都重複諗完再諗,好不安,又唔想承認後悔,如果時光倒流唔通選擇忍落去?但係長此下去又唔係辦法,究竟有冇做錯離職決定呢?係咪衝動咗呢?
我完全明白阿Jane諗咩,因為我都試過失業,有時覺得個世界好似唔需要我一樣.
阿Jane搵工搵到第二個星期左右,終於收到一千零一個call喇,我特登返入房做嘢,等佢可以對答得更自然,你知啦!見工嘅態度一定同平時相處時唔同,我唔想佢咁尷尬.
大約過咗20分鐘,阿Jane叩房門話已經phone interview完畢,我當然順勢問佢滿唔滿意?呢份係咩工?有冇再約幾時face to face interview?
Jane:「頭先嗰個係agency嚟咋,佢而家先彈我份CV畀個客,聽落都幾好嘅.」
「Agency?即係運桔啦!」
Jane:「又唔好咁講,你個friend聶瞳以前都係做agency㗎嘛!你即係話佢運桔啫!」
OkOk,我收返.如是者過多一個星期,個agency都係冇回音,阿Jane都唔明點解.
「都話啲agency運桔㗎啦!」
Jane:「係囉,九唔搭八.」
😂😂😂
工作還工作,感情還感情,多咗個人朝九晚六喺我屋企,多少都有影響我工作,佢唔會打擾我,但總之就冇以前咁自在,工作效率的確係大幅下滑.以前我忙起上嚟唔食lunch,或者3至4點先call個外賣,而家Jane喺度就點都要顧住佢,真係好準時1點鐘放飯.
我做Slash嘅時間亦比較自由,可能一星期有一兩次約下啲friend或者工作夥伴出去食tea放電,自從Jane空降我屋企之後就冇喇,唔想獨留女友在家中吖嘛.咁你知兩個人一齊冇理由唔講嘢吖,佢又唔係啞,女仔有時都多啲嘢講,撞正我份工又好需要寧靜嘅環境,多多少少都有影響.
嫌完佢煩,我又會心生憐憫,見到Jane搵工搵到冇晒信心,又迷失自我,實在唔可以置之不理,所以我都會化身輔導員開解下佢.
終於……
Jane:「收到個email,呢間公司想我聽日下晝4點用Zoom做interview呀!」
「都話我女朋友得㗎啦!咪住先,又係agency?」
Jane:「唔係呀,直接嗰間公司嘅HR呀!」
「正!咁你聽日畀心機喇!」
第二日Jane喺我屋企化晒妝,上身著住佢自己好formal嘅返工衫,下身係我條波褲,坐定定等待Zoom interview開始.老規矩,我入房自閉,唔阻佢發揮,點知今次佢極速in完叩我門,5分鐘,真係5分鐘.
「咁快呀?唔緊要啦!繼續搵囉!我支持你呀!」
Jane:「佢叫我下星期一返工.」
「唔係啩!你頭先in咗5分鐘咋喎,咁都請?會唔會兒戲咗啲呀!」
Jane:「我都覺得好求其,但真係叫我下星期一返工,offer都講埋.」
呢間公司都幾出名,好唔好做就唔知,但我決定聽日去佢哋門市幫襯,係咁易買返幾件嘢當答謝對我女友嘅知遇之恩,最緊要係咩呀?係呢間公司請咗阿Jane之後,我可以光復家園呀!
冇人比我更開心,我覺得阿Jane自己都冇我咁開心,但係你哋明唔明白,我唔可以畀佢發現我開心,我嘅喜悅一定要由外去返內再過濾完先出返外,要收一收,最佳效果係替佢搵到工而興奮,不過又有種唔捨得佢要返工嘅心情,好難好難拿揑.
之後一日,我帶Jane去食大餐,另外買咗份小禮物畀佢,我將自己嗰份喜悅化成實際獎勵,仲有幾日,過埋個weekend就望見家鄉喇!Yeah!
點知星期五嗰個晏晝,Jane收到電話:「喂,係呀,我係,哦,哦,好,知道.」
「邊個打嚟?唔係間公司反悔唔請你啩?」
Jane:「唔係呀!係之前Send CV去嘅另一間公司打嚟,佢想約我星期一上去interview,咁我應唔應該同之前嗰間講,想遲兩日先返工呀?直接話見多一份工先決定會唔會好衰?」
搵工呢啲嘢真係好邪,死搵爛搵冇回音, accept完offer就有另一間打嚟約你,瘦田冇人耕,耕開有人爭.
「好似唔係咁好喎,一早答應咗.」
Jane:「我都明,不過真係好想見埋先.」
另一間公司都係出名㗎,有門市,我轉頭就落去燒佢間舖!!!你係咪一定請我女朋友先?如果唔係,你唔好搞佢啦!佢本來開開心心等星期一返新工㗎喇!
===
我的失業女友
Ep1: http://hkofficedaily.com/?p=12452


text:
hello 你好啊 ,依照你分享嘅情況,如果雙方嘅體液並沒有接觸開放性傷口(例如:淌血傷口),其實感染嘅風險好微,唔需要太擔心.再者,需再確認到對方都喺性病患病,至有可能喺性接觸嘅時候,將性病傳染.而性病嘅傳染方式喺身體比較薄嘅黏膜組織,例如肛門,口腔,陰道,接觸到比較高風險嘅體液,例如如精液,腸液,尿道球腺分泌(Pre-cum),陰道分泌,血液,至會有比較高嘅感染風險.所以依照你分享嘅情況,如果過程當中沒有插入性行為,沒有口交,雙方體液冇接觸開放性傷口,感染嘅機會都比較微,可以放心.
回應你提到感覺到「陰莖有少少痕嘅問題」,都可以有好多因素引起,例如衛生欠佳,皮膚敏感,細菌感染,又式者心理因素等等,唔一定係性病引致. 雖然今次嘅性行為會感染性病嘅風險好低,但如果你以往都冇進行過性病檢查嘅話,都不妨趁呢次機會去做一個全面嘅檢查.一般全面嘅檢查都會建議係過咗空窗期(例如愛滋病病毒係發生性行為後3個月)後先做,可以考慮去衛生署嘅社會衛生科(合資格人士費用全免亦毋須預約),家計會或者坊間有提供免費測試嘅機構(機構嘅服務有時會限制係某啲群體先可以使用,事前都要自己上網了解一下先).而空窗期嘅長短,都會因為唔同嘅性病而唔同.空窗期喺指「由身體感染咗性病後,身體內嘅病毒量可被醫學檢測嘅水平」,所以唔同嘅性病,都有唔同長短嘅空窗期.唔同機構/私家診所都會提供比較高敏性嘅測試,可以喺性行為後過咗14日之後,即喺第15日就可以完成個快速測試,得出初步嘅結果.除咗快速測試之外,一段都需要等到性接觸後3個月再進行檢查,咁樣就可以得出比較準確同可靠嘅結果.如果你真喺擔心同焦慮,都不妨可以考慮一下進行快速測試.
以下都可以俾少少例子你參考翻:
- 淋病:最長14日
- 非淋病性尿道炎(如衣原體): 1-3星期,某部份患者可能沒有病徵
- 梅毒:10-90日,某部份患者可能沒有病徵
無論你之後係於社會衛生科做測試,還是去家計會,私家診所,化驗所做測試都好,都鼓勵你問醫生多D問題,了解自己嘅情況同埋測試方面嘅資訊.有時問多一問醫生有關嘅情況,例如問問醫生用緊邊一套測試工具,呢套測試工具嘅空窗期係幾耐,幾時做測試嘅結果會係最準確等,都可以保障多D自己,同埋掌握自己嘅狀況.但喺正如上面所講,依照你分享嘅情況,其實感染性病嘅風險比較低,希望可以解答到你.


text:
天文學
天文學(粵拼:tin1 man4 hok6)係一門專研究天體同宇宙嘅自然科學.天文學運用數學,物理同化學來解釋宇宙入面唔同嘅天體,包括恆星,行星,衞星,彗星,星系等等,同埋其他各種現象,譬如日食,行星順行同逆行,超新星爆炸,伽瑪射線暴,宇宙微波背景輻射等等.可以噉講,任何源於地球大氣層以外嘅自然現象都屬於天文學嘅研究範圍.
個名點嚟[編輯]
天文學個名英文Astronomy,德文 Astronomie 或者係西班牙文Astronomía,都係用拉丁文演變出嚟嘅,原來拉丁文(Astronomia)嘅字.
歷史[編輯]
史前時期[編輯]
人類好早就出於唔同原因開始研究並記錄各種天象,因為天文學嘅發展,既有實際意義,譬如利用恆星導航,利用太陽同月光嘅週期變化來確定曆法同節氣,亦可以幫助迷信嘅人理解罕見天文現象.
文藝復興到啟蒙運動[編輯]
而喺歐洲文藝復興開始之後,天文學研究促進咗科學發展,人類開始研究地球以外嘅世界,並正確地計算其他行星嘅軌跡,並提出咗地動說,指出地球唔係宇宙嘅中心,提出呢啲科學家嘅人尤其是精通數學,物理,化學,因此佢哋嘅理論喺當時能夠推翻教會嘅地心說,導致咗啟蒙運動嘅開始.喺當時一啲至出名嘅物理學家同數學家,哥白尼,伽利略,牛頓,歐拉等等,都係為現代天文學奠下咗良好嘅基礎.
法國大革命之後到咗二次世界大戰嘅發展[編輯]
工業革命及法國大革命之後隨著工業同科學不斷嘅發展,以及物理化學嘅新發明及發現例如光譜儀,相機,改良嘅天文望遠鏡,經緯度測量儀等等,導致天文學飛速嘅發展,不斷有天文學嘅新發現,例如發現咗天王星同海王星.法國天文學家查理斯·梅西亞發現咗大量嘅星雲,證明咗恆星唔係唯一宇宙發光嘅星體,並編輯咗《梅西耶星團星雲列表》.19世紀中期嘅美國哈佛大學同意大利科學家並用光譜儀證明太陽係一粒恆星並分析其他恆星嘅光譜,並提出咗哈佛光譜分類法.1913年美國物理學家羅素同丹麥天文學家,分析咗大量星體嘅質量結構及化學組成,喺美國製作咗第一幅赫羅圖,為日後恆星天文學見下咗良好嘅基礎.其中當時愛因斯坦,霍金,哈勃提出咗好多理論,佢哋好多研究成果,都係為咗解答天文學上嘅問題
二次世界大戰之後事而家嘅發展[編輯]
到20世紀中期二次世界大戰結束後,人類技術高度發展,以及唔同嘅發明例如射電天文望遠鏡,電子計算機,太空船引擎等等,及一啲有足夠嘅能力去探索地球大氣層以外嘅世界.蘇聯首先實現載人太空任務.美國太空人首先登陸月球,係人類第一次踏足地球之外嘅天體,1970年代美國更發射咗一啲無人太空船例如旅行家1號,以及建造咗一啲大型嘅射箭矩陣望遠鏡,尋找一啲新型嘅天體.1980年代射電同埋紅外線天文學嘅越嚟越普及,喺1995年物理學家同天文學家搵到宇宙中第一粒棕矮星,並喺第二年尋找到第一粒系外行星.二戰後嘅研究太空航行技術,推動咗好多第啲唔拉更嘅科技進步,譬如衛星電視,全球定位系統,高溫陶瓷,高度防水材料,太空育種等等,都令地球表面居民嘅生活質素提升.
對於一般天文愛好者來講,天文除咗係一門科學,亦可以係一種休閒嗜好.好多業餘天文愛好者鍾意觀星,天體攝影,發現小行星,月面反射通訊等等活動.天文學上嘅物理現象,外星人猜想等等,亦係文學,影視,音樂,藝術常見嘅題材.
基本概念[編輯]
宇宙中嘅天體[編輯]
星系群[編輯]
星系[編輯]
恆星[編輯]
產生核聚變發光質量較大嘅天體,等離子體組成,通常都係以太陽質量作為佢哋嘅單位.佢哋係天文學最常見嘅研究範疇.
行星(包括矮行星)[編輯]
質量較少而唔識發光嘅天體,形態氣體或者係固體,圍繞住恆星公轉,通常以地球質量或者木星質量作為佢哋嘅單位.同佢哋都係天文學最常見研究嘅範疇.
天然衛星[編輯]
小行星[編輯]
天文學嘅公式同埋科學常數[編輯]
恆星天文學同太陽嘅公式[編輯]
太陽質量[編輯]
恆星半徑同光度之間嘅關係[編輯]
太陽亮度[編輯]
視星等[編輯]
核聚變化學方程[編輯]


text:
「改變」
雖然話個仔出咗世一個多月,但係屋企因為有陪月幫手處理咗大部份嘅工作,所以都叫做輕鬆.而最主要係個仔都唔算係十分扭計,當然個個初生嬰兒都或多或少會扭計,不過問心自己個仔到呢一刻都尚算還可以,未至於搞佢唔掂.我真係見過有啲搞到啲新手爸爸同媽媽一頭煙.最起碼我哋都仲有時間做下自己嘢.希望可以延續落去啦!不過當然個個都話嚟過先至係開始!
「開始」
今日係陪月返完工嘅第一日,亦代表今日開始我哋兩公婆要食自己啦!所以而家先至係真正新生活嘅開始,不過其實最主要嘅係朝頭早要處理個仔嘅起居飮食,同時要兼顧老婆嘅膳食.除此之外都仲還可以,因為夜晚其實已經習慣要照顧個仔同公司嘅工作.不過一定有啲唔同,所以都係要一啲時間再適應嚟個新嘅生活模式.之後就係老婆要返工得返我自己嘅時候,相信又係另一個新嘅開始!
「習慣」
我諗而家最唔習慣嘅係兩公婆無得話出去就出去,樣樣嘢都要安排好同預先計劃好.不過而家最少屋企無咗個外人朝頭早係屋企,私人空間多返啲,如果唔係阿仔扭計食奶,其實都好似無乜太大改變.不過點都要慢慢習慣吓!講真而家終於明白點解啲人嘈香港啲產假咁少,因為男士而家都得三日,老實講真係非常唔夠.再加上唔係個個屋企都可以幫到手,邊度有可能淨係靠老婆一個新手搞掂?


text:
前亞姐羅霖,唔好睇而家已經54歲,但佢保養得益,無論係外貌定身材仲係咁光彩奪目.呢日佢接受節目《關公與您》訪問,分享當年喺亞視嘅經歷同趣事.
羅霖透露:「其實一早就接受咗節目邀約,但之前要返大陸做嘢,所以一直都無時間,因為呢段時間得閑喺屋企,啱啱嚟履行之前嘅邀約.」
傾到最近嘅居家生活,羅霖指自己基本上都係留喺屋企,雖然買咗好多零食返屋企,但自己反而瘦咗,原來羅霖每日都有喺屋企做運動,以及播強勁音樂跳hip hop,既可以瘦身又可以減壓.
亞姐出身嘅羅霖,雖然喺亞視拍咗唔少嘅電視劇,但一直未能走紅.
到咗1995年,羅霖過檔TVB,喺情景劇《真情》中飾演唐雙雙一角而人氣急升,也成為咗羅霖唯一代表作性嘅電視劇作品,令到好多人都誤以為羅霖係TVB出身.
雖然羅霖因為「唐雙雙」一角色成功走紅,但佢喺1996年選擇嫁富商劉坤銘,之後選擇淡出娛樂圈專心做少奶奶,相夫教子.
結婚之後,羅霖先後為劉明坤生咗三個仔,一家五口生活得好幸福,喺外界嘅眼中,佢哋一直都係模范夫妻.
不過喺2012年,羅霖突然公開表示已經同劉坤銘分居三個月,兩個人喺2013年正式離婚,三個仔跟住媽咪羅霖生活,由於生活壓力,令到一直做少奶奶嘅羅霖復出,頻頻喺各種場合露臉,出寫真集同養生書,接拍劇集同返大陸做嘢.
近年嚟,羅霖身邊嘅追求者都唔少,但係佢一諗到3個仔都畢業咗,坦言:「要活在當下,愛得及時,而我擔心三個仔他日成家立室之後,自己就冇人理,所以而家要幫自己揾個伴.」
另一邊,羅霖前夫劉坤銘喺今年2月29日大擺筵席再婚,劉坤銘仲喺現場大唱詩《一生愛你》表達愛意,羅霖大方送出祝福,但係三個仔都冇前去參加老竇嘅婚禮.
唔理點樣,羅霖都算係苦盡甘來,都希望佢可以敞開心扉,早日揾到屬於自己嘅幸福.
Like MisshkNews Facebook!不出门也能知天下事~


text:
真實評鑑|Dr. Brown’s 仿母乳防脹氣奶樽 10位媽媽真實用後感|MaMa親評
早前SundayKiss向10位媽媽送出 Dr. Brown’s仿母乳防脹氣奶樽,根據Dr. Brown’s資料顯示,Dr. Brown’s防脹氣奶樽不但能有效減少肚風,嬰兒嘔奶及肚絞痛,更具有全新仿母乳型奶咀,能幫助寶寶維持最自然而正確的吸吮,防止出現乳頭混淆!
Dr. Brown’s 仿母乳防脹氣奶樽簡介
- 實驗證明有效減低肚風,嘔奶,脹氣及肚絞痛
- 全新仿母乳型奶咀,維持最自然而正確的吸吮,防止出現乳頭混淆
- 活動式排氣管設計,父母可自由選擇安裝或移除排氣管,更輕鬆方便
- 100% 防止真空形成,避免寶寶肚子內積聚肚風
有關產品詳情可瀏覽︰https://www.blissandbless.com/pages/dr-browns
KISS媽媽親評邀請了10位得獎媽媽分享真實試用效果,到底Dr. Brown’s仿母乳防脹氣奶樽能否獲得媽媽們的芳心?各位媽媽又會否推薦?
Carol Wong
BabyMan出世,媽媽日夜餵奶嘅生活又返返嚟~由醫院已經埋身,暫時BabyMan都食得好好,不過屋企都要有奶樽儲備.左揀右揀,最後就揀咗 Dr. Brown’s Options+™仿母乳排氣奶樽.試咗新奶樽,BabyMan都肯用,正常食奶速度,冇濁親,冇嘔奶情況出現.媽媽表示好放心!而且我測試過,BB無因為啜咗奶樽而唔啜媽媽奶,咁如果我之後要出街,都唔怕bb唔肯飲奶!完全係返工媽媽街精媽媽嘅喜訊呀!
Joann
依家連醫生都建議BB應該餵哺母乳,但係對於要返工嘅媽媽嚟講長時間比BB埋身真係唔容易,又驚BB唔肯用奶樽,又驚用奶樽會好多風.好彩身邊好多媽媽朋友都建議我用美國Dr. Brown’s,佢有全球首創排氣設計,活動式排氣管減少BB食風,就算BB大咗都可以輕易移除排氣管.仲可以保存到維他命A,C,E,真係估唔到原來奶樽都會影響到奶嘅營養!嚟緊有朋友嘅BB出世已經買咗準備送俾佢啦!
Scarlett
由雞脾出世開始,佢都係飲一餐嘔返半餐出嚟,有幾次仲要火箭噴射式嘔左完整一餐奶出黎,超級心痛.因為每滴人奶都係用血做出黎,滴滴皆辛苦,所以我哋揀奶樽首要條件就係要「防風」.而防風最出名一定係連美國兒科醫生都推薦既Dr. Brown’s啦!佢材質不含雙酚A,100%防止真空形成,避免BB肚仔積聚肚風!唔講唔知原來奶樽有機會影響奶嘅營養,Dr. Brown’s 奶樽就可以有效保存到奶液入面嘅維他命A,C,E,雞脾就可以吸收足夠嘅營養啦!超級推薦比所有媽媽,嘔少啲奶BB先可以更加肥肥白白㗎嘛!
小洛妍日記 ms_lokyin
洛妍由細到大都唔肯用奶樽,只肯埋身,就咁樣啜咗3年,養到勁痴身.母乳媽媽最怕奶樽搞到乳頭混淆,掉返轉影響埋身就得不償失!所以我地睇中咗Dr. Brown’s Options+防脹氣奶樽,佢哋個奶咀係仿乳頭設計,啱哂母乳BB嘴型!防脹氣奶樽嘅排氣設計令啲奶少啲氣泡又易掃風,BB都無咁易嘔奶!原本都擔心多咗配件會多咗野洗,但洛妍爸竟然話輕鬆過處理我泵奶啲用具,即刻要落單準備多幾個Support神隊友!
Molly
今胎妹妹雖然係食人奶,但同樣平日都係婆婆湊.不過聽婆婆講,妹妹成日都會頂返個奶咀出嚟,肯定係埋慣身,唔習慣用奶樽,所以就轉用Dr. Brown’s 新出嘅《Options+仿母乳排氣奶樽》.佢除咗有防脹氣功能,唔怕嘔奶之外,最吸引係仿母乳型奶咀,啱晒平時埋身嘅妹妹.而奶樽仲係防滑瓶環設計,拎上手都覺得好穩陣,唔容易滑手.排氣設計同母乳餵哺一樣,妹妹飲奶時可以避免吸入空氣,咁就唔會有肚風,搞到嘔奶同肚仔痛啦~
Michelle
媽咪我最擔心就係BB飲完奶掃完風後都成日嘔奶,以我暫時做泵媽為例,挑選合適嘅奶樽比BB用減少啲肚風,令佢嘔少啲就最好!Dr. Brown’s嘅奶樽就有排氣嘅設計,咁就唔使擔心飲奶時有嘔奶同肚痛嘅情況.弟弟嘔奶少咗,又冇肚仔痛,咁就有最優質嘅睡眠質素啦!另外,活動式排氣管設計,方便清潔之外,當BB大個咗仲可以輕易移除排氣氣管添!
Hitomi
因為妹豬飲奶好急,經常濁親同嘔奶,仲要係飲住奶嘔,有時仲口鼻一齊嚟!所以我哋幫妹豬轉用 Dr. Brown’s嘅《Options+™仿母乳排氣奶樽》.妹豬用咗佢之後,無再出現邊飲邊嘔嘅情況.除咗嘔奶問題,妹豬仲因為飲奶急得濟,吸晒啲空氣落肚搞到腸絞痛,唔舒服,經常扭計喊!呢個奶樽就將空氣同奶液分開,可以防脹氣,咁就唔使擔心食奶會食埋啲風.而家妹豬嘔奶少咗,大家都有覺好瞓!飲奶速度正常,無再濁親,仲會飲下停下抖下氣添~好多時一飲完奶抱直佢,話咁快就er啖真氣出嚟,睇見佢咁都覺得爽呀!
Caca
Jackson仔前排夜晚係咁扭嚟扭去唔肯瞓,仲係咁喊,好彩最後發現原來係佢個肚仔好脹好多肚風!即刻上網做下研究邊隻奶樽排氣最好啦.研究之下發現Dr. Brown’s 係美國銷量第一嘅排氣奶樽牌子,仲係最多美國兒科醫生都推薦俾媽媽.奶樽有兩隻質地,分別係玻璃同埋PESU,不含雙酚A.佢仲有全球首創專利排氣設計,可以100%防止真空形成,避免BB肚入面積聚肚風,嘔奶,嗝氣同埋腸絞痛!Jackson仔用咗之後少咗肚風,佢有覺好瞓之餘,我地都瞓得好咗!Jackson仔之前飲奶成日啜到真空哂,要我抆一抆奶樽排氣,而且仲搞到枝奶好多泡,而家就冇呢個問題啦!放完產假返工都唔驚工人姐姐唔識餵或者搞到勁多肚風啦!如果BB有肚風問題,十萬個推介其他媽媽都試用Dr. Brown’s!
Kath
媽媽最驚寶寶飲完奶會有肚風,肚痛甚至飲完奶嘔番出嚟,最近用緊Dr. Brown’s奶樽,係美國銷量第一品牌,仲係最多美國兒科醫生都推薦!用咗之後發現寶寶少咗嘔奶,肚風嘅情況,因為奶樽做到100%防止真空形成,避免寶寶嘅小肚肚積聚肚風.而且奶咀係模仿母乳型設計,畀寶寶維持最自然同正確嘅吸吮方式,防止寶寶出現乳頭混淆嘅情況.咁就啱哂小妹有時要外出,唔驚寶寶唔肯飲奶啦!


text:
金融學
金融(finance),又叫做財經,係研究點樣籌錢,分配同點樣用錢財.響唔同時間,會考慮埋佢個風險.金融係可以個人,商業同團體嘅.打理錢財亦都叫財務.
一般來講,金融係包呢幾方面:
- 研究錢同埋其他財產.
- 管理控制財產.
- 分析管理財務風險.
- 同業務籌錢.
基本概念[編輯]
金融係點樣用技巧去管理個人同法人財務,尤其睇重喺收入支出嘅差異,同埋投資風險.
一者收入多過支出嘅話,佢可以借錢出來,又者用多咗嘅錢投資.相反,少過嘅話,佢可以借人錢,又或者賣資產,用少啲錢,或者搵多啲錢.借錢人可以搵想借錢嘅人,中間可以搵中介人,好似銀行,又或者債券市場買債券.借錢畀人可以收利息,借人錢嘅息高過借畀人嘅息嘅話,中介人就可以袋埋中間差價.
銀行集合咗借貸活動.銀行一邊收借錢人存款,畀利息佢;另一邊就將存款借畀人.咁銀行就可以協調唔同大小借貸.空間來睇,銀行可以補足唔同地方嘅借錢人同貸款人.而時間來睇,佢補足唔同時嘅借貸,因為理論上,借人錢都會還.
機構來講,佢可以賣股票畀投資銀行,而投資銀行會轉手賣畀公眾.股票分咗機構嘅擁有權.例如一間公司總共有一百股,你有一股就佔公司百分一.你有百分一公司嘅資產負債差.公司賣股票出來嘅錢,可以用來搞大業務.除咗股票之外,亦可以賣債券集資.
財務關係到個人,政府,公司同埋各個機構,點樣用到金融工具達到佢哋嘅目標.


text:
邊隻奶粉淡口D?依家BB成日飲到有痰
-
我個女而家八個月大,飲呢隻奶粉飲到好多痰,成日要幫佢吸走,唔知係咪太甜所以多痰,想問邊隻奶粉淡口啲?
-
BOBO last edited by
platinum岩係要求,冇加到蔗糖,亦唔算貴
-
lily last edited by
呢隻我覺得都幾安全,講到明冇加激素
-
superday last edited by
illuma organic好淡口而且口碑唔錯
-
Karen last edited by
有試過BabyNes,都幾淡口,我女女由出世飲到而家都冇試過惹痰.
同埋佢有水解乳清蛋白,對腸道健康都唔錯!
-
uban321 last edited by
樓主比緊邊隻奶粉俾小朋友飲?
-
ivy last edited by
有隻enfinitas都好淡口,而且成份都似母乳
-
呢隻我大嫂個女飲左冇便便喎
-
多謝介紹, 不過呢隻太貴, 唔會考慮喇
-
@uban321 佢飲緊能X
-
chivanleung last edited by
其實有痰可能係因為熱氣,太甜都有可能,你試吓轉雅培HMO, 似人奶味比較淡
-
adalam0708 last edited by
@sabiacmy said in 邊隻奶粉淡口D?依家BB成日飲到有痰:
@uban321 佢飲緊能X
能恩都唔算甜, 如果想轉隻差唔多價錢既可以考慮呢隻英國牌子Kendamil.
我BB而家飲緊呢隻, 係屈臣氏, 一田, 永安, City Super, Mothercare, Kmall等都有得賣.
2號仔賣$289, 係屈臣氏做緊8折, 買2罐送$50Coupon, 計返都有7折, $206.2~
-
IRIS_YUEN last edited by
要自己試過先知,我就俾開囡囡食illuma都幾淡口呀,入面有hmo同sn2,對佢個腸胃健康同埋抵抗力都有幫助
-
@chivanleung said in 邊隻奶粉淡口D?依家BB成日飲到有痰:
其實有痰可能係因為熱氣,太甜都有可能,你試吓轉雅培HMO, 似人奶味比較淡
咩價錢?
-
多謝你, 不過illuma真係太貴, 唔會考慮喇
-
@adalam0708 多謝你, 不過新牌子真係唔係好敢試, 想搵返d大牌子又有歷史果種有信心d
-
hahamandy last edited by
BB飲太甜的確惹痰,我個女都轉左隻淡口啲嘅奶粉,雅培HMO唔錯, 接近母乳成分
-
gijoeking last edited by
我個仔都飲緊雅培HMO,飲左幾個月,又唔覺得佢熱氣喎,間中俾佢飲水都肯
-
EMILY last edited by
有隻platinum唔甜,1-3號都冇加蔗糖
-
beautysa last edited by
S26 自己試過覺得比較似人奶淡口D
-
beanna last edited by
有機eleva 冇庶糖得黎味道似鮮奶, 啊B厭奶時轉依隻飲到而家, 佢有RRR幫助DHA吸收對腦部發展好D, 可以飲到2-3歲
-
Fat Mama last edited by
@adalam0708 我BB都係飲呢間隻, 佢係英國大牌子黎, 我表弟佢地住英國都係比佢BB飲呢隻, 見佢小朋友又健康又叻, 所以我先跟佢食. so far我BB都食得好好.


text:
P
Pink Talk
1
Pink Talk
燈登登播客企劃有限公司
2021年7月12日起 燈登登播客企劃: 節目:Pink Talk 主持:Howard 陳皓雲 「直人一少步, 攣人一大步」 LGBTQ,今時今日已經唔再係一種忌諱,香港人口講OPEN,但對同志嘅真實世界又了解多少?曾拍過航空公司男男拖手廣告嘅HOWARD,會喺PINK TALK分享同志世界裡各人嘅內心世界 ,當然亦有大家最想聽嘅某些JUICY情色故事. Howard 陳皓雲,香港模特兒, 演員,畢業於香港演藝學院電影系,之後曾加入香港有線電視成為旗下合約藝人,主要參與旅遊綜藝節目.兩年前接下國泰航空同志廣告引起社會極大迴響,之後受邀到不同LGBT 平權講座/活動/籌款晚宴等等. 2021年,現為自由身演員嘅HOWARD 喺YOUTUBE 開設推廣LGBT元素電影電視頻道 《PINK BLOCKBUSTER 粉紅百事達》. Howard 期望以 《PINK TALK》節目,用聲音告訴全世界「直人一少步,攣人一大步」嘅重要性,讓大眾了解更多同志嘅世界. Howard 陳皓雲,香港模特兒,演員,畢業於香港演藝學院電影系,之後曾加入香港有線電視成為旗下合約藝人,主要參與旅遊綜藝節目. ...


text:
文:余卓希
先講我嘅睇法,我覺得天文台今次喺發出警告上面無乜大問題嘅,但因為遭遇連環不幸事件,加上同公眾溝通表達方面有好大改善空間,先會造成今次一片怨聲載道.
呢兩日市民嘅不滿主要分成三方面,第一係星期五一早唔出紅,黑雨,到中午前先轉黑雨,短短一個鐘又落返做紅雨,令市民要喺大雨同廣泛地區水浸下返工返學;第二係星期五橫風橫雨嗰陣無掛八號,到星期六一早又毫無預警下上八號波;第三係落波時間一改再改,由「下午初時」到「下午至黃昏」,「黃昏前後」,「晚間」,到而家係「午夜前維持」,由以為頂多維持半日嘅「短八」,變成持續超過 16 個鐘嘅「長八」.
遲來的紅黑雨?
先講下星期五嘅暴雨,天文台全日錄得 329.7 毫米雨量,係香港有紀錄以嚟十月份單日落得最多雨嘅一日;計晒全年 12 個月,單日雨量亦係歷來第 8 高,而港九唔少地區雨量都超過 300 毫米,足見呢場雨嘅威力.
好多人都話「水浸都係黃雨,我〇」,但水浸同暴雨警告又真係唔掛勾喎.星期五場雨由凌晨就開始一直落唔停,去到朝早,已經連續落咗 7,8 個鐘,雨量一直都係維持喺每個鐘 30 毫米以上,即係黃雨程度.喺咁長時間嘅大雨下,渠道同低窪地區好可能已經去唔切水,山坡嘅泥石亦可能會鬆脫,所以有水浸,山泥傾瀉都好合理,天文台亦因此先後發出山泥傾瀉警告同新界北部水浸特別報告.
雨量方面,夜晚以至朝早雨勢都無太大變化,因此全晚都維持住黃雨,直至11點後雨勢先明顯增強,天文台就改發紅雨同黑雨,黑雨維持一個鐘後再改發紅雨.天文台發出警告嘅時間,基本上同雨量數字完全脗合,啲雨去到午飯時間前突然增強,午飯一完又減弱返,只可以話天文台唔好彩.實際造成嘅影響有兩個,第一係大家要冒住大雨同水浸返工返學,第二係當大家以為下晝會停市,點知黑雨喺下晝開市前取消,一切如常,令大家有啲狼狽.
呢場雨反映咗現有暴雨警告機制主力針對突如其來嘅大雨,但今次呢類「長命但未達紅,黑雨程度嘅大雨」帶嚟嘅水浸等問題,暴雨警告制度就唔太反映到.咁點樣處理會好啲呢?我認為可以特事特辦嘅,以往都偶然有試過黃雨,但教育局宣布中,小學停課;今次明知場雨有排落,加上強風之下感覺雨勢特別猛烈,其實天文台可以喺當日清晨同教育局傾傾,考慮畀中,小學生唔使返學,相信已經可以減輕唔少小朋友同家長嘅負擔.
至於中午嗰個上得快落得快嘅黑雨,其實以往都有講過,喺呢啲決定開唔開市,停唔停工嘅 cutoff 時間前半個鐘,最好唔好落波或者取消警告,因為係會令市民特別狼狽,如果拖多陣,下午停半日市,相信大家感覺會舒服啲.當然,呢個就牽涉到社會因素,令發出同取消警告嘅決定唔完全係基於「科學數據」,但警告都係畀人睇,我認為從人嘅角度出發去諗都好合理.
突如其來的八號?
講完雨,講返個風.前一日完全無提過八號風球,第二朝竟然喺毫無先兆下上八號,唔通真係因為天文台隸屬商經局,星期五唔上得,星期六就可以掛足全日?我好肯定今次一定唔係.一個熱帶風暴中心附近只得烈風風力,以往經驗係要進入香港 100 公里範圍,即係正面吹襲,先至會掛八號.今次獅子山喺香港 500 公里外掠過,我諗你問十個追開風嘅朋友,十個都會答你八號機會微乎其微.
再者,獅子山屬於季風低壓,結構同一般風暴唔一樣,佢有「外強中乾」嘅特性,即係最強嘅風力唔一定係風暴中心附近,所以離得遠啲反而有機會大風啲;加上入秋之後,華南受東北季候風影響,當風暴去到香港西南面,風暴同東北季候風會產生「共伴效應」,令香港嘅風雨更強.種種因素之下,先至令香港連續幾日都咁大風.而今次亦係歷來最遠嘅八號風球,獅子山到而家都喺香港 500 公里外.呢啲咁不平凡嘅例子,預測有偏差都可以理解嘅.
明明星期五天氣差咁多,點解個八號會喺星期六先掛?首先,我哋要將風同雨分返開,風球針對嘅係風力,同雨無關.星期五係大雨啲,但論風力,星期六就明顯大風過星期五喇.無可否認,大雨下感覺天氣係惡劣啲,但掛風球唔係憑感覺,而係睇實測數字嘛,睇返八個參考測風站,機場同長洲都先後錄得烈風,長洲陣風更一度達到颶風程度,證明八號風球係有需要發出,而喺星期六清晨發出亦屬合理決定.
唯一要挑剔嘅係,點解前一晚完全無喺報文提過有機會上八號?以天文台一向戴晒頭盔嘅性格,我諗天文台今次都係被殺個措手不及.正如頭先所講,天文台都未必諗過獅子山呢個強度,喺呢個距離,加上已經登陸海南島,都足以令香港受烈風威脅.但係咪可以做得好啲?絕對係.一來獅子山未遠離,二來風勢未開始減弱,電腦預報亦話星期六先係最大風,天文台大可以留一手,補一句「除非獅子山進一步接近,或本港風力進一步增強,否則改發八號機會不大」之類嘅頭盔,半夜要轉軚都可以轉得好睇啲吖嘛.少講係少錯,但唔講就好易令到大眾有誤解.
落波「彈出彈入」?
好喇,到預計落波時間,今次真係非常罕有地彈出彈入,由最初「下午初時」考慮落波,到「下午至黃昏」,「黃昏前後」,「晚間」,到而家「午夜前維持」,到底搞甚麼飛機?我估呢個同之前無預過上八號又可能有關啦,今次呢啲超遠八號係特例,烈風嘅威脅主要係來自東南面不斷掃上香港嘅強雨帶.當初諗住獅子山登陸咗會減弱,同埋會向西加速遠離,所以估計八號都唔會維持太耐,但結果獅子山無乜減弱,又幾乎無乜郁動,結果一波又一波雨帶不斷掃到香港,到夜晚風勢都未明顯減弱.
係,天文台今次真係好黑仔,一切都喺預算之外.但有無得做好啲呢?其實唔咁早「落閘」咪得,既然係星期六,已經無咗停課停市嘅考慮,個人認為掛風球就更加宜鬆不宜緊.香港風勢未有明顯減弱趨勢之前,唔使唔早講定幾時落波吖,大可以睇定啲再算.當然人算不如天算,獅子山生命力咁頑強係意料之外,但太早講完又要一改再改,結果就係搞到天文台自己捉蟲,不斷修改嘅資訊亦令人無所適從.
睇返三個問題,其實好大程度上都係天文台嘅表達唔清晰,多過發出警告方面有問題.呢兩日天文台個 FB「災情」不下於外面嘅風雨,但唔少都係鬧天文台做唔好預報,甚至話唔科學,側重商界,亂出警告之類.或者表達溝通唔係天文台一班科學主任嘅強項,但我相信佢哋比我哋都更尊重科學,否則星期五個黑雨大可以河蟹咗佢,一路紅到尾,你又點會知出得啱唔啱呢?
至於星期六先嚟掛八號,你諗下,一星期 7 日 24 個鐘,只得其中 5 日嘅三分之一係辦公時間,理論上無風假放機會確實係比較高喎.平心而論,近年天文台都學多咗點平衡社會同科學因素,好似有啲行得比較穩定嘅風,估計中午前後先起風,天文台都可能會清晨就出定個八號,寧願放多半日,都唔使大家中途走人咁狼狽.天文台有啲位係要改,但唔好有風假嗰陣就識笑「李氏力場」失效,到周末打風就話天文台側重商界,咁樣似乎唔太公道.
至於呢兩日瘋傳,天文台「答非所問」嗰單新聞呢,我都覺得佢答得唔太好,似乎未知當日場大雨搞到大家咁麻煩,但嗰日其實係政府施政報告記者會,講嘅係邁向碳中和,而記者條問題亦唔完全係針對場大雨,所以我自己覺得咁樣斷章取義話天文台「答非所問」,又似乎唔太啱.
最後想補充少少,近年奇形怪狀嘅風越嚟越多,好似今年咁,一個一號波兩份分又試過,以為雙旋襲港結果雙雙食白果又試過,颱風直面吹襲珠江口但香港連風力連三號風球都唔達標又試過;到今次係最遠八號,亦係歷來第四遲嘅八號風球,更係少有十月先出現全年首個八號波,呢啲都反映氣候變化係確切地發生緊.奇風之下,以往預測嘅經驗都未必再完全啱用,變相令預測難度提升.
至於暴雨,要預測喺香港落幾大雨,個尺度細微到同大海撈針一樣咁難,所以有時廣東沿岸落狗屎,但香港就出太陽都唔出奇.所以預測有失誤,好多時都唔係天文台亂嚟,而係現今科技真係未到呢個準確度,呢啲正正就係氣象嘅變幻莫測之處.
利申:非天文台打手;十號風球都要照返工;因為獅子山,今日本身方加都突然要返工.歡迎轉發同一齊討論.


text:
測試員: 認真小毒毒 | POSTED ON 5 MARCH 2020
大家好,今次開箱介紹嘅成人用品係由G PROJECT推出嘅三角柔軟肉感 DELTA,肉感系列嘅續作.
適逢春季來臨,飛機杯品牌嘅爭奪戰又會逐漸展開,各自推出一堆新產品,不過今年隨伴住疫情嘅影響,好多業界嘅工廠都完全停止生產,相信飛機杯嘅廠商都唔例外,如果跟返個日子嚟計,恐怕今個月或下個月嘅新貨開始會有所延遲啦
究竟新貨會推遲定係一早已經備好貨呢?就真係無從稽考啦,都係專注返喺今日嘅主角「三角柔軟肉感 DELTA」度啦
如果我話「肉感=舒服」,相信無乜人會反對,肉厚度越高,插入時壓迫感就會越強,更加似同真人做嘅感覺,相反如果舊膠薄切切,好似隊多兩隊都隨時會穿嘅,諗都諗到唔方好feel啦,所以好多時我哋揀膠嗰陣,第一時間就係留意個重量,舊膠越重即係用料越多,肉厚度自然高啦
講到肉感就不得不提G PROJECT嘅肉感系列啦,G PRO嘅系列作產品雖然非常多,但係佢哋唔似其他牌子咁係改良再出新,而係每一代嘅取向都截然不同,唔知今次呢個又會搞啲咩花臣呢?
話就話想賣個關子,不過其實又係個名已經有晒線索,又三角又DELTA,即係三角形嘅構造囉,包裝盒上其實蘊藏住一大堆三角形嘅元素,正面印有三個大肉字,右側都段小小嘅日文,其實就係解「sin,cos,tan」,數學白痴嘅我即刻勾起晒啲中學回憶阿
開箱
重量約570g全長15cm,呢個價位嚟講肉厚度相當之足,外觀亦非常新穎,好似某啲3D卡通片入面嘅機械人隻手咁,入口位置由三瓣肉塊冚住
仔細望一望,可以察覺其中一塊肉嘅角度係比較尖銳,應該就係用嚟分管道嘅上下位置
三舊肉塊嘅內側係好似啲細沙石咁嘅肉粒,經過呢三塊之後先正式插入管道
材質方面都係用咗G PRO嘅原版素材,軟硬度適中,略微出油度及膠味
另外講到三角形嘅飛機杯我第一時間就係諗起RIDE JAPAN嘅三角螺旋處女,本來我以為今次嘅三角柔軟肉感應該都係差唔多,入面嘅管道係類似嘅三角形設計啦,結果完全唔係,管道內滿滿肉粒,除咗入口位嗰三塊野之外,好似已經無其他有關三角形嘅元素…
再打開裡面入口位都係一樣啦,只見一堆肉粒結構,並無任何似三角形嘅野
反出嚟再更清楚見到肉粒嘅分佈,中段位置做咗少量螺旋肉紋嘅感覺
*內反動作只供評測之用,請勿模仿.
*任何使用不當而導致產品損壞,本公司恕不負責.
試用
嗯…講真就真係唔多覺嗰三塊肉有咩幫助,完全感覺唔到係作為賣點之一嘅構造,如果用正常抽插方式去玩嘅話,基本上只係得入去嗰下會掂到塊肉,除非真係每一下都抽晒出嚟再抽入,先會感受到嗰三塊肉嘅存在,但係又無令成個舒服度提升咗喎,而且我諗無乜人會真係咁樣玩掛
撇除三塊肉唔講,其實入面嘅管道做得相當之唔錯,首先由狹窄入口位進入,插入後已經充分表現到「肉感」呢個概念,中段嘅肉紋感清晰,深處嘅肉粒更多更大,刺激感再更明顯
整體嘅肉粒感覺並唔係好似凸凹不平嘅崎嶇山路,反而材質嘅柔軟度同肉粒做到一個相乘效果,令管道好似緊緊包住陰莖一樣,非常舒服,刺激感同肉厚感同時感受到,平衡上都做得相當唔錯
單講內部管道部分嘅話,的而且確係非常肉感,不過出面嗰三塊野我就真係唔知佢哋做緊乜啦,我有諗過係咪當龜頭刺激咁用啦,但係三塊肉嘅角度又同龜頭完全相反喎,唔通真係為咗個名攞個噱頭而夾硬加三塊野喺度?
以趣味性嚟講係幾過癮嘅,不過實用性嚟講就真係差咁啲啦,尤其是個三角構造真係謎到我頭皮發麻,我諗G PROJECT都知佢哋嘅飛機杯構造已經開始飽和,所以先需要啲新鮮感姐,希望佢哋下一個杯會做得更好啦
相關成人用品連結:三角柔軟肉感 DELTA
睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
表徵學習
表徵學習 ( feature learning ,又有叫「 representation learning 」)係機械學習入面常用嘅一種演算法,專門用嚟將啲輸入轉化,令啲輸入簡單啲有用啲,但同時又保留到啲輸入當中帶嘅訊息.例如喺現實應用入面,數據庫有陣時可以有成幾百個用嚟做預測嘅變數(x 嘅 ...
複合模式產生網絡
複合模式產生網絡 ( compositional pattern-producing network , CPPN )係人工神經網絡嘅一種做法,指個網絡入面嘅細胞可以有唔同樣嘅啟動函數-喺一個普通嘅廿一世紀初前饋神經網絡裏面,好多時啲細胞冚唪唥都係用 sigmoid 函數做啟動函數嘅,而一個 CPPN 入面 ...
訓練曲線
訓練曲線 ( training curve ),又有叫 學習曲線 ( learning curve ),喺機械學習上係指一條以「個機械學習程式表現有幾好」做 Y 軸,「總共讀取咗嘅個案數量」做 X 軸嘅線.訓練曲線喺機械學習研究上可以用嚟比較唔同嘅機械學習演算法嘅功效,又或者係用嚟睇吓 ...
變化結構神經進化
變化結構神經進化 ( neuroevolution of augmenting topologies , NEAT )喺機械學習上係指喺用遺傳演算法令人工神經網絡進化嗰陣,唔淨只改變啲權重,仲改變網絡嘅結構.
越時反向傳播算法
越時反向傳播算法 ( backpropagation through time , BPTT )係反向傳播算法嘅廣義化,即係一個人工神經網絡每一次權重改變都 考慮埋打前時間點嘅誤差 (即係話 A w t = f {\displaystyle \Delta w_{t}=f} ). 越時反向傳播算法基本做法如下: 俾個網絡睇 n {\di ...
路由器
路由器 (英文: router )係電腦網絡硬件,用嚟響一個電腦網絡入面分配網絡封包(Packet)畀網絡入面嘅唔同電腦.
踎士
踎士 (粵拼: mau 1 si 2*6 ,由英文 mouse 度譯過嚟),書面語 滑鼠 (粵拼: waat 6 syu 2 ),又叫 老鼠 , 鼠標 (喺粵,桂等中國大陸粵語地區用),係一種成日用嘅電腦輸入設備,用嚟郁螢幕上面嘅游標,控制電腦嘅功能. 踎士之前,叫追蹤波(Trackball). ...
迴響狀態網絡
迴響狀態網絡 ( echo state network , ESN )係遞迴神經網絡嘅一種,特徵係隱藏層內部嘅連繫好稀疏,而且輸入層同隱藏層以及隱藏層內部嗰啲權重係初始化嗰陣定死咗做隨機數值(唔會隨學習改變),不過隱藏層同輸出層之間嘅權重就可以隨學習改變.
通用近似定理
通用近似定理 ( universal approximation theorem )係有關人工神經網絡嘅一條定理:喺數學上嚟講,一個人工神經網絡係一個函數( o {\displaystyle o} ),而機械學習演算法做嘅嘢係想令 o {\displaystyle o} 嘅輸入輸出盡可能噉接近現實世界嘅數據產生過程 f {\d ...
過適
過適 ( overfitting )喺機械學習同統計學等領域上係指建立嘅數學模型複雜得滯,能夠近乎完美噉迎合手上嘅數據,但因為手上數據多數都唔能夠完美噉代表世上所有相關現象嘅,所以過適反而會搞到個模型唔能夠普遍化噉對手上數據以外嘅個案作出預測.
防禦性編程
防禦性編程 ( defensive programming )係一種編程上嘅技巧,指喺寫個程式嘅源碼嗰陣要一路諗埋「最壞情況可能會係點」-一個程式實會攞一啲數據做輸入,而出錯好多時都係因為啲輸入唔啱而起嘅,採取防禦性編程嘅編程員會諗吓「如果個輸入唔啱樣,點樣先可以避免出 ...
陳述式 (電腦科學)
陳述式 ( statement )喺編程當中係指令式程式語言裏面最細嘅獨立元素,表達個程式要執行嘅一個動作.多數程式係以某啲程式語言編寫成嘅一個或者多個陳述式嘅序列,用嚟命令電腦執行指定嘅一系列操作.
隨機梯度下降法
隨機梯度下降法 ( stochastic gradient descent ,簡稱 SGD )係梯度下降法演算法嘅一個做法,唔係靠睇嗮成個數據庫嘅數據計出現時嗰點周圍嘅梯度,而係靠由數據庫嗰度抽一個樣本出嚟,用個樣本嘅數據計梯度;呢種做法喺個數據庫好大嗰陣可以用嚟減低部電腦所受嘅 ...
雙向聯想記憶
雙向聯想記憶 ( bidirectional associative memory , BAM )係模擬喺人身上觀察到嘅聯想式記憶(可以睇吓古典制約同操作制約)嘅霍菲特網絡,一個雙向聯想記憶網絡會有兩浸霍菲特網絡, X {\displaystyle X} 同 Y {\displaystyle Y} ,兩浸細胞層完全連繫住-fore ...
電腦性能
電腦性能 ( computer performance )係指一個電腦系統能夠做幾多有用嘅運算同埋做起呢啲運算上嚟嘅效率係點.電腦科學家會用準確度,運算時間同速度等嚟量度一部電腦嘅性能.而一般嚟講,一部性能良好嘅電腦具有以下嘅特徵: 快速嘅數據壓縮同解壓; 用嘅運算資源 ...
電腦程式
電腦程式 係一組指示電腦每一步動作嘅指令,通常用程式語言編寫.電腦所有功能都要透過運作對應電腦程式先至可以做到.
非決定性演算法
非決定性演算法 ( non-deterministic algorithm )係指本質上唔決定性嘅演算法,即係話會帶有隨機性喺入面,所以就算吓吓俾同一樣嘅輸入佢,出嗰個輸出都可能會唔同咗,可以睇吓擬亂數產生.
非監督式學習
非監督式學習 ( unsupervised learning )係機械學習上一種學習範式,特徵係個設計者唔會明確噉話俾個程式知乜嘢先係「正確答案」:一個用非監督式學習嘅機械學習程式淨係會接收輸入,並且嘗試由收到嘅輸入當中搵出一啲規律.
電腦保安
電腦保安 ( computer security )係資訊保安(information security)嘅一個分支,目的係喺保證被授權用戶能夠正常噉攞到同使用資產嘅情況下,保護資訊同財產唔受偷竊,污染或者自然災害等嘅損壞.
漏洞
漏洞 ( vulnerability )喺電腦保安上係指一個電腦系統或者網絡喺設計同執行上一啲可以俾人利用嘅弱點.
IBM
IBM (英文全稱 International Business Machines Corporation ,中文名叫做「 萬國商業機器集團 」)係一間總部響美國嘅跨國公司,以前主要整打字機,而家就主要整電腦相關嘅產品,同埋搞吓高科技嘅嘢.
VAIO Corporation
VAIO Corporation 係日本響2014年7月1號成立嘅一間電腦公司,名稱係出自1997年由索尼公司生產嘅VAIO電腦.總部喺日本長野縣安曇野市.依家VAIO公司所生產嘅電腦產品同埋智能手機,銷售範圍主要係針對商務人士.亞太地區方面嘅業務拓展,由香港嘅Nexstgo Company獨家 ...
富士通
富士通 ( Fujitsu ),全名 富士通株式會社 (日文: 富士通株式会社 ,Fujitsū Kabushiki-gaisha),係日本一間做電子產品嘅公司,總部喺東京.富士通有做半導體,通訊器材,同埋各種電腦,包括超級電腦,個人電腦,伺服器,重有好多其他服務. 成間富士通有158.0 ...
永恆之藍
永恆之藍 (病毒代碼:Win32/Exploit.Equation.EternalBlue.A *;英文: EternalBlue )係美國國家安全局開發嘅漏洞利用程序,喺2017年4月14號被黑客組織影子掮客洩漏.呢個軟件工具利用TCP445 port上嘅檔案共用協議漏洞進行散播. 雖然微軟喺2017年3月14號發布操作 ...
馮紐曼架構
馮紐曼架構 (粵拼: fung 4 lau 2 maan 6 gaa 3 kau 3 ;英文: Von Neumann architecture ),又有稱為 普林斯頓架構 ( Princeton architecture )或者 馮紐曼模型 ( Von Neumann model ),係由大數學家兼物理學家馮紐曼(John von Neumann)喺 1945 年提出嘅 ...
硬件
硬件 ,又叫 硬體 ,係裝喺機箱入邊,構成個人電腦嘅嘢.系統軟件儲存喺硬件入邊,而系統軟件入邊包含韌體,例如BIOS同埋作業系統,呢啲軟件使到應用軟件可以提供畀使用者想要嘅功能.作業系統通常由匯流排同裝置溝通,過程要用到驅動程式.
墨盒 (列印機)
墨盒 係噴墨打印機嘅耗材,裏面包埋墨水(有啲包埋列印噴頭),佢列印嗰時會消耗墨水.墨水用晒就要換. 每個墨盒包含一種或者多種嘅墨水色水,一啲製造商重喺墨盒加咗晶片同列印機進行通信同埋檢測墨水剩低嘅墨水量.
Curry-Howard對應
喺程式語言論同證明論入面, Curry-Howard對應 (粵拼: koe 1 ri 1 haau 1 woet 1 deoi 3 jing 3 ,亦稱 Curry-Howard同構 ;英文: Curry-Howard correspondence ;華文:柯里-霍華德對應)就係講緊電腦程式同埋數學證明之間嘅直接關連. 佢係generalize咗形式邏 ...
Goto
Goto (源自英文「go to」)係最原始嗰種控制流程.通常用法係放「goto」喺一個標記前面,意思係叫部電腦喺嚟到呢個位嗰陣跳去個標記所標示嗰個位置,當中「goto」使唔使大細階就視乎程式語言而定: goto label
停機問題
停機問題 ( halting problem )係運算理論上嘅一個問題,指出呢個世界冇可能有電腦能夠攞一個程式嘅碼做輸入,再俾出正確嘅「呢段碼會唔會停機」輸出.
分散運算
分散式運算 (粵拼: fan 1 saan 2 sik 1 wan 6 syun 3 ;英文: distributed computing ),喺粵文當中又有叫做 分佈式運算 ,係電腦科學嘅一個子領域,專門研究 分散式系統 ( distributed system )嘅設計.一個分散式系統有多部位於唔同-彼此之間有網絡嘅-電 ...
圖靈機
圖靈機 (粵拼: tou 4 ling 4 gei 1 ;英文: Turing machine ),又有叫 確定型圖靈機 ,係運算理論(theory of computation)上好常分析嘅運算模型,個名取自廿世紀初嘅英國大數學家亞倫圖靈(Alan Turing).一部圖靈機嘅運作如下:一部圖靈機會讀取一條分做若 ...
基於規則嘅系統
基於規則嘅系統 係電腦科學裏便嘅一個概念,指用於存儲同操縱知識,並以有用嘅方式解釋訊息嘅系統.佢通常用於人工智能應用同研究當中.一般嚟講,個術語「基於規則嘅系統」適用於啲涉及人為或者由人策展嘅規則集嘅系統.啲用自動規則推理構造嘅基於規則嘅系統,譬 ...
字串
字串 ( string )係指由零個或者多個字元組成嘅有限序列.
寄存器機
喺理論電腦科學當中, 寄存器機 ( register machine )係以類似於圖靈機嘅方式用嘅一種抽象機器.所有模型都係圖靈等價嘅.寄存器機個名源於佢有一個或多個「寄存器」(register) - 替代咗圖靈機嘅磁帶同磁頭.每個寄存器都有一個單一嘅正整數.
抽象化 (電腦科學)
抽象化 ( abstraction )喺電腦科學上係指,由研究緊嗰樣物件嗰度攞走物理,空間或者時間上嘅資訊,等個研究者可以集中諗件物件重要嗰啲部份.即係例如由手上數據嗰度攞走啲時間標籤(表示啲數據喺幾時發生),並且嘗試將由呢啲數據得到嘅結果廣義化.
控制流程
控制流程 (粵拼: hung 3 zai 3 lau 4 cing 4 ;英文: control flow / flow of control )喺電腦科學上係指一個程式當中嘅個體陳述式同子程式等以乜嘢次序執行:喺最簡單嘅情況之下,部電腦會將一個程式逐句逐句執行;但現實嘅電腦程式好少可會咁簡單,所以常用嘅 ...
狀態圖
狀態圖 ( state diagram )係電腦科學上一種用嚟描述系統嘅圖.一幅狀態圖會講明個系統有邊啲可能狀態,同埋狀態之間會點樣變化.
程式語言理論
程式語言理論 (粵拼: cing 4 sik 1 jyu 5 jin 4 lei 5 leon 6 ;英文: programming language theory , PLT )係電腦科學嘅一個子領域,包含研究程式語言應該點樣設計,分析同埋分類嘅一套理論. 程式語言係為咗俾用家可以俾命令落電腦而設嘅人工語言,為嘅係想 ...
複合資料類型
複合資料類型 ( composite data type )係指由多個原始簡單啲嘅資料類型嘅數據組成嘅一個資料類型.多數程式語言都有功能俾用家創建複合資料類型並且指定「呢個呢個複合資料類型包含邊幾種資料」.
運算
運算 (粵拼: wan 6 syun 3 ;英文: computation ;動詞: to compute )係指涉及跟從一個定義好嘅模型,通過一連串算術同非算術步驟做嘅計算(calculation;最廣義上可以包含任何由輸入俾輸出嘅過程).呢啲計算可以係算術性嘅(加減乘除等),又可以係做邏輯代 ...
運算學習論
運算學習論 (粵拼: wan 6 syun 3 hok 6 zaap 6 leon 6 ;英文: computational learning theory ,「 CLT 」)係機械學習上嘅一套理論,重點在於用數學模型模擬認知系統-人腦或者人工智能程式-做歸納(induction)嘅過程,即係研究認知系統普遍係點樣由手上嘅( ...
錯誤檢測同糾正
錯誤檢測同糾正 (英文: Error detection and correction ),係電腦科學同電訊領域入面嘅概念,係為咗令數據可以喺唔可靠嘅通訊頻道順利傳送嘅一種技術,當訊號受雜訊影響,可以發現到錯誤同埋去改正.
漏記憶
漏記憶 又叫 記憶洩漏 ,係電算入便,電腦程式用過而唔再會用嘅記憶空間,唔為意咁無返出去公用,而個程式都控制唔到.公用系統唔可以再用到呢段記憶空間.呢部份記憶空間就咁漏走咗,嘥晒.呢種情況,通常都係電腦程式設計出錯所致. 之不過,漏記憶只不過公用系統 ...
特洛伊木馬程序
特洛伊木馬程序 (英文: Trojan Horse ,病毒編碼:(操作系統名).Trojan.**.**),港澳叫 特洛伊木馬程式 ,係一種未經電腦授權就自己識行嘅惡意程序.喺定義入面嚟講,佢係扮成個實用嘅軟件或遊戲噉氹啲用户嚟裝佢,而達到監控或偷人哋嘅個人信息嘅一種程序.雖 ...
中文資訊交換碼
中文資訊交換碼 ( Chinese Character Code for Information Interchange, 簡稱 CCCII )係一套中文字電腦編碼.編碼同ISO-2022相容,每個中文字有有三卦,每卦七爻,可以容納94x94x94咁多個中文字,佢亦可以同其他ISO-2022相容編碼混合來用.係好受圖書館歡迎嘅編 ...
統一碼
統一碼 ( Unicode ),又叫做 萬國碼 同 單一碼 ,係一種國際標準電腦文字編碼,用來畀電腦儲存同交換文字訊息.電腦要將文字編碼,即係每個字畀個數字佢. 響未有統一碼之前,世界各地都用唔同嘅編碼,搞到好難互換資料.有時同一種語言,咁多種編碼都無辦法包括 ...
電腦遊戲
電腦遊戲 係電子遊戲嘅其中一個類型,響個人電腦上面玩,同遊戲機,街機唔同.電腦遊戲本身係種軟件,要安裝落部電腦先至玩得.
Apex 英雄
(英文: Apex Legends )係由 Respawn Entertainment 開發兼委託畀藝電公司發行嘅大逃殺遊戲多人線上第一人稱射擊遊戲,喺 2019 年 2 月 4 日發佈於 Microsoft Windows,Xbox One,同 PS4 呢三個平台上.
Coronavirus Attack
(有啲傳媒譯做),係一隻獨立開發嘅電腦遊戲,喺2020年4月25號喺Steam平台發行.遊戲雖然無針對任何國家,但引起中國大陸玩家投訴,結果Steam直接將中國大陸嘅IP封鎖,唔畀佢哋搵到隻遊戲.


text:
自古以來,魚配羊就一個鮮字,咁魚配牛呢?咪一個潮字囉!講緊嘅係魚網絲襪襯爛牛仔褲呀,如果早多一年講起魚網絲襪呢,可能你都會話感覺好風塵或者好老套,不過今年講就唔係喇,因為佢強勢回歸時裝舞台,一打開挨豬就見到不幾多女神著緊,簡直係潮人必備呀!
咳咳,啡唇嘅嘢,毛毛都識少少嘅.今年至潮嘅Look就係用魚網絲襪襯爛牛仔褲,Sexy得嚟又型格,喺中間拎返個barlun,即刻個個都當你時裝精啦!想大膽少少仲可以著露臍裝,突埋魚網絲襪個褲頭出嚟,真係好有遐想呀……性感唔係話露得多就係嘅,若隱若現,咁先係高招呀!
不過魚網絲襪咁易爛,加上潮流嘅嘢,都唔知興得幾耐,幾廿蚊買對襪返嚟著幾著好似唔多化算啵,不如都係裝假狗啦!喺個爛牛窿度,用Marker畫幾筆就可以搞掂食碗麵囉!
頭先個示範嘅Idea係就係唔錯,但係畫功麻麻地,一睇就知畫上去啦,呢個示範就好好多喇,起碼都跟返魚網絲襪個斜紋,裝假狗都裝得精神啲吖嘛.(Btw不如剃一剃毛先……)
想成為非主流,本身就係一個主流諗法.著得「魚+牛」呢個mix & match,都係想潮啫,不過,當一街都係咁著,你咪又變返唔普通人囉.想突圍而出,一於用生果罩當係魚網襪啦,大家都係一格格,不用分哪麼細喎,仲肯肯定冇人會同你撞款?!
封面圖片,資料來源連結:Pinterest ,追風少年劉全有/微博,粒子蔓/微博


text:
https://petermasklo.uk/ 現正連載: 《盟軍中的德國佬 Gerhard Neumann》二戰歷史創作系列 《思影》原創照片系列 主要以香港粵文創作,間中出現書面中文(好似係…) https://www.facebook.com/petermasklo
唔去搵,唔使諗 - 《跌嘢唔好搵》 | 三碗細牛腩麵點播
(本文以香港粵文創作)
我發現,近排喺我嘅生活入面,成日聽到《試當真》嘅呢首歌.
同朋友聚會,唔想咁「寡」而播背景音樂,就會有呢首歌;返工,放工,搭 Uber,的士,遇上比較後生嘅司機,佢嘅車載 playlist,多數都有呢首歌;甚至乎,去一啲以後生一輩為服務對象嘅食肆,商鋪,一樣聽到.
而最好笑嘅係:明明成日聽到,感覺上首歌好似好長咁,但其實初初發佈嘅,只有兩分鐘唔夠.
好啦,距離發表相隔差唔多 5 個月,終於等到豪哥同許賢——呀,sorry,應該叫佢哋 MC $oho & KidNey——推出 MV 兼完整版.Finally!
相比短版,完整版重新 arrange 過,增長嘅部分就係豪哥同許賢一貫嘅風格:似有還無嘅唱功,亦真亦假嘅 rap.當聽得夠耐,隱約會覺得自己係聽緊當年嘅軟硬天師,一樣咁無厘頭,但同樣地都係天造之才,真正「無得輸」.
至於到底首歌係講咩?歌詞已經直接答你:其實冇乜意思㗎~~聽得輕鬆就夠啦!
MV 最尾播咗一兩秒同 ToNick 鼓手晨曦合作嘅 live metal 版,我有朋友去過聽現場,用翻佢嘅形容,「high 到爆」!
「係喎」,你可能會問,「你係唔係唔記得寫歌名呀」.Well……跌咗嘅歌名,我哋不如試下唔好搵.okay?
P.S.:同為 MC $oho & KidNey 嘅作品,復古電音風嘅《係咁先啦》又係必聽之作.點解我唔寫《係》?「下次啦吓」,「有下次嘅話」.
《跌嘢唔好搵》 - MC $oHo & KidNey 作詞:梁焯霖 Casper Snooker,MC $oHo 作曲:鄧東成 EASTCITY 編曲:鄧東成 EASTCITY 跌咗嘢 試吓唔好揾 跌咗嘢 試吓唔好炆 跌咗嘢 試吓唔好急 跌咗嘢 試吓唔好執 跌咗嘢 試吓唔好揾 跌咗嘢 試吓唔好忟 係咁揾 搞到個人好忟憎 唔好揾 不妨試吓等一等 跌咗嘢落地 唔好咁心急 跌咗嘢落地 唔好咁固執 你愈急 佢愈會繼續消失 唔好急 坐低 做個深呼吸 跌咗嘢 就係咁那出奇 唔揾佢 就會走返出嚟 做人實在唔使 太心急 跌咗嘢落地 不如試吓唔好執 跌吓跌吓 啲嘢唔見晒 唔通呢度個地下 有結界? 定係我玩緊 俄羅斯方塊? 搵到我好忟 忟到想大嗌 冇嘢可以逃避 地心吸力 除非你識街霸招 直直bird極 比起百慕達 啲 飛 機 跌咗少少嘢 只係好兒戲 落としたものを探さないで(跌嘢唔好搵) 落としても怒らないで(跌嘢唔好炆) 落としても急がないで(跌嘢唔好急) 落としたものを拾わないで(跌嘢唔好執) 有冇聽過 物理學嘅雙縫實驗? 實情係 愛因斯坦都搞佢唔掂 首歌諗唔到點填 要寫埋量子糾纏? 簡單啲講 其實呢個實驗 証實咗 原來你有冇擰轉塊面 實驗結果 真係會唔同咁呈現 跌嘢唔好揾 跌嘢唔好忟 跌嘢唔好急 跌嘢唔好執 跌嘢唔好揾 跌嘢唔好忟 跌嘢唔好急 跌嘢唔好執 想永遠唔跌嘢 邊有咁好彩 不如將 自己嘅 心情改一改 配件 零件 定現錢 目標 理想 定 Your Dream 搏命去搵 只會停喺起點 食緊薯片 就唔好問幾點 或者等多 三五七年 失驚無神 佢又會自己出現 呢首歌 其實冇乜意思 純粹想你聽完可以放鬆啲 Outro:(冇乜意思亂唱)(放鬆亂唱)
《跌嘢唔好搵》live metal 版 - MC $oHo & KidNey,MC SH(晨曦) 跌咗嘢 試吓唔好揾 跌咗嘢 試吓唔好炆 跌咗嘢 試吓唔好急 跌咗嘢 試吓唔好執 跌咗嘢 試吓唔好揾 跌咗嘢 試吓唔好炆 跌咗嘢 試吓唔好急 跌咗嘢 試吓唔好執 跌咗嘢 試吓唔好搵 跌咗嘢 試吓唔好忟 係咁揾 搞到個人好忟憎 唔好揾 不妨試吓等一等 跌咗嘢落地 唔好咁心急 跌咗嘢落地 唔好咁固執 你愈急 佢愈會繼續消失 唔好急 坐低 做個深呼吸 跌咗嘢 就係咁撚出奇 唔揾佢 就會走返出嚟 做人實在唔使 太心急 跌咗嘢落地 不如試吓唔好執 跌咗嘢 試吓唔好揾 跌咗嘢 試吓唔好炆 跌咗嘢 試吓唔好急 跌咗嘢 試吓唔好執 跌咗嘢 試吓唔好揾 跌咗嘢 試吓唔好炆 跌咗嘢 試吓唔好急 跌咗嘢 試吓唔好執 點解香港條街 每日都噉鬼多人? 搞到我日日 都撠到跌親 你話你唔小心 我覺得你根本係特登 搞到我無晒尊嚴 仲跌埋嗰自尊心 跌嘅嘢太多 已經數唔清楚 公義同良知 仲有心中嗰團火 去到足球場 但係唔記得帶波 不如諗清楚 你究竟需要甚麼? 個世界行左咁多年 其實從來無變 疾病同戰爭嘅新聞已經唔再新鮮 每日返工放工 掛住揾錢 人都癲 原來我已經忘記 幸福就係身邊 邊到跌低 唔一定要企番起身 所以跌咗嘢 都唔一定要揾 做好自己 好事就自然會發生 行自己條路啦 香港人 因果有報應 公道自在人心 跌咗嘢 試吓唔好揾 跌咗嘢 試吓唔好炆 跌咗嘢 試吓唔好急 跌咗嘢 試吓唔好執 跌咗嘢 試吓唔好揾 跌咗嘢 試吓唔好炆 跌咗嘢 試吓唔好急 跌咗嘢 試吓唔好執
🌟 馬特市社區徵稿活動《簽?不簽?》現正展開
📓 二戰歷史創作系列《盟軍中的德國佬 Gerhard Neumann》連載中
👏 請「拍手」支持,支持我繼續創作
🌟 精選文章列表
👍 加入我的 LikeCoin 讚賞公民,即可實質贊助我繼續歷史研究與創作
喜歡我的文章嗎?
別忘了給點支持與讚賞,讓我知道創作的路上有你陪伴.